<header data-type="book">
<h1>葉氏錄驗方</h1>
<dl class="元資料">
<div><dt>作者</dt><dd>葉大廉</dd></div>
<div><dt>朝代</dt><dd>宋</dd></div>
<div><dt>年份</dt><dd><data value="1186">公元1186年</data></dd></div>
<div><dt>底本</dt><dd>江戶抄本（<a href="https://www.digital.archives.go.jp/file/1076838">国立公文書館掃描本</a>）</dd></div>
</dl>
</header>

<h1>上卷</h1>

<h2>治諸風</h2>
<p><u>靈寶丹</u></p>
<p>治一切諸風：中風、癱瘓、傷風等疾。（林統制傳）</p>
<p>沒藥（一兩半）　川烏（三兩，去皮尖，略炮）　胡椒（一兩）　五靈脂（三兩）　木香（一分）　硃砂（一分，別研細為衣）　麝香（一百錢，別研細，和硃砂為衣）　乳香（一分，研）</p>
<p>上件七味，生為末。以乳香擇辰日辰時，取東方井花水細磨成膏，約調上件藥為丸，如此大。每服一丸，生薑二片，同藥細嚼，茶酒任下，不拘時候。蓋遇傷風、頭痛則服此。如胎風，荊芥湯下。</p>
<p><u>萬金丹</u></p>
<p>治一切風：左癱右瘓，筋脈拘急，手足頑麻，頭旋目眩，皮膚瘙癢，遍身生瘡，及風毒走注，肢體浮腫，或暴中賊風，口眼喎斜，並暗風交腦，偏正頭痛及婦人血風等疾，並皆治之。</p>
<p>藿香葉　躑躅花　天南星（洗）　麻黃（不去節）　蔓荊子　甘草（炙）　香白芷　甘松（去土。以上各一兩）　草烏頭（七兩，生用）　川芎（二兩）　何首烏（二兩）　五靈脂（一兩，酒浸一宿，去沙石）　白膠香（一兩，令研）　沒藥（三錢，令研）　麝香（二錢）　蛤粉（一兩，為衣）</p>
<p>上件除蛤粉用為衣外，十五味搗羅為末。糯米粉一盞，無灰好酒一升，煮糊為丸（料劑，每兩作二十丸。）　不得焙，不得見日，窨干。每服一丸或二丸，茶酒嚼下。忌熱食，少時，不拘時候。若牙關緊急者，用酒磨灌下。</p>
<p><u>萬金散</u></p>
<p>治風補虛，順榮衛，通氣血，及治腰膝沉重，腳弱無力。醫官杜壬以此治手足風，累驗。（其婿孔宣傳）</p>
<p>續斷　杜仲（去粗皮，炙香切）　桂（去粗皮，取有味處，不見火）　防風　牛膝（酒浸，焙）　細辛（華陰者）　白茯苓　人參　當歸（切焙）　甘草（炙。以上各一兩）　川芎　獨活　秦艽（去土）　熟乾地黃（以上各半兩）</p>
<p>上為粗末。每服五錢匕，水二盞，煎至一盞，濾去滓，不拘時候。但腹稍空，熱服。文潛云：予嘗病，左臂不隨，後已痊平，而手指不便，無力。試諸藥不驗，遂服此藥，方才半劑即愈。</p>
<p><u>夢仙備成丹</u></p>
<p>治卒中急風，左癱右瘓，口眼喎斜，語言不正，不省人事。一切風證皆治。</p>
<p>川烏（一兩，炮微黃色）　乳香（一錢，研）　五靈脂（取淨，半兩）　沒藥（一兩）</p>
<p>上四味為細末。煉蜜丸，如彈子大。每服一丸。如服藥時，先以酒一盞，生薑七片，薄荷心七枚，同煎至七分。去滓，候溫，入腦子一字，細嚼藥一粒，窨氣少時用。先煎酒送下，臨臥服。切忌動風及濕面等。如空心，兼服升降氣藥助之。此方傳於前福建巡轄王舜臣。王云鎮江劉節使家方也。</p>
<p><u>透骨丹</u></p>
<p>治諸般風疾，左癱右瘓，口眼喎斜，腳手無力，四肢沉重。</p>
<p>乳香（一兩，研細）　沒藥（一兩，研細）　川烏（一兩，去皮尖）　草烏（二兩，去皮尖）　破故紙（一兩，瓦上炒）　川芎（一兩）　晚蠶沙（一兩，酒炒）　荊芥穗（一兩）　海桐皮（一兩，去粗皮）　自然銅　赤小豆</p>
<p>上為細末，酒糊丸，如梧桐子大。每服十丸至十五丸，茶酒任下，食後臨臥服。</p>
<p><u>心安丹</u></p>
<p>治癱瘓，及尋常些少風氣，婦人血風並宜服之。</p>
<p>沒藥（二兩，研）　蠍（酒浸，焙）　羌活　虎骨（酥炙）　獨活　防風（去須）　芎藭　川烏頭（一兩，炮，去皮臍）　當歸（洗）　薏苡仁（炒）　前胡（各二兩）　橘紅（一兩）　半夏（二兩，薑汁製一宿）　天麻（一兩）　白朮（半兩）　麝（一錢）　腦子（半錢）　白花蛇（一兩，酒浸一宿，去皮炙，去骨）　雄黃（一兩，研）　枳殼（一兩，去瓤，麩炒）　細辛（一兩，去苗）</p>
<p>上件為末，湯浸蒸餅，候冷，濟去水。丸如彈子大，硃砂為衣。每服一丸，荊芥茶嚼下。累有癱瘓人服之如神。</p>
<p><u>萬靈丹</u></p>
<p>治一切風及頭面諸風，皮膚不仁，多生癮疹，手足頑麻等疾。服諸風藥不差者，曾得效。</p>
<p>大川烏頭（炮，去皮臍）　黑附子（炮裂，去皮尖）　新羅白附子（炮裂。以上三味各二兩）　五靈脂（一兩）　白殭蠶（炒，去絲，一兩）　白蒺藜（炒，去刺，一兩）　沒藥（研，半兩）　硃砂（研，半兩）　乳香（研，半兩）　防風（半兩）　天麻（半兩）　白礬（枯，研，半兩）　細墨（三錢）</p>
<p>上件前六味同為末，後七味修事了一處，同合和勻，用井花水一大碗研，墨盡為度，將汁搜和入杵臼內，搗五百杵了。丸如彈子大，窨干。每服一粒，用生薑半兩去皮擦，取自然汁，將藥於汁內磨化盡，以無灰酒一盞同浸化。溫服後，能以酒投之，以助藥力尤佳。食後稍空，臨臥服。</p>
<p><u>十華丸</u></p>
<p>治諸風，濕氣相搏，兩臂沉痛。</p>
<p>附子（三兩，生用，不去皮臍）　大川烏頭（一兩半，生用，不去皮臍）　白朮（四兩一分）　羌活（四兩一分，炒）　黃耆（四兩一分，蜜炒）　肉桂（四兩一分，去皮，不見火）　桔梗（四兩一分）　乾薑（八兩半，炮裂）　陳皮（八兩半，洗去塵土，不去瓤）　甘草（八兩半，炙）　五加皮（八兩半）</p>
<p>上為細末。取宣州木瓜，去皮瓤蒸爛，研細，和上件末，丸如梧桐子大。每服二十丸或三十丸。空心，溫酒，鹽湯下。如未知藥力，漸加丸數服，以知為度。</p>
<p><u>石膏丸</u></p>
<p>治偏正頭疼，噁心痰逆。</p>
<p>石膏（四兩，水飛，細研）　川烏頭（一兩，生去皮臍）　硝石（一兩半，細研）　太陰玄精石（二兩，細研）</p>
<p>上四物研勻如粉細，生薑自然汁煮糊為丸，如梧桐子大。每服十丸至十五丸。荊芥穗煎湯下。重者不過三服，大效。</p>
<p><u>趁痛丸</u></p>
<p>大治臂痛。</p>
<p>金毛狗脊（一兩，炮，去毛）　川烏頭（一兩半，炮，去皮臍）　川萆薢（一兩）　乳香（三錢，研）　沒藥（半兩，別研）　防風（一兩）　五靈脂（一兩）</p>
<p>上各事持秤，搗為細末，一處勻和，以醋糊為丸，梧桐子大。每服三五十丸，食後，荊芥茶下。</p>
<p><u>天真丸</u></p>
<p>治男子、婦人半身不遂，手足頑麻，口眼喎斜，痰涎壅塞，及一切風氣他藥不能療者。小兒驚風，大人頭風，婦人血風並宜服之。</p>
<p>天南星（三兩，洗淨切）　白附子（三兩，生去皮切）　川烏頭（三兩，生去皮尖，秤切）　半夏（五兩，湯泡洗七次，去皮切）　全蠍（一兩，炒）　烏梢蛇（酒浸，取肉，炙乾，半兩）　白花蛇（酒浸軟，取肉，炙乾，半兩）　白殭蠶（直者，一兩炒）　麝香（半錢，別研）　硃砂（三錢，研，作衣）</p>
<p>上件焙乾為細末，入麝香研勻，用生薑自然汁煮麵糊為丸，如梧桐子大，硃砂為衣。每服二十丸。食後，臨睡，溫酒或好茶吞下。此方是長安路上有人患風癱瘓，手足不遂，遇一黃衣道士，云：何不服青州白丸子，加四肉藥。患者云：已服白丸子，不效。何名四肉藥？因告曰：二蛇、一蠶、一蠍。因與方，得效，故名。此方道正名清迪傳方，乃盧至道洞臻之高弟。</p>
<p><u>醒風湯</u></p>
<p>治諸風痰作，頭目眩暈。</p>
<p>天南星（去皮臍，生用，四兩）　防風（去苗，二兩）　甘草（一兩，炙）</p>
<p>上為㕮咀。每服五錢。水兩盞，姜十片，同煎七分，去滓，溫服，不拘時候。氣不和者，加木香二錢半。頭面如蟲行者，加全蠍一錢。</p>
<p><u>活血丹</u></p>
<p>治諸風傷損。</p>
<p>草烏（二兩半，生去皮）　地龍（去土，半兩）　木鱉子（二十一個，去殼及去油用）　川芎（半兩）　五靈脂（一兩半）　荊芥穗（二兩半）　真沒藥（一兩）　通明乳香（一兩）　白膠香（一錢重）　麝香（半兩）</p>
<p>上為細末，以麝香滴水為丸，如彈子大。每一丸分為四服，以生薑自然汁及薄荷汁同好酒磨化下。</p>
<p><u>六神散</u></p>
<p>治一切頭風，無問三五十年證，患者一服立效。（許堯臣方）</p>
<p>白朮　白芷　蒼朮（洗）　甘草（炙）　川烏　草烏（各生用，亦不去皮尖，各等分）</p>
<p>上件慢火焙乾，為細末。每服一字。食後，以臘茶點下。此藥宜先合下，一月以外方好服。（此關居士得之李純慶《御藥神妙方》）</p>
<p><u>五將丸</u></p>
<p>治寒濕腳氣，腳膝浮腫，腳弱沉重抬不動，服之立效。</p>
<p>仙靈脾（和枝葉用，一兩，細銼）　牛膝（去須，一兩半，酒浸一宿，焙乾）　生木瓜（兩個，刮去瓤）　萆薢（一兩半，銼）　金毛狗脊（一兩，去毛銼）</p>
<p>上除牛膝外，用糠醋一碗，浸前四味，逐旋傾入鍋內，炒至醋盡為度。候乾為細末。再以醋同浸牛膝，酒煮麵糊為丸，如梧桐子大。每服三十丸，冷酒吞下，空心，食前服之。（許堯臣方）</p>
<p><u>行氣木香散</u></p>
<p>治腳氣，風氣，走注風寒，濕氣並皆治之。腳生細黃泡瘡，形如濕癬，汁不幹者極妙。</p>
<p>黃耆（半兩，蜜炙黃）　桑白皮（半兩，蜜炙）　木通（半兩，細銼）　白朮（一錢半）　木香（一錢半）　黑牽牛（一兩，生）</p>
<p>上為細末。每服一錢，五更初以溫酒調下。隨老弱人加減服之，乍苦此疾，一服見效。（許堯臣方）</p>
<p><u>七生丸</u></p>
<p>治頭風，頭昏，痰眩諸風，喉閉涎潮等疾。</p>
<p>川烏（半兩，去皮）　天南星（洗）　半夏（洗）　乾薑　乾葛　白附子　白殭蠶（去嘴。以上各一兩，並生用）</p>
<p>上為末，生薑自然汁為丸，如梧桐子大。蛤粉為衣。每服十丸至十五丸。生薑湯下，食前。</p>
<p><u>大醒風湯</u></p>
<p>治一切諸風卒中，涎潮痰厥，神昏語澀。（李唐佐字堯卿傳）</p>
<p>大附子（生用，一兩）　天南星（生用，一兩）　全蠍（半兩）　防風（二錢半）　川芎（二錢半）</p>
<p>上㕮咀。每服三大錢，水三盞，姜七片。煎至八分，溫服。</p>
<p><u>十味四介丸</u></p>
<p>治肝腎氣虛，腿膝無力，行步艱難，狀如腳氣。一切風氣冷痹並宜服之。</p>
<p>牛膝（酒浸一宿）　天麻　宣木瓜　肉蓯蓉（酒浸一宿。四味各一兩）　虎脛骨（半兩。銼作片子，塗酥炙，令焦黃色）　川烏頭（半兩，炮裂，水浸，去皮臍）　乳香（半兩，別研入）　沒藥（半兩，別研入）　五靈脂（半兩）　麝香（一錢，別研入）</p>
<p>上件將七味為細末，入別研藥，一處和勻，酒煮麵糊為丸，如梧桐子大。每服三十粒至四十粒，用溫酒送下，食空，臨睡服。</p>
<p><u>通頂散</u></p>
<p>初中風口噤，人事不省者，先用此藥。搐之令醒，方用下項藥。及治傷風，頭疼，昏眩妙。</p>
<p>躑躅花（一分，黃者）　水磨雄黃（一分，研飛）　細辛（半兩）</p>
<p>上三味為細末，入雄黃同研勻。不省人事時，挑一字搐入鼻中即醒。涎出口開，便下一粒，金丹醒風湯等依次第對症投之。</p>
<p><u>蠍附散</u></p>
<p>治頭風，頭皮腫痛，兩太陽穴疼，及頭旋眼暈。</p>
<p>香附子（炒，去毛，一兩）　大川芎（一兩）　桂（去粗皮，半兩）　蠍梢（二錢半）</p>
<p>上件同為細末。每服二錢，水一盞，蔥白二寸，山茶少許。煎至七分，食後服。</p>
<p><u>香芎餅子</u></p>
<p>治諸風。頭痛，憎寒，拘急，腦昏掉眩，旋運欲倒，肢體疼痛，鼻塞聲重，呵欠多嚏。又治目昏冷淚，赤脈弩肉，及面黑䵟疵，頭癢多白屑。（趙良實傳）</p>
<p>天麻（一兩，去須）　芎藭（五兩，淨刷去尖）　吳白芷（二兩）</p>
<p>上搗羅為細末，煉蜜為丸，每一兩分作三十餅子。每服一餅，茶湯任下，不拘時候。</p>
<p><u>十味銼散</u></p>
<p>治臂痛，連筋及骨，舉動艱難。此藥亦補心益血，養筋生力。</p>
<p>當歸（二兩，去土洗淨，切焙乾）　黃耆（二兩，炙）　白芍藥（二兩）　芎藭（一兩半，不見火）　防風（一兩半）　附子（三兩，炮裂，去皮臍）　白朮（一兩半）　茯苓（七錢半）　熟乾地黃（七錢半，略洗淨，用少酒熬，令乾，焙之）　肉桂（一兩，去粗皮，不見火）</p>
<p>上件並修制了畢，然後秤之。㕮咀，每服四錢重，水一大滿盞，生薑七片，棗子三個，擘開同煎至七分，去滓。通口服，食後，臨臥。日三服，須溫覆厚衣，畏寒去處。</p>
<p><u>大防風湯</u></p>
<p>專治上巔腫痛，乃是風寒氣相搏克。</p>
<p>川芎（一兩）　防風（一兩，炙）　附子（重八錢者二枚，炮裂，去皮臍用）　天南星（一個，大者約重二錢半，生用）　白朮（二錢重）　甘草（三錢重）</p>
<p>上件為粗散，每服重四錢。水一大盞半，姜七片，棗二枚，去核，蔥白三莖，煎及七分，去滓，溫服。日進二三服，不拘時候。</p>
<p><u>治風癇方</u></p>
<p>久年癲狂，羊聲倒地，不省人事。或狂走持刃不禁。此摧伏肝邪。</p>
<p>蛇含石，不以多寡，火煅九次，醋淬至酥，研令極細。用狗膽取汁，丸如龍眼大。男子用雄狗膽，女子用雌狗膽。如過發時，以一粒人參煎湯磨下。每日服一粒。</p>
<p><u>四時加減續命湯</u></p>
<p>麻黃（去節）　川芎　白芍藥　羌活　杏仁（去皮尖，麩炒。各一兩）　附子（炮，去臍皮尖，半兩）　防風（一兩半）　川烏（炮，去皮尖）　甘草（炒）　人參（焙）　肉桂（去粗皮，不見火）　黃芩（以上各三分）　當歸（四兩，酒浸一宿，切焙）</p>
<p>上為粗末。每服二大錢。姜錢三片，棗一枚，水一盞半，煎至七分。通口服，不以時候。春加麻黃一兩，夏加黃芩三分，秋加當歸四兩，冬加附子半兩，風虛加川芎一兩，失音加杏仁一兩，燥渴加麥門冬子、乾葛各一兩，腳弱加牛膝、石斛各一兩，身疼痛加秦艽一兩，上氣浮腫喘急加防己一兩。</p>
<p><u>虎骨輕腳丸</u></p>
<p>治肝腎不足，經絡受邪，腰腳重痛，手臂不仁，一切腳氣之疾。（石仲虛大夫方）</p>
<p>威靈仙（洗去土，秤二兩）　蒼朮（二兩，洗焙）　虎脛骨（二兩，酥炙）　沒藥（一兩，研）　草烏頭（二兩，湯浸兩宿，焙乾，以鹽二兩炒令黑色，篩去鹽）</p>
<p>上五味同為末，以篩下鹽同打麵糊為丸，如梧桐子大，酒下三四十丸，不拘時候。</p>
<p><u>太陽丹</u></p>
<p>治頭痛感風，氣積，偏正夾腦。一切頭痛，風壅痰盛，咽膈不利。（石大夫方）</p>
<p>石膏（二斤，別研）　腦子（二兩，別研）　川烏（大者一斤，炮去皮臍）　川芎（一斤）　白芷（一斤）　甘草（一斤，炙）</p>
<p>上為末，水麵糊丸，一兩做十八粒，礬紅為衣。每服一丸，細嚼。用荊芥、薄荷茶送下。食後，夜臥，各一服。</p>
<p><u>蠍附丸</u></p>
<p>治風氣壅盛，痰咳不已，半身不遂，頭目昏重，神思不清。</p>
<p>半夏（二兩，湯洗）　天南星（一兩）　白附子（半兩）　白礬（半兩，生）　蠍梢（二錢，不炒）　硃砂（一錢，細研為衣）</p>
<p>上為末，姜糊丸，如梧桐子大。食後，熟水下十五、二十粒。</p>
<p><u>治風七灸法</u></p>
<p>凡中風，孫真人防風湯用麝香、竹瀝煎者尤佳。可於《千金方》中檢之。蓋治風不服續命湯，不為治風之法也。仍須訪尋砭灸之法者治之益佳。治風之法有七穴：</p>
<p>一、百會穴，二、耳前髮際穴，三、肩井穴，四、風市穴，五、絕骨穴，六、曲池穴，七、三里穴。</p>
<p>若有能針砭人，須會流注法，補瀉方始有功。如不能，莫如且著艾灸七穴，依銅人經法點穴灸之。灸氣海，不若灸關元三寸。蓋少陰、太陰、厥陰三經，皆屬關元。少陰，腎之經；太陰，肺之經；厥陰，肝之經。一穴灸了三經，所以勝於他穴也。</p>
<p>又石先生云，此是腳氣，亦令灸三里、絕骨之類，一年三次灸為佳。常令降氣向下。或居僻無醫，但於痛處灸之。更宜合《千金翼》腳氣門中治風青丸，常服之佳。青丸，乃後面烏頭、附子、麻黃三味是也。</p>
<p><u>治風青丸</u></p>
<p>治風冷痹，腰腳疼痛，四肢無力，及筋骨拘急，不能行步。青丸方。（石先生傳）</p>
<p>附子（三兩，劈破作三段，炮裂）　川烏頭（二兩，依上炮）　麻黃（去節，四兩）</p>
<p>上同為末，煉蜜丸，如梧桐子大，每服三二十丸，加至三四十丸，酒或米飲下，不拘時候。</p>
<p><u>木香松節丸</u></p>
<p>治下焦風虛，腰腳疼痛，冷痹不任行李。（石先生方藏用）</p>
<p>羌活（一兩）　防風（三分）　五加皮（三兩）　牛膝（一兩）　桂（去皮，三分，不見火）　木香（三分）　附子（一兩，炮）　酸棗仁（一兩）　威靈仙（三分，酒浸）　丹參（三分）　虎脛骨（一兩，塗酥炙）　萆薢（一兩）　當歸（一兩）　松節（一兩，銼）　川烏頭（一兩，炮）</p>
<p>上件同搗為末，煉蜜和丸，如梧桐子大。每服三五十丸，酒下，空心，食前。</p>
<p><u>木瓜丸</u></p>
<p>治腳氣。（鼓山升老）</p>
<p>好木瓜一隻，切去蓋，除卻子與瓤。透明乳香一兩為末，入在木瓜內。將蓋蓋了，四邊用竹針插定，銀器盛放，飯上蒸爛為度，瓷缽研細，入臼搗千百下。丸如梧桐子大。每服三十丸，空心，鹽湯吞下，日兩三服。</p>
<p><u>洗腳氣方</u></p>
<p>治腳膝無力，腫痛，腳跟如砂石隱痛，或不能久立。宜用此淋洗藥，神妙。（石先生方）</p>
<p>蔓荊　荊芥　苦參　臭橘（各半兩）</p>
<p>上件宜處以水一桶子，濃煎上半桶子，每用先露出兩腳趾，不得濕著。用荊芥把子蘸藥汁，自膝而下，淋煠至腳跟，候冷熱得所後，用手淋。稍冷，即以厚衣蓋覆。甚者不過三，上立便愈。</p>
<p><u>神仙活絡丹</u></p>
<p>治中風癱瘓，手足難舉，筋脈拘攣，不能舒仰，口眼喎斜，語澀神昏，經絡凝滯，肌肉偏枯，四肢麻痹，時時抽掣。（林巢先生）</p>
<p>草烏（十兩，黑豆一升，同醋煮熟，去豆不用，日乾）　白芷（八兩，焙乾）　木鱉（四兩，去殼，細銼）　黑牽牛（八兩，炒）　白膠香（六兩，研）　吳茱萸（四兩，湯洗揀，炒）　五靈脂（四兩，槌破，酒淘去砂石，慢火熬成膏子）</p>
<p>上為末，酒煮稀糊，同五靈脂膏子搜和為丸，如梧桐子大。每服十丸至十五丸，空心，食前，溫酒或鹽湯下。</p>
<p><u>預備續命湯</u></p>
<p>諸風預備續命湯治大風風邪入心，心痛連背，牽痛達心，前後痛，上下往來。或大腹脹滿微痛，一寒一熱，心中煩悶，進退無常，面或青黃。皆是房室太過，虛損勞傷，交會後汗出，汗出未除，或因把扇，或因當風而成勞，五俞大傷，風因外入下有水，因變成邪。雖是如此，然於飲食無退，坐起無異，至卒不知是五內受邪氣故也。名曰行屍，宜預備此方。（石大夫方）</p>
<p>麻黃（六分，去節）　桂心　防風（去蘆）　細辛（去苗）　芎藭　甘草（炙）　芍藥　人參　秦艽　獨活（去土）　黃芩　防己　附子（炮，去皮）　白朮（各三分）</p>
<p>上十四味切、焙，為粗末。每服五大錢。水二大盞，姜五片，肉棗二個，煎取八分，溫服，日三服。忌生蔥、海藻、菘菜、豬肉、冰水、桃李、雀肉等。</p>
<p><u>天麻丸</u></p>
<p>治偏頭痛夾腦風攻注，眼目腫痛昏暗，及頭目眩暈，起坐不能。（郎中於革方）</p>
<p>天麻（一兩）　附子（一兩，炮裂，去皮尖）　半夏（一兩，滾湯蕩洗九次，去滑，焙）　荊芥穗（半兩）　木香（半兩，不見火）　乳香（一分，研入）　桂（一分，去粗皮，不焙）　川芎（半兩）</p>
<p>上件為細末，研勻，滴水為丸，如梧桐子大。每服五丸至十丸，臘茶下，日三服，食前。</p>
<p><u>天香散</u></p>
<p>治頭風。（福首座方）</p>
<p>半夏（湯洗滑令盡，切）　天南星（洗切）　川芎（去皮，切）　香白芷（洗切）</p>
<p>上等分為末。每服抄四錢，水三盞，煎去一半，入生薑汁半盞，煎至八分，溫服。此藥專治遠年頭風，甚者只一兩服，永除根本。忌房事。</p>
<p><u>醒風湯</u></p>
<p>治左癱右瘓，口眼喎斜，筋脈拳攣，手足無力，行步艱難。</p>
<p>附子（一隻，生用，去皮臍，切作棋子片）　天南星（生用，切作棋子片，秤半兩用）　白朮（半兩）　木香（半兩）　烏藥（三錢）　白附子（半兩，生用）　當歸（洗，半兩）　防風（半兩）　白芍藥（半兩）</p>
<p>上同為粗末，每服四錢。水一盞半，生薑七片，煎至八分，去滓，溫服，不計時候。</p>
<p><u>乳香木瓜丸</u></p>
<p>治一切腳氣疼痛，腳膝緩弱，行步艱難，不能屈伸。常服二料，其效如神。（徐侍郎方）</p>
<p>宣州大花木瓜（一個，切下頂子，如甕兒相似，取核瓤）　乳香（半兩）　熟艾（半兩）　茴香（半兩）　青鹽（三錢）</p>
<p>上件藥除木瓜外，其餘四味一處搗成細末，入在木瓜內，蓋定，使竹釘合，用炊餅劑裹定，甑內蒸，令熟。取出，不用麵皮子。入砂缽內，再搗極細勻，看乾溼得所，用好酒打稠麵糊為丸，如梧桐子大。每服四五十丸，溫鹽酒下，空心服，日二服，鹽湯亦得。</p>
<p><u>丹方治破傷風</u></p>
<p>治破傷風、中風欲倒者。</p>
<p>上以大魚膠，不以多少燒灰，細碾為末。每服二錢。熱酒一盞調藥灌下。雖身體強直，手足厥冷，口內涎出，藥到則亦能蘇。</p>
<p><u>七烏丸</u></p>
<p>治風疾。</p>
<p>川烏　草烏（各三兩，去皮臍尖，切作火片）　烏藥（去心）　何首烏（各二兩，洗淨）　烏豆（八兩，淨揀）　烏梅（五十個，去核）　皂角（五條，湯泡，去皮、核，不蛀者妙）</p>
<p>上件銼碎，用好無灰酒二大升，好米醋二大升，浸一宿。用瓷銚以慢火煮，候至川烏通紅為度，如川烏未至通紅，再添酒醋煮，曬焙乾為細末，醋煮麵糊為丸，如梧桐子大。每服三十丸。食後，茶酒任下，漸加至四五十丸。</p>
<p><u>香芎散</u></p>
<p>治頭風藥。</p>
<p>木香（不焙）　麝香（旋入）　人參　芎藭　羌活（洗）　腦子（旋入）　薄荷（去梗）　白芷　真細辛（去苗）　乾薑（炮）　甘草（炙）</p>
<p>上十一味併為細末。此藥無分兩，目擊其修合，只是旋得度，大率芎、羌活、細辛、白芷為多，木香、人參、甘草、薄荷粗少。自前四味一分之二，乾薑得其二分而已。腦子、麝香隨意，但有芎辛十分之一。記得合得十餘服，只買米腦二百金，麝香如之。每服幾抄四五錢，臘茶一錢同調下。</p>
<p><u>附子煎丸</u></p>
<p>專治手臂無力，麻痹不仁，手足不遂，風濕相搏，筋骨諸疾，痛不能舉。</p>
<p>大附子（一個八錢重，慢火炮裂，去皮臍尖，切作十片，同生薑、米泔淹一宿，去姜薄片，切焙乾）　防風（一兩）　骨碎補（半兩，去毛炒）　漢防己　白朮（三味各半兩）　乳香（二錢研，旋入）</p>
<p>上為細末，入乳香勻拌，好酒煮糊，丸如梧桐子大。每服二十丸，加至三十丸。空心，食前，溫酒吞下。日三服。</p>
<p><u>沒藥丸</u></p>
<p>治諸風攻刺，骨節疼痛，及手足頑痹，舉動無力。久患風人常宜服此，大效。</p>
<p>蠶沙（半兩）　虎骨（酥炙黃色，半兩）　蜈蚣（一分，酥炙）　木鱉（十四個，去殼，去油）　天麻（半兩）　當歸（一分，酒浸一宿）　牛膝（半兩，去須）　乳香（一分，別研）　沒藥（半兩，別研）　烏藥（一分）　白膠香（一分）　川芎（半兩，炮，去皮尖）　乾蠍（一分）</p>
<p>上為細末，法醋做糊丸如此大，茶酒送下，七八十丸，不拘時候服。</p>
<p><u>川烏防風湯</u></p>
<p>治諸風。濕痹攻注，骨節疼痛，手臂或肘痹痛無力。</p>
<p>獨活（二兩半）　半夏（二兩，湯泡七次）　乾葛（二兩）　甘草（一兩，炙）　桂（二兩）　乾薑（一兩，略炮）　防風（一兩半）　川烏（二兩，炮，去皮尖）</p>
<p>上為粗末。每服三錢。水一盞半，生薑五片，同煎至八分，去滓，溫服，食前，日可二服。</p>
<p><u>烏荊散</u></p>
<p>治風虛，化痰，養五臟，除偏廢，手足無力。</p>
<p>蒼朮（半斤，米泔水浸一宿，切片，微炒）　烏頭（二兩，湯炮，去皮尖）　半夏（二兩，二味生為末，極細，薑汁製過一宿，日乾）　荊芥穗（二兩）　枳殼（三兩，麩炒，去瓤）　當歸（二兩，洗燒）</p>
<p>上各為末，用北棗一斤，搗生地黃汁浸一宿，入燈心一小把，取汁於飯上，蒸三次，去皮同核並燈心，研棗膏為丸，如綠豆大。每服四十粒，薄荷、蔥白、燈心點熱茶下。</p>
<p><u>蠍附丸</u></p>
<p>治口眼喎斜。</p>
<p>附子（六錢，生制）　澤瀉　牛蒡子　川芎　羌活（去須）　半夏（各半兩，生薑一兩，同附子制兩次）　龍腦薄荷（去梗，一兩）　白殭蠶（三錢，炒，去絲嘴）　全蠍（三錢，去毒，醋洗，瓦上炒）　甘菊（三錢）</p>
<p>上為末，煉蜜為丸，如彈子大。每服一粒，蔥白、薄荷、熱茶嚼下。</p>
<p><u>芎羌湯</u></p>
<p>調順榮衛，去風正氣。（羅漢長老傳二方）</p>
<p>人參　白朮　白茯苓　甘草（炙）　當歸（酒浸一宿，焙）　川芎　熟地黃（酒浸一宿，焙）　白芍藥　羌活　獨活　細辛（去苗）　秦艽（去土）　桑寄生　牛膝（酒浸一宿，去須）　杜仲（薑汁炙）　防風（去須）　桂心（去粗皮）　薏苡仁（炒）</p>
<p>上等分，碾為粗末。每服三大錢。水一盞半，姜三片，棗二枚，煎至八分。去滓，通口服，不拘時候。日三服，或食前。</p>
<p><u>川獨活湯</u></p>
<p>蠲除寒邪，益養血氣。</p>
<p>川獨活（去蘆頭，鬚子羌活中揀是色黃者、節勁者是）　當歸（去蘆頭，水洗淨，焙乾）　白芍藥　川附子（大者，炮裂，去臍皮，切作片）　白茯苓（去黑皮）　人參（去蘆頭）　桂心（去粗皮）　川芎　白朮（以上各一兩）　甘草（炙，七錢半）　防風（去蘆頭，一兩半）</p>
<p>上細銼，將附子拌勻。每服秤三錢，生薑八片，以水一盞半煎至八分，去滓，空心，食前，帶熱服之。</p>
<p><u>沉香酸棗仁湯</u></p>
<p>治肝血少，不能涵養筋脈，手足無力，或麻木不仁。</p>
<p>沉香（鎊）　酸棗仁（炒熟）　人參（去須）　白芍藥　防風（去須，並叉枝者）　附子（炮去皮臍）　五加皮（以上各半兩）　黃耆（去須）　當歸（洗，去須。各一兩）　牛膝（去須。酒浸一宿）　虎脛骨（酥炙，黃色。各七錢半）　桂肉（去粗皮）　甘草（炙。各三錢）</p>
<p>上為粗末。每服三大錢。水一盞半，姜錢五片。煎至七分，去滓，空心，食前服。</p>
<p><u>小防風湯</u></p>
<p>治手足麻木不仁。</p>
<p>防風（去須並叉枝者）　秦艽（去苗並土）　羌活　附子（炮，去皮臍。各一兩）</p>
<p>上為粗末。每服三大錢。水一盞半，姜錢三片，煎至七分。去滓，入生地黃汁兩合，再煎數沸服。空心，食前。</p>
<p><u>星附湯</u></p>
<p>治風虛痰作，頭目眩暈，神昏語謇，及痰厥頭痛。</p>
<p>天南星（一個，大者重及一兩以上佳，炮）　大附子（一個，重九錢左右者，生去皮臍，切）　人參（一兩，好者）</p>
<p>上三味並銼，分作九服。每服水二盞，姜錢十片，煎至八分，溫服。</p>
<p><u>破痰鎮心丹</u></p>
<p>治風痰及癇疾神昏，言語錯亂，忽然倒地。</p>
<p>黑附子（炮，去皮臍）　白附子（炮）　半夏（湯洗七遍，切成片，薑汁浸炒）　天南星</p>
<p>上件等分為細末。每一兩末入細研硃砂半兩，豬心血為丸，如梧桐子大。每服三粒或五粒，濃煎人參生薑湯下，食後，臨臥。</p>
<p><u>大聖鎮風丹</u></p>
<p>治中風癱瘓，涎潮不語，手足麻痹，痛癢不知並皆治之。</p>
<p>川烏頭（炮，去皮臍，四兩）　附子（炮，去皮臍，四兩）　晉礬（坩堝內用炭火熬成汁，傾在磚上，候凝，取二兩）　白蒺藜（炒，去刺，二兩）　防風（四兩）　五靈脂（二兩）　白附子（四兩，生用）　白殭蠶（炒去絲，二兩）　硃砂（研細，半兩）　沒藥（二兩，別研）　全蠍（一兩，去毒，生用）　麝香（半兩，別研）</p>
<p>上件為末，熟湯細磨京墨成濃汁，和勻為丸，如小彈子大，風乾。每服一丸，薑汁磨化，用好酒一盞，溫服，不拘時候。此藥用金箔為衣。</p>
<p><u>白附子丸</u></p>
<p>治風痰厥，頭痛目眩，悸語訥胸，膈痰不快。</p>
<p>白附子（炮）　天南星（炮）　半夏（湯洗七次）　旋覆花（去梗）　甘菊花（去梗）　天麻　川芎　陳橘皮（去白）　白殭蠶（去絲嘴，炒）　乾薑（炮。以上各一兩）　蠍（半兩，去毒，炒）</p>
<p>上為細末，用生薑半斤取汁，打稀麵糊為丸，如梧桐子大。每服五十丸，荊芥湯下，食後，臨臥服。</p>
<p><u>寸金散</u></p>
<p>治風虛痰作，頭痛不止，服之立效。</p>
<p>川芎　香白芷　藿香葉　防風　天麻　人參（以上各半兩）　雄黃（三錢，研）　地龍（去土秤，一分）　甘草（炙，一分）　蠍（炒一分）</p>
<p>上為細末。每服半錢，用茶清調下，食後服。</p>
<p><u>錫藺脂丸</u></p>
<p>治風寒濕痹，腿膝骨節沉痛無力，筋脈拘攣，手足緩弱，及治諸風癱瘓並宜服之。（劉郎中傳）</p>
<p>天雄（一對，炮，去皮臍）　大附子（一對，炮，去皮臍）　糯米灰（一兩）　乳香（一兩，研）　錫藺脂（火煅七次，醋淬，一兩）　自然銅（火煅七次，醋淬，一兩）　沒藥（一兩，研）　萆薢（一兩，酒浸）　防風（一兩）　胡蘆巴（一兩，炒）　破故紙（一兩，炒）　白殭蠶（一兩，炒）　草烏（一兩，炮，去皮臍）　五靈脂（一兩）　骨碎補（三兩，炮，去毛）　白膠香（一兩，研）　白附子（一兩，炮）　天麻（一兩）　天南星（一兩，炮）</p>
<p>上為細末，酒麵糊為丸，如梧桐子大。每服二十丸，用溫酒下。如疾在腰以上，即食後服。如疾在腰以下，空心，食前服。</p>
<p><u>七寶散</u></p>
<p>治手臂腳膝痛不可忍，舉動艱難，履地不得。去諸風。（夏參議方）</p>
<p>藁本（去土）　荊芥穗　漏蘆　蒴藋　斛葉　蔓荊子　荷葉（各等分）</p>
<p>上件為粗末。每用二匙煎湯淋洗。如腳疼，洗了用衣蓋之。</p>
<p><u>滲濕湯</u></p>
<p>除風冷，滲濕氣，補脾腎，治四肢逆冷，手足麻痹，頭項拘急，腹脅滿悶，不思飲食。</p>
<p>蒼朮（水浸，去黑皮）　陳皮（去白）　華陰細辛（去苗）　厚朴（生薑制）　縮砂仁　肉桂（不見火）　附子（炮，去皮臍）　乾薑（炮裂）　肉豆蔻（麵裹，煨熟，去面不用）</p>
<p>上件等分為粗末。每服三錢。水一盞半，生薑五片，棗二枚，煎至一盞。去滓，空心，通口服。如走注疼痛，先嚼核桃，次服藥，大有神效。</p>
<p><u>沉香虎頭骨散</u></p>
<p>治風寒暑濕之毒，因虛所致，將據失理。受此風邪，經脈凝滯，血氣不行，畜於骨節之間，或在四肢，或在腹背項下，肉色不變。其疾而晝靜夜發，發即徹骨痠痛，乍歇乍作，如虎之齧，名曰白虎病也。此藥治之，止痛妙甚。</p>
<p>犀角屑　當歸　赤芍藥（各七錢半）　牛膝（去須）　沉香　青木香　虎頭骨（醋炙三四遍。以上各一兩）　檞葉（一兩）　麝香（一錢半，別研）</p>
<p>上件同搗羅為細末。每服五大錢。水二盞，煎至一盞，更別入麝香少許，再煎少時，澄清，溫服，不拘時候。如人行五里，又進一服。日三服為佳。忌生菜、熱面、蕎麥之類。</p>
<p><u>九煉神聖奪命活血丹</u></p>
<p>治男子、婦人撲打傷損，墜驢落馬，內碎骨折，蛇傷狗咬，左癱右瘓，腹中瘀血，刺肋築心，及血風勞，產後敗血，攻注四肢，作種種疾。血塊、血鱉、水腫、痔漏、杖瘡，一切疼痛並宜服之。</p>
<p>杉曲節（三十二兩，醋浸一季，炒令紫色）　松曲節（三十二兩，醋浸一季，炒令紫色）　桑柴炭（三十二兩，火燒二寸許，留性入醋蘸）　烏豆（三十二兩，不見火）　川烏　草烏（各十兩，慄草火炮）　當歸（八兩，酒浸一兩）　慄枻（一斤）　乳香（二兩）　沒藥（二兩）　蠍（腳手全者二兩）　地龍（二兩，去泥）</p>
<p>上為末，以上等好酒和藥為丸，每丸六錢重，每服一丸。乳香一粒，黑豆、大無灰紅舊酒半升同磨，煎兩三沸，傾出碗中，揲蓋出汗，溫服。仍以痛處就床而臥，以衣被蓋出汗，忌一切毒物。女人諸疾入當歸末一錢。此藥久宜防家，以紗葛袋盛掛淨處。孕婦不得服。</p>
<p><u>蠍梢散</u></p>
<p>治臂痛。</p>
<p>白殭蠶　麻黃（去節）　蠍梢（各一分）　蟬殼　防風　當歸（各半兩）　川烏頭（二個，一個去皮臍生用；一個燒存性）</p>
<p>上為細末，水調，鵝毛敷痛處。</p>
<p><u>木瓜丸</u></p>
<p>治肝腎風虛攻注，腳膝腫痛，或腰膝痛，立不得。</p>
<p>牛膝（去須）　蓯蓉　乾木瓜　何首烏　綿黃耆（去須）　明天麻</p>
<p>以上六味各十兩，除何首烏外，各薄切。用無灰酒一斗，浸七日。吃酒盡，焙乾。何首烏於木石臼內搗，其餘碾為細末。為何首烏不犯鐵器。</p>
<p>金毛狗脊　川續斷　萆薢（以上三味各二兩，日曬為細末）　青鹽（二兩，研細）　大木瓜（三枚，重二斤上下者，去皮瓤）</p>
<p>上將大木瓜切開，作蓋子，除瓤，入青鹽末，用紙裹，爛蒸，研成膏子，拌前九味藥末，丸如梧桐子大。每服溫酒、鹽湯吞下三十丸。食前，空心，二服。如有年紀人，入黑附子四兩尤佳。此藥無毒，平補性溫。常服通三焦，利五臟，益血補氣，已服見效。如木瓜膏子少，即入煉蜜湊和丸之。</p>
<p><u>解氣丸</u></p>
<p>治手腳頑麻，狀如風候。（李郎中傳常州吳登仕方）</p>
<p>續斷（淨洗，焙乾）　黃耆（去蘆頭，淨洗，作片子，焙乾）　杜仲（削去粗皮，橫絞，細銼，炒）　茴香（揀淨，略炒）　羌活（去蘆頭，洗淨，焙乾秤）　附子（炮裂，去皮臍）　陳橘皮（水浸半日，揉洗淨，焙乾秤，不去瓤）　木香（細銼，不得焙，俟末後旋入）　乾木瓜　川楝（銼，取肉，去核，炒令微焦）</p>
<p>上十味各淨用一兩，碾羅為細末。酒煮麵糊，候冷，搜和成劑，丸如梧桐子大，慢火焙乾。每服四十丸，米飲下，食前。一方增乳香、沒藥各半兩，別研入芎、獨活各一兩。</p>
<p><u>天麻酒浸藥</u></p>
<p>治腳痛。</p>
<p>黃耆（去蘆頭）　天麻　防風（去蘆頭）　熟乾地黃　當歸（去蘆頭）　桂（去皮）　萆薢　牛膝（去蘆頭）</p>
<p>上並㕮咀，各秤一兩，用生絹袋中盛訖，置清酒一斗內。春秋浸七日，冬十日，方可取飲。每溫飲一兩盞，空心，食前。其藥袋只頓在酒缸內，候飲件酒盡方不用，准前別事持新藥上再浸服。（李舉之同陳元摳出疆傳，陳用之頗效。）</p>
<p><u>法煉皂角煎丸</u></p>
<p>治丈夫、婦人一切風毒，麻風瘙癢，白癜風，涕唾稠黏，遊風癮疹，遍身瘡癬，疥癆不絕，腎臟風毒，攻注生瘡，痛癢不止。但是風毒並皆治之。如年老風秘五臟，結澀不通即用。多服常服，流行經絡，搜風順氣，明耳目，潤皮膚，四季不生諸風、疥癆等疾。</p>
<p>何首烏（一斤）　皂角（去皮弦用酥炙不蛀者）　苦參　荊芥　白鮮皮（去心。以上各半斤）　草烏頭（半斤，用黑豆半升，水浸煮，令乾為度，去黑豆，切作片子焙乾）　防風　蔓荊子　天麻　皂李子　丹參　白牽牛　黑牽牛（炒。以上各五兩）　大瓜蔞　槐角（用蜜炒）　赤芍藥　菊花（以上各四兩）　家薄荷　川羌活　獨活　新羅白附子　川芎　防己</p>
<p>上二十三味焙乾為細末，用醋糊為丸，梧桐子大。每服三十丸至四十丸，茶酒任下。忌發風毒物。</p>
<p><u>放杖丸</u></p>
<p>治男子腎臟搏風邪，以致下注腳膝生瘡，癢痛不可忍。或有膿水，皮膚漸黑，轉甚入腦戶，令眼暗漠漠，視物不明，漸至渾身瘙癢，寢臥不安。兼治痔漏下血，腳氣等疾。（陳都承）</p>
<p>仙靈脾（一兩半，連根細銼用）　白萆薢（一兩半，白色乃雄者）　木瓜（一兩）　金毛狗脊（一兩半，去皮淨秤，脊有骨而成節者乃是雄）</p>
<p>上件四味，用糟醋半升煮，令乾為度。取出焙燥，搗羅為末。醋糊為丸，如梧桐子大。每服四五十丸，茶湯或溫酒、米飲、熟水下，不拘時候。此藥無所忌，久服令人烏髭明目。</p>
<p><u>延年奪命丹</u></p>
<p>治風疾，無故四肢不舉。頃有李判官，自潭州弋陽得疾，龐共叔傳此藥，服之。一日，左手舉；二日，右手舉。頓服之乃能起。至今常服，病更不發，大有神效。中年以上宜服，永無風疾。</p>
<p>木香（炮）　附子（去皮臍）　川芎　人參　當歸　防風　甘草（炙）　麻黃（去節）　獨活　黃芩　芍藥　細辛　沉香　桂心　杏仁（去皮尖）　川烏頭（炮，去皮臍）　生乾地黃　熟乾地黃</p>
<p>上十八味，等分，同粗末。每服三錢，水一大盞，生薑五片，同煎至七分，溫服，空心，食前。</p>

<h2>傷寒（中暑附）</h2>
<p><u>神捷解肌湯</u></p>
<p>解利四時傷寒及初覺，不問陰陽二證，皆可服。（季駐泊方）</p>
<p>紫蘇（四兩，去梗）　陳皮（四兩，洗）　香附子（四兩，去毛炒）　甘草（四兩，炙）　蒼朮（四兩，米泔浸，炒）　川升麻（四兩）　乾葛（四兩半）　芍藥（四兩）　柴胡（四兩半，去須秤）　藁本（四兩，去須秤）　厚朴（四兩，以生薑三兩制）　桔梗（四兩）　桂枝（四兩半）</p>
<p>上十三味㕮咀。每服三錢。水一大盞，姜五片，蔥連須二根，同煎七分。去滓，通口服，不拘時候。如傷風、發熱、頭痛，連進三服。</p>
<p><u>六和湯</u></p>
<p>治中暑、傷冷、霍亂、吐瀉、煩躁多渴。暑月宜服。</p>
<p>白茯苓　木瓜　半夏（湯洗七次）　厚朴（薑製）　白扁豆（炒）　杏仁（去皮尖，炒）　紫蘇葉　香薷　甘草　縮砂仁</p>
<p>上十味，等分為銼末。每服三錢。用水一盞半，姜錢三片，棗一個，擘破同煎至七分。去滓，食前服。</p>
<p><u>地骨皮散</u></p>
<p>治丈夫、婦人百勞寒熱，及四時傷寒，壯熱。大人、小兒骨蒸，寒熱進退，並皆治之。加減服食。</p>
<p>地骨皮（去土併骨）　枳殼（湯浸，去瓤切，麩皮炒）　知母（切）　秦艽（去須）　柴胡（去苗）　鱉甲（去裙，醋炙黃）　川當歸（切）</p>
<p>上件七味等分，好酒浸一宿，焙乾為粗末。每服二錢。柳枝取二寸，烏梅一個，生薑二片，水一盞，煎七分。去滓，空心服。</p>
<p><u>神朮散</u></p>
<p>治傷寒，風邪所乘，頭疼，四肢拘急。</p>
<p>蒼朮（一斤，米泔浸一宿）　藁本（四兩）　甘草（四兩）　川芎（四兩）</p>
<p>上為末。每服二錢。水一盞，生薑三片，同煎七分，湯點亦得。才覺頭疼，連進三二服，被蓋出汗立愈。</p>
<p><u>生熟飲子</u></p>
<p>治寒熱。</p>
<p>厚朴（方圓二寸）　草豆蔻（二個）　甘草（二寸）　肉豆蔻（一個）　生薑（二塊）</p>
<p>上件以上半生半熟分作二服。水一大碗，煎至一盞。臨發日服，未效，再於當發日進一服。</p>
<p><u>真武湯</u></p>
<p>專一發散四時不正之氣及傷寒，未分症候，瘡疹欲出未出並宜服之。又療脾寒似瘧，潮熱往來，狀如骨蒸，久而耳暗唇青，面色黧黑，口苦舌乾，四肢倦怠，飲食無味。（許堯臣傳高宗卿舍人方）</p>
<p>苦桔梗　荊芥穗　薄荷葉　紫蘇葉　乾葛　甘草節　瓜蔞根　牛蒡子（各等分）</p>
<p>上八味，並無制度，同為粗末。每服三錢。水一盞，煎至七分。去滓，不拘時候。溫服，日進三五服。</p>
<p><u>辨沙病論</u></p>
<p>江南舊無，今東西皆有之。原其症，醫家不載。大凡才覺寒慄似傷寒，而狀似瘧。但覺頭痛，渾身壯熱，手足厥冷。鄉落多用艾灸，以得沙為良。有因灸膿血迸流，移時而死者，誠可憐也。有雍承節印行此方，云：初得病，以飲艾湯試吐即是。其症急，用五月蠶蛻紙一斤，碎剪，安碗中，以碟蓋密，以湯泡半碗許，仍以紙封碟縫，勿令透氣。良久，乘熱飲之，就臥，以厚衣被蓋之，令汗透便愈。如此，豈不勝如火艾，枉殘害人命。敬之，信之。（許堯臣方）</p>
<p><u>羌活散</u></p>
<p>治陰陽傷寒，兩證未辨，身熱或不熱，遍身有汗無汗，拘倦沉重，少力恍惚，此症風虛也。羌活散主之。</p>
<p>羌活（一兩）　防風（去須，半兩）　川芎（半兩）　牡丹皮（半兩）　當歸（去須，半兩）　漢防己（半兩）　甘草（炙赤銼，半兩）</p>
<p>上㕮咀。每服三錢。水一盞半，生薑三片，煎取八分一盞。去滓，溫服，不拘時候。忌葷三日，陽症忌葷半年。</p>
<p><u>普救散</u></p>
<p>石家普救散，解利夏月傷寒，及治中暑、霍亂、吐瀉並皆宜服。</p>
<p>蒼朮（五兩）　製厚朴（三兩，炒）　香薷（去土，三兩）　陳皮（三兩）　甘草（炙，一兩半）</p>
<p>上為細末。每服三錢。入薑棗，水一盞，煎至七分。溫服，鹽點亦可。</p>
<p><u>劫勞散</u></p>
<p>治男子、婦人渾身勞倦，肢體疼痛，傷風頭疼，鼻塞，舉止無力。如欲發汗，添麻黃，去節同煎。服之有汗出立效。</p>
<p>粉草（一十五兩）　陳橘皮（一斤，去瓤）　蒼朮（一斤半，米泔浸一宿，切，以麩炒）　前胡（一斤，洗，銼焙）　桔梗（一斤半，銼焙）　京芎（半斤）　麻黃（五兩，連節用，去根）　白芷（一斤，銼焙）　白姜（半斤，炮切）　桂（半斤，不見火）　葛粉（一斤）　茴香（六兩，炒）　羌活（三兩，銼焙）</p>
<p>上件為末。每服二錢。入烏梅半個，水一盞，煎六分，不拘時候。</p>
<p><u>冰玉散</u></p>
<p>治中暑極妙。</p>
<p>白麵（八兩）　甘草（一兩，炒）　生薑（四兩，切作骰子段。將白麵一處拌勻，曬乾，炒，略黃）</p>
<p>上為細末。冷水或熱湯調下。</p>
<p><u>香茸散</u></p>
<p>治心經搐伏暑氣，時覺煩躁面熱。</p>
<p>白茯苓（半兩）　人參（半兩）　香茸穗（三分）　甘草（半兩，炙）　紫蘇（半兩）　陳皮（去白，炒，半兩）　山藥（半兩）　木瓜（半兩）　白朮（一分）　澤瀉（一分）　大半夏（百沸湯泡數遍，切作片子，用生薑自然汁煮軟，焙，半兩）</p>
<p>上件搗為粗末。每服五錢。水一盞半，姜五片，棗子一個，煎至八分。去滓，溫服，不拘時候。</p>
<p><u>謝直閣知四明施瘧丹</u></p>
<p>附子（一兩，炮，去皮臍）　硃砂（半兩）</p>
<p>上為細末和勻，以半夏曲末為糊丸，如梧桐子大。發日，面東取氣一口，以井花水吞下一丸，默想藥至丹田。</p>
<p><u>青蒿飲子</u></p>
<p>治中暑，心中躁悶，身體發熱，煩渴及瘧疾。但熱不寒並宜服。</p>
<p>青蒿子　恆山（酒浸一宿，慢火炒乾）　赤芍藥　烏梅肉　甘草（生。以上各半兩）</p>
<p>上為粗末。每服三錢。水兩盞，煎至七分盞。去滓，溫服，空心。日午、臨臥各一服。如是瘧疾，空心一服，須是隔夜煎了，露一宿，來日空心服。</p>

<h2>治氣</h2>
<p><u>沉香飲子</u></p>
<p>治一切氣疾。</p>
<p>紫蘇葉（一兩）　人參　白朮　白茯苓（各半兩）　甘草（三錢，炙）　木香　陳橘皮（去白秤。各一分）　沉香　訶子肉　半夏曲（各半兩）　荊三稜（三錢，火煨，切）</p>
<p>上㕮咀。每服三錢。水一盞半，薑、棗同煎至八分，熱服。兩服滓並煎一服，不拘時候。</p>
<p><u>人參平胃散</u>（石仲虛大夫方）</p>
<p>人參（一兩）　茯苓（一兩）　厚朴（半兩，制炒）　陳皮（三兩）　蒼朮（三兩，炒）　甘草（一兩，炙）</p>
<p>上同為細末。每服二錢。水一盞，生薑三片，棗子二枚，同煎至七分。熱服，空心，食前。</p>
<p><u>木香分氣丸</u></p>
<p>消食化氣墜痰，治中酒惡心，胸膈不快。（石大夫方）</p>
<p>木香（一兩）　薑黃（一兩）　縮砂仁（一兩）　白豆蔻（一兩）　白附子（一兩二錢，炮）　丁香（一兩半）　甘草（四兩，炙）</p>
<p>上同為細末，水浸，蒸餅，丸如雞頭大。每服一兩丸，細嚼白湯下。</p>
<p><u>思食大人參丸</u>（石大夫方）</p>
<p>吳白朮（二兩半）　人參（二兩）　白乾薑（半兩，炮）　附子（炮去皮，一兩）　乾山藥　甘草（一兩半，炙）</p>
<p>上為末，蜜丸如雞頭大。每服三丸，水一中盞，入棗子二個擘破，同煎至六分。溫服，空心，食前服。</p>
<p><u>附子蓽撥丸</u></p>
<p>治臟寒脾泄，腹痛腸鳴，水穀不化。（石大夫方）</p>
<p>蓽撥（六兩）　乾薑（六兩，炮）　附子（五兩，炮，去皮臍）　良薑（六兩）　胡椒（二兩）　肉豆蔻（四兩，煨）　訶子（三兩）　桂（三兩，去皮）</p>
<p>上為末，醋糊丸，如梧桐子大。每服三十丸，用米飲下。</p>
<p><u>人參開胃湯</u></p>
<p>即《全生指迷》中腹脹門調中湯。頃石大夫潤腸湯乃是此方，內加大黃少許，煨熟入用。治腹脹，兩脅刺痛，大便不利，心胸痞悶。</p>
<p>厚朴（八兩，炒）　枳殼（六兩，炒）　桂（四兩）</p>
<p>上同㕮咀，每服三錢。水一盞半，煎至八分。去滓，通口服，不拘時候。又一方，用半夏四兩，甘草二兩。</p>
<p><u>蓽澄茄散</u></p>
<p>治中寒胃冷，胸膈不快，心腹撮痛，泄瀉，及治脾虛，面目浮腫。</p>
<p>蓽澄茄（一兩）　厚朴（一兩，薑製）　陳皮（半兩，去白）　甘草（一兩半，炙）　茴香（半兩，炒）　烏梅（一兩，取肉）　神麯（一兩半，炒）　藿香（一分）　丁香（一分，不見火）</p>
<p>上為細末。每服二錢。水一盞，生薑三片，同煎至七分。熱服，空心。入鹽湯點服亦得。</p>
<p><u>翻胃湯</u></p>
<p>治反胃嘔吐，胸膈不快，食即經宿吐出酸臭。（石大夫方）</p>
<p>茯苓（二兩）　厚朴（二兩，炙）　陳皮（一兩半）　白朮（一兩）　人參（一兩）　吳茱萸（一兩，炒）</p>
<p>上㕮咀。每服五錢。水二盞，薑、棗煎至八分，去滓。通口服，不拘時候。</p>
<p><u>丁香神麯散</u></p>
<p>健脾和胃，消酒進食，寬胸快氣。（石大夫方）</p>
<p>神麯（五兩，炒）　麥糵（三兩，炒）　甘草（三兩，炙）　陳皮（三兩）　乾薑（三兩）　烏梅（三兩，去核）　茴香（二兩，炒）　檀香（一分，不見火）</p>
<p>上為細末，入鹽點服之，空心，食前。</p>
<p><u>趁痛湯</u></p>
<p>治氣滯不散，攻刺脅肋，㽲痛及走注氣痛。（石大夫方）</p>
<p>當歸　芍藥（白者）　吳茱萸　桂（去皮，不見火）　人參　大黃（煨）　甘草（炙）　枳殼（各四兩）　茯苓（二兩）　乾薑（六兩，炮）　附子（四兩，炮，去皮臍）</p>
<p>上㕮咀。每服五錢，水二盞，生薑五片，同煎至八分，去滓。通口熱服，不拘時候。</p>
<p><u>石家丁香開胃丸</u></p>
<p>治脾胃虛弱，停積宿冷，食不克化，嘔噦清水，見食噁心，肌體羸瘦，倦怠困乏，起居無力並宜服此。</p>
<p>丁香（一兩）　丁皮（好者一兩）　好良薑（一兩，油炒）</p>
<p>上為末，蜜丸如彈子大。細嚼，白湯下一丸。</p>
<p><u>大良薑丸</u></p>
<p>治中寒胃冷，心腹撮痛，嘔吐泄瀉。（石大夫方）</p>
<p>高良薑（銼碎，洗去土，四兩炒）　白乾薑（二兩半，炮）　丁皮（一兩半）　桂（去粗皮，一兩。二味不見火）　甘草（一兩，炙）</p>
<p>上同為末，煉蜜丸，每二分作十二粒。每服一丸，細嚼，生薑湯下，食前。</p>
<p><u>積藥麝香丸</u>（江諫議方）</p>
<p>川巴豆（一兩，去殼膜並心，米醋煮，研細，新瓦上去油）　檳榔（三個）　沉香（半兩）　青橘皮（一兩，去瓤）　木香（半兩）　附子（一兩，炮，去皮臍）　丁香（半兩）　硇砂（半兩，米醋浸，用面為糊）　烏梅（二十一個，取肉）　舶上硫黃（半兩，飛過）　辰朱（一分）　麝腦（各一分）</p>
<p>上為末，後入腦麝研，令勻，用硇砂糊為丸，梧桐子大。如要取上部積滯，用蠍半兩，山茵陳二兩，二味為末，用蔥、薑、酒調下二錢，吞下前藥三丸，臨時量人虛實加減服。</p>
<p>男子勞疾，豬膽酒下。</p>
<p>女人隔血，桂心酒下。</p>
<p>翻胃，隨食下。</p>
<p>冷痃癖氣，薑湯下。</p>
<p>腰膝疼，醋湯下。</p>
<p>咳嗽，皂角湯下。</p>
<p>下元冷秘，漢椒湯下。</p>
<p>血塊，荊三稜酒下。</p>
<p>女人四季宣轉，醋湯下。</p>
<p>死胎在腹，桂末一錢，水銀少許，熱酒調下。</p>
<p>小兒驚風，乾蠍湯下。</p>
<p>十般水腫，大麥同甘遂湯下。</p>
<p>寒瘧，大蒜湯下。</p>
<p>風氣痔疾，炒黑豆淋汁下。</p>
<p>霍亂，井花水下。</p>
<p>寸白蟲，蕪荑湯下。</p>
<p>蠱毒，糯米同羊乳酒下。</p>
<p>肌膚燥癢，荊芥湯下。</p>
<p>中風，口眼喎斜，羊骨煎酒下。</p>
<p>脾中冷積，乾薑湯下。</p>
<p>四季宣導，冷茶清下。</p>
<p>頑麻風，童子小便和酒下。</p>
<p>陽毒傷寒，麻黃煎湯下。</p>
<p>陰毒傷寒，暖酒下。</p>
<p>心痛，木瓜酒下。</p>
<p>打撲，蟹酒下。</p>
<p>大便不通，冷茶下。</p>
<p>久痢，甘草湯下。</p>
<p>女人血氣，艾醋湯下。</p>
<p>產後諸疾，熱酒下。</p>
<p>一切瘡腫，黃耆湯下。</p>
<p>小兒疳氣，黃連湯下。</p>
<p>小腸氣，炒茴香湯下。</p>
<p>血氣潮熱，當歸酒下。</p>
<p><u>紅豆丸</u></p>
<p>治一切冷氣。男子、女人心胸刺痛，嘔逆噁心，心腹痛，泄瀉傷酒及女人血氣刺痛。</p>
<p>紅豆　沉香　良薑（炮）　胡椒　白豆蔻（去殼。各二兩）　木香　蓽撥　益智　乾薑（炮）　縮砂（去皮。各一兩）　陳皮　甘草（炮）　肉桂（去粗皮。各四兩）　厚朴</p>
<p>上為末。煉蜜丸如小彈子大。姜鹽湯嚼下一丸。女人心痛，醋湯下，不拘時候。</p>
<p><u>治噎紫桂丸</u></p>
<p>夫人有五噎：一氣、二憂、三食、四勞、五思。此五者皆由陰陽不和，三焦隔絕，津液不行。此方偏治之。又噎氣及宿食不消，腹脹不能食，冷物傷脾胃，服之立效。（林巢先生方）</p>
<p>官桂（五兩）　訶子皮（二兩，煨）　乾薑（三兩，炮）　甘草（一兩，炙）　茯苓（一兩）　人參（一兩）　白朮（三兩，麩炒）</p>
<p>上為末，煉蜜丸如梧桐子大。每服二十丸，溫酒或米飲下，薑湯亦可。食後，臨臥。</p>
<p><u>蓽澄茄丸</u></p>
<p>治氣滯脾虛，陰陽不升降，心脾作痛不可忍者。</p>
<p>丁香（半兩）　附子（七錢，炮，去皮臍）　沉香　胡椒（二錢半）　半夏（二錢半）　乳香（研）　人參（半兩）　肉豆蔻（麵裹，煨）　蓽澄茄（各二錢半）　木香（三錢）</p>
<p>上為末，酒糊丸如赤豆大。每服二十丸，薑湯吞下。食後，夜臥服。</p>
<p><u>沉香流氣飲</u></p>
<p>治血氣壅滯，胸膈痞塞，中滿氣喘。</p>
<p>沉香（一兩）　紫蘇（一兩）　桑白皮（一兩，向東取根，炙）　白朮（一兩）　訶子（半兩，去核）　白芷（半兩，銼）　當歸（半兩，切焙）　芍藥（半兩，銼）　陳橘皮（三分，去白，焙乾）　大黃（半兩）　乾葛（半兩）　草豆蔻（半兩，生用）　五味子（半兩，去梗）　青橘皮（半兩，去瓤）　桔梗（半兩）　肉桂（半兩，去皮懷干）　黃耆（半兩，洗焙切）　枳殼（半兩，麩炒，去瓤）　漢防己（半兩）　木香（一分）　連皮大腹（三分，薑汁浸大腹子一宿，毛殼不浸）</p>
<p>上為粗末，細竹篩過。每服二大錢，棗一個，姜三片，水一盞，煎七分，去滓，溫服。如喘，加馬兜鈴半兩銼入。夫人服之尤佳。</p>
<p><u>翻胃烏雞煎</u></p>
<p>治脾疼。</p>
<p>沉香（一分）　木香（半兩）　舶上茴香（半兩）　青橘皮（一兩，淨洗）　白姜（一兩）　良薑（一兩）　宣連（半兩）　巴豆（一兩，去心及油）　硇砂（一錢，飛過）　阿魏（一錢）　螺螄殼（一兩，煅過）　朕葉灰（一兩）</p>
<p>上用烏雞一隻，重一斤者，去腸及毛了，入藥在內。又用糯米者一勝半，炊作飯，摶令成顆，卻包雞在內。又用黃泥包了，用炭煅，令香熟，候冷取出。去泥，及糯飯焦者去之，不焦者用，和雞肉及藥同一處搗，去雞骨，劈開焙乾，搗羅為末。用好酒糊丸，如梧桐子大。每服二十丸至三十丸，空心及臨臥，用溫酒、鹽湯任下。微瀉，冷積不妨。</p>
<p><u>氣寶散</u></p>
<p>治氣虛不足，形體怯弱，胸膈痞悶，不思飲食，噎塞。</p>
<p>沉香（半兩，日曬燥，不見火）　丁香（半兩，不見火）　木香（半兩，麵裹略炮）　白朮（一兩，炒）　白茯苓（一兩）　藿香葉（一兩）　厚朴（梓州者，薑汁製一宿，次日炒燥、一兩）　甘草（三分，炙）　烏梅（一兩，去核）</p>
<p>上件十味同為細末。每服二錢。水一大盞，生薑五片，肥棗二枚，煎至七分。溫服，空心，食前。日三服。如手足厥冷，頭目眩暈，胸滿氣噎，痰氣上盛，嘔逆，加以半夏曲、附子各一兩。</p>
<p><u>桂香丸</u></p>
<p>治氣膈、食膈、憂膈、冷膈、熱膈、痞塞不通、宿食不消或霍亂、吐瀉、腹脹。</p>
<p>桂心　乾薑　檳榔　甘草（炮）　人參　茯苓　細辛　訶子（炮，去核）　枳殼（麩炒，去瓤）　白芍藥　白朮（以上各等分）</p>
<p>上為末，煉蜜丸如梧桐子大。每服二十丸，空心，溫酒嚼服。</p>
<p><u>三倍散</u></p>
<p>治心痛立效。</p>
<p>丁香（半兩）　石菖蒲（一兩半）　胡椒（一兩）</p>
<p>上為細末。每服一大錢，醋湯調服，人行五里未止再服。</p>
<p><u>立效散</u></p>
<p>治心痛立效。</p>
<p>薑黃　青橘皮（等分）</p>
<p>上為細末，淡醋湯調下。</p>
<p><u>姜合丸</u></p>
<p>治胸膈不利，吐嘔不止，快脾氣神效。</p>
<p>附子（一個，開作甕子，納硇砂二錢在內，用濕紙裹煨，紙干去紙，研為末，次入）　丁香（一兩）　木香（一兩）　陳皮　青皮（各二兩）　厚朴（去粗皮，制二分）　人參（一分）　白朮（二分）　肉豆蔻（二分）</p>
<p>上為細末，生薑糊丸如小彈子大。每服一粒，用生薑一大塊，切開作合子，納藥丸在內，以濕紙裹煨，紙干去紙，細嚼，米飲，空心下。</p>
<p><u>萬安丸</u></p>
<p>治一切風勞冷氣，心腹脹滿，臍下刺痛，口吐清水，痃癖氣塊，男子腎臟風毒，腳氣衝心，四肢浮腫，頭旋目暈，胸膈脹悶，痰涎並盛。臨臥，用橘皮湯吞下三十丸，來日微利為度。如未痊愈，則每夜更服十丸，覺安便止。渾身壯熱，四肢疼痛，狂言見鬼，此是陽毒傷寒，經三日後，以熟水吞下三十丸。婦人血海不調，積年血塊，小腹冷疼，五心煩熱，嘔吐涎沫，不進飲食，紫蘇湯下。飽悶不消，腹瀉不止，溫酒下食。毒癰疽發背，一切瘡腫，及南方近海之地，居處卑濕，冬溫，春寒，夏涼，秋熱，多致瘴疾。或發寒熱，霍亂，吐瀉，或屍厥卒暴，或偏風，手足不遂，十種水氣，赤白瀉痢，咳嗽氣喘，發瘧連年不愈。大便秘澀，食癖發黃，諸般疼痛，氣不宣通，並用橘皮湯下。水腫，檳榔末調水下。小兒七歲五般疳氣，肚大腹脹，胸滿氣急，食後，薑湯吞下五七丸。酒積酒傷，以酒吞下。</p>
<p>木香（半兩）　檳榔（二兩）　人參（半兩）　附子（炮了秤，一錢）　陳皮（半兩）　乾薑（二錢半）　大黃（半兩，煨）　厚朴（制，半兩）　荊三稜（煨軟，二錢半）　川芎（二錢半）　獨活（二錢半）　羌活（二錢半）　桂皮（二錢半）　赤芍藥（二錢半）　肉豆蔻（三個，生用）　黑牽牛子（一斤，生曬焦，碾取粉四兩止，余不用，別一處末入眾藥）</p>
<p>上為細末，眾藥末使一兩外，秤牽牛末二兩，入藥末內，煉蜜為丸，梧桐子大，服食如前。（此方許堯臣傳舊日盧大壽太丞方）</p>
<p><u>補脾丸</u></p>
<p>治脾胃素弱，中焦積寒，寒則氣收，聚而中脘，痞滿，喜唾而善噫，不思飲食。若寒湊於下焦，則氣不禁固，而大便頻數，並皆主之。</p>
<p>厚朴（一兩，生薑制）　附子（一兩，炮，去皮尖）　赤石脂（一兩）　乾薑（一兩，炮）　肉豆蔻（一兩，麵裹煨）　蓽撥（一兩）　白朮（一兩）　麥糵（半兩，炒）　神麯（半兩，炒）　訶子肉（半兩）</p>
<p>上同為細末，醋煮麵糊為丸，如梧桐子大。每服五十丸，米飲送下，食前。</p>
<p><u>實脾丸</u></p>
<p>治脾虛挾冷，多痛易滯。燥之無益，攻之不可，惟中和藥理之則愈。</p>
<p>白朮　烏藥（呂云：略炒）　茴香（炒）　人參　陳皮（去白秤）　黃耆（蜜炙）　神麯（炒）　白茯苓　五味子（去梗）　生薑（洗淨，切片，焙乾秤）</p>
<p>上十物等分為末，白麵糊丸，如梧桐子大。每服三十粒作一服，食前，熱米飲下。食後，生薑湯下。久服大效。狼山方。呂紹先云，更加縮砂一味尤奇。</p>
<p><u>瘧疾生銼散</u></p>
<p>治瘧疾，生銼散奇甚。療脾寒山嵐瘴氣。</p>
<p>厚朴（長五寸，闊一寸，去皮）　大青州棗（五個）　甘草（五寸，炙）　草豆蔻仁（五個）　生薑（一塊，如核桃大）</p>
<p>上㕮咀，作一服。水二碗，煎至八分一碗，去滓。俟當發五更初，通口作一服，服盡。至午未間，利下白膿，乃冷積也。</p>
<p><u>沉香消脹丸</u></p>
<p>暖食藥。</p>
<p>沉香　胡椒　丁香　枳殼（麩炒，去瓤。各一兩）　檳榔（半兩）</p>
<p>上末之，麵糊丸，如梧桐子大。每服三二十丸，木香湯下。食後，臨服。</p>
<p><u>流氣飲子</u></p>
<p>通流榮衛，宣導風熱，勻經絡，涼血脈，消痰壅，滋潤大腸。</p>
<p>黃耆（蜜炙）　桑白皮（蜜炙）　陳皮（去白）　甘草（炙）　當歸（去須）　木通　連皮大腹　紫蘇（連嫩枝梗）　人參（去蘆頭）　赤芍藥（濕紙裹煨）　肉桂（去粗皮。以上各一兩）　大黃（濕紙裹煨，半兩）</p>
<p>上為粗末。每服三錢。水一盞，姜錢三片，棗一個，擘開同煎至七分，去滓。溫服，日二服，午後，臨臥。</p>
<p><u>四君子丸</u></p>
<p>治大人、小兒脾胃受濕，食不克化，停積中脘，吐逆噁心，臟腑滑泄。常服消食化滯氣，進美飲食，厚腸胃，充肌體，悅顏色。</p>
<p>縮砂仁　烏梅肉（焙乾秤）　陳皮（去瓤）　訶子（紙裹煨，去核）</p>
<p>上等分為末，煮好大肥棗為丸，如梧桐子大。每服四十丸，棗湯下。</p>
<p><u>丁沉香丸</u></p>
<p>治婦人、男子一切氣不和。心腹疰悶，氣脹胸膈，噎塞不利，久積冷氣，或時攻衝脾胃，氣逆並不思飲食，霍亂不止，臟腑滑瀉，酒食所傷，酸心不消，冷痰並多，大效。</p>
<p>甘草（炒）　官桂（去皮）　沉香　丁香　木香　檳榔　訶子（炮，去核秤。以上各半兩）　人參（一兩半）　白朮（四兩，銼碎，炒令黃色）　面姜（半兩，炮）　肉豆蔻（半兩，麵裹煨）　青橘皮（去瓤，半兩）　白豆蔻（去皮，半兩）</p>
<p>上件一十三味為末，煉蜜為丸，如小彈子大。每服一丸，生薑湯嚼下。</p>
<p><u>治水氣神妙丸</u></p>
<p>治水氣神妙。手掌平，臍平，腳底平，體虛，肚脹，此是五症內有一症，皆可服治。</p>
<p>紅棗仁　官桂（去粗皮，不見火）　白茯苓</p>
<p>上三味各等分，生用，為細末。每服二錢末，白沸湯點吃。切須忌鹽，一百二十日吃鹽者死。小便多，是效。</p>
<p><u>黃婆彈丸</u></p>
<p>治體虛脾弱，不食嘔逆，下利消瘦。</p>
<p>肉豆蔻　草豆蔻（各五個）　甘草（半兩，炙）　老薑（二兩）　厚朴（一兩）</p>
<p>上除生薑外，為細末入臼，方下切細生薑，搗成團丸，如彈子大。每服一丸，水一盞，煎六分，去滓。空心，溫服。</p>
<p><u>破氣散</u></p>
<p>治男子、婦人一切氣不順，攻刺及虛腫不退，翻吐不止，不進飲食，並皆治之。</p>
<p>沉香　人參　茯苓　甘草（炙）　大黃（蒸）　木通　通草　連皮大腹子（炒）　肉豆蔻（煨）　當歸　白朮　赤芍藥　桔梗　紫蘇葉　肉桂（去皮）　陳皮（洗焙）　桑白皮（蜜炙）</p>
<p>上各等分為粗末。每服二大錢。水一盞，姜三片，棗子七枚，煎七分，去滓服。傷寒，咳嗽加麥門冬煎。又治小兒疳勞，骨蒸熱虛，肢體疲瘁，可進飲食。四肢倦怠，腹急疼痛，服之最妙。</p>
<p><u>生薑開胃丸</u></p>
<p>治胸膈不快，心腹悶，氣痛等疾及治水蠱。</p>
<p>阿魏（二錢半，用水調面一匙合成餅，炙令熟為度）　生薑（半斤，切成片，用鹽一兩淹一宿，取出焙乾）　蓬莪朮（半兩，用水調麵裹煨）　荊三稜（半兩，生用）　益智（一兩，生用）　木香（半兩，生用）　縮砂仁（半兩，生用）　香附子（二兩，生用）　陳皮（二兩，生用）　甘草（半兩）</p>
<p>上件為細末，用水泡油餅為丸，如雞頭大，硃砂為衣。每服五丸，細嚼，白湯下，不拘時候。孕婦不得服。</p>
<p><u>陳橘皮煎丸</u>（紫薇山道士呂玄光進）</p>
<p>臣久居山藪，隱遁岩間。學道求仙，餐霞服氣，積有年矣。仙道未成，覺身染疾，漸漸羸瘦，命懸系發。耳聾眼暗，手足俱攣，發白如銀，形體枯悴，夜臥多起，骨骼疼痛，夜夢鬼交，上氣咳嗽，飲食不進，腹脹膨悶，堅硬如石。若坐，須兩手扶物方始起得。初服神方，由未少損。臣重尋方錄，披覽丹經，檢尋名方一千餘卷，惟有陳橘皮煎方功之極妙。都使八味，以酒煎成。若服一劑，顏如童子，色如蓮花；又再服之，發白重黑，氣若云奔，四肢輕捷，五臟安和，萬病俱損。有此神效，不敢隱秘，用藥如後：</p>
<p>陳橘皮（水浸軟，刀子去瓤，日乾，別為末，秤半斤）　當歸（酒洗，焙乾）　厚朴（薑汁塗，炙）　桂心　川附子（炮，去皮臍）　萆薢（切焙）　乾薑（炮）　荊三稜（濕紙裹，火煨，切片子。以上各四兩）</p>
<p>上除陳橘皮末外，將餘七味為細末，用清油一斛於銀鍋內。先將陳橘皮末共酒一處同熬，旋旋用柳枝子一向攪一千餘遍，令藥似餳汁模樣。候冷，即入諸藥，拌搜勻為丸，如梧桐子大。每服三五十丸，用溫酒或薑湯下。空心，晚食前服。</p>
<p><u>思食丸</u></p>
<p>神麯（九錢，炒）　麥糵（六錢，炒）　人參（二錢）　乾薑（二錢）　烏梅肉（五錢）　甘草（二錢，炙）</p>
<p>上為末，煉蜜丸如雞頭大。每服三兩丸，細嚼，白湯送下。</p>
<p><u>煨姜丸</u></p>
<p>治脾胃久冷，心腹脹滿，腸鳴腹痛，不思飲食。</p>
<p>香附子　厚朴（薑汁製）　陳皮　甘草（炙）　蒼朮　三稜　桂心　肉豆蔻（一個，煨）　阿魏（別研。以上各半兩）</p>
<p>上為末，酒糊為丸，如龍眼大。每服一丸。生薑一塊，切開作孔，安藥在內，合定，濕紙裹煨候熟，鹽湯嚼下。</p>
<p><u>大沉香散</u></p>
<p>治脾血氣虛，憂滯氣不散，致四肢浮腫，中滿腹急。不思飲食，宜服。</p>
<p>丁香（半兩）　檀香（半兩）　沉香（半兩）　人參（三分）　白茯苓（三分）　白朮（一兩，煨）　天台烏藥（一兩）　香附子（炒，去毛，一兩半）　甘草（三分，炙）　白豆蔻仁（半兩）　木香（半兩，煨）　青皮（去瓤，半兩，炒）　三稜（半兩，炒）　莪朮（三分，炒）</p>
<p>上件為細末。每服二錢。水一大盞，入紫蘇三葉，生薑三片，棗子一枚，煎至六分，空心，食前熱服。</p>
<p><u>木香分氣湯</u></p>
<p>治氣留滯，四肢腫滿，腹急中滿，胸脅膨急，虛氣上衝，小便臭濁，神思不爽宜服。</p>
<p>木香（一兩）　赤茯苓（一兩）　澤瀉（半兩）　木豬苓（去皮，三分）　半夏（湯洗七遍，半兩，生薑汁浸三宿，炒）　枳殼（去瓤，麩炒，半兩）　紫蘇子（半兩，炒）　檳榔（半兩，炒）</p>
<p>上件為粗飲。每服三錢。水一盞半，入燈心五寸長二十莖，煎至八分，去滓，入麝香半字，和勻，食前服。</p>
<p><u>消氣湯</u></p>
<p>治氣血凝滯，心脾不和，虛氣上盛，腹急中滿，四肢浮腫，氣不升降，小便臭濁，胸脅妨悶，宜服此藥。</p>
<p>沉香（半兩）　木香（半兩）　大腹皮（三分，洗焙）　陳橘皮（去瓤，一兩，炒）　木通（三分）　青皮（去瓤，半兩，炒）　人參（半兩）　白茯苓（三分）　紫蘇（連梗用，三分）　桔梗（半兩）　草果仁（三分，炒）　半夏（湯洗七遍，半兩）</p>
<p>上件為粗飲。每服三大錢。水一大盞，入生薑四片，棗子二枚，煎至七分，去滓，空心，食前服。</p>
<p><u>實氣散</u></p>
<p>能補五臟氣虛，脅肋膨脹，中滿刺痛。</p>
<p>白朮（十兩）　當歸（微炒）　厚朴（薑汁製）　白茯苓　黃耆（炙）　川烏（炮，去皮臍）　桑白皮　五加皮　續斷（炒）　熟乾地黃（以上各四兩）　枳殼（炒）　香白芷（炒）　牡丹皮（炒）　茴香（炒）　威靈仙（洗）　白芍藥　川芎　五味子　山茱萸　山藥　白蒺藜（炒，去刺）　乾薑（炮）　蓬莪朮（炒）　甘草（炙。以上各三兩）</p>
<p>上件為細末。用桃仁三兩，麥麩炒，去皮研，令極細，和上項藥。每服二錢。水一盞，生薑三片，棗子一個，煎至七分。食前或用鹽湯點亦得。</p>
<p><u>生附散</u></p>
<p>大治男子氣血凝滯，脾胃受濕，腿膝生瘡，並宜服此。（江道人傳）</p>
<p>白朮（半斤）　人參（三兩）　當歸（六兩，去須，酒浸）　黃耆（四兩，蜜炙）　大甘草（二兩，炙）　牛膝（六兩，酒浸）　白芍藥（半斤）　生附子（二兩）　白附子（二兩）　防風（四兩）　硬赤茯苓（二兩）　川芎（四兩）　檳榔（四兩）　橘皮（六兩）</p>
<p>上十四味㕮咀，每服秤一兩。水二盞，生薑三十片，煎至八分盞，熱服。</p>
<p><u>人參散</u></p>
<p>治中焦不和，脾胃宿冷，心腹膨悶，嘔逆噁心，中滿兩肋䐜脹。</p>
<p>人參（一兩，去蘆頭）　黃耆（三分，炙，去皮）　石斛（三分，去根）　桔梗（三分，去根）　白朮（三分）　附子（半兩，炮，去皮臍）　白茯苓（半兩，去皮）　陳皮（去白乾秤三分）　丁香（半兩，不要焙）　草豆蔻（半兩，去）　皮桂（一分，去皮，不見火）</p>
<p>上為細末。每服二大錢。水一大盞，生薑三片，棗二個，煎至七分，澄清，放溫服，不計時候。忌酒與濕面。</p>
<p><u>附子養氣湯</u></p>
<p>大治久病方愈人，上氣急滿，痰重黏稠。服此壯脾養氣，療濕止嘔惡，克化水穀，進美飲食。</p>
<p>大附子（三兩，炮裂，水浸，削去皮臍，切作片子）　人參（一兩，切作片子）　白茯苓（一兩，切碎）　白朮（一兩，紙裹煨，切碎）　木香（半兩，紙裹炮，切碎）</p>
<p>上件並和勻。每服四錢。水一盞八分，入生薑七片，棗子二枚，煎至七分，去滓。空心，食前服。</p>
<p><u>養氣丸</u></p>
<p>治一切氣疾。調脾胃，進飲食，理腑臟虛滑，瀉痢。</p>
<p>木香　丁香　白豆蔻肉（去皮秤）　厚朴（刮去皮，用生薑等分同研，杵碎，焙乾）　神麯（炒）　陳橘皮（溫湯略浸過，刮去白，焙乾）　大麥糵（微火炒，簸淨）　茴香（微炒。以上各一兩）　川乾薑（炮，如無面，姜代之）　好甘草（炒）　訶子（炮，去核。各半兩）</p>
<p>上件研羅為末，用白麵作糊為丸，如綠豆大。每服三五十丸。食前，人參溫湯下。</p>
<p><u>大健脾丸</u></p>
<p>治脾胃虛弱，一切冷氣，腹痛，吐瀉。</p>
<p>附子（一兩，炮，去皮臍）　丁香（一兩，不見火）　神麯（二兩，炒）　人參（一兩）　縮砂仁（一兩）　麥糵（二兩，炒）　胡椒（一兩）　桂（一兩，去皮）　木瓜（二兩）　川薑（一兩，炮）　甘草（二兩，炙）　木香（二兩）　茴香（一兩，炒）　烏梅肉（二兩）</p>
<p>上件為細末，煉蜜為丸，如彈子大。每服一粒，細嚼，溫酒、鹽湯下，食前。</p>
<p><u>備急散</u></p>
<p>治冷涎翻胃，嘔吐噁心。消痰進食。（李登仕傳）</p>
<p>上用八錢重附子一隻，炮裂，去皮臍，切作四片。用生薑四兩，洗淨，研自然汁，砂石器內，入硇砂一錢同煮。火止，用三二塊慢火熬，候薑汁成膏子，連姜刮出。將附子切碎，焙燥，入胡椒一百粒，丁香一百粒併為細末。每服二錢，清飯飲調下。日二服。如欲丸，用稀糊丸之。</p>
<p><u>十味丁香煮散</u></p>
<p>治脾胃傷冷，中脘痞滯，宿寒留飲，停積不散，心腹大痛，脅肋膨脹，泄利水穀，痰逆嘔吐，下竭上虛，食飲不入，肢體大瘦，陽氣暴脫。（姚簽判傳）</p>
<p>丁香（不見火）　附子（炮，去皮臍）　川薑（炮裂）　甘草（炙）　青皮（炒）　陳皮（炒）　益智仁　高良薑（炒）　紅豆（以上各一兩）　胡椒（半兩）</p>
<p>上為粗末。每服二錢。水一盞，入生薑三片，鹽少許，同煎至六分，去滓，熱服，食前。</p>
<p><u>升朝散</u></p>
<p>治脾臟虛寒，冷氣留滯，臟腑不調，泄瀉腹痛，不思飲食，肢體倦痛。</p>
<p>附子（去皮臍，炮裂，一兩）　白朮（銼炒，一兩）　人參（一兩）　肉豆蔻（煨，一兩）　茯苓（一兩）　甘草（炒，半兩）　陳皮（去白炒，半兩）　烏藥（半兩）　訶子皮（半兩）　白姜（灰火中炮裂，半兩）　厚朴（生薑汁製，炙，半兩）</p>
<p>上件併為細末。每服二錢。水一大盞，生薑三片，棗子一個，煎至七分，食前服。如㕮咀飲子，每服三錢。水一盞半，煎至八分，去滓服。</p>
<p><u>曲術丸</u></p>
<p>健脾胃，進飲食。治臟腑或泄或秘，飲食遲化，膈脘痞悶，氣滯停痰。（魏丞相傳）</p>
<p>神麯（八兩，將四兩為末，打糊）　麥糵（炒）　白朮　厚朴（生薑制，炒）　人參（去須）　乾生薑　白豆蔻仁　肉豆蔻（麵裹煨）　半夏曲（各四兩）</p>
<p>上為細末，水打前神麯作糊為丸，如梧桐子大。每服七十丸至百丸，生薑湯或米飲吞下。小兒亦可服之。</p>
<p><u>集香散</u></p>
<p>治心脾疼。（邊學諭傳）</p>
<p>白朮（三兩）　茯苓（六兩，去皮）　人參（半兩，去須）　丁香（半兩）　木香（三兩）　甘草（半兩，炙）</p>
<p>上為細末，每服二錢。生薑一斤，沸湯調服。</p>
<p><u>五香棗</u></p>
<p>治嘔吐不止及乾嘔。（辛總管傳）</p>
<p>木香　丁香　人參　白朮　肉豆蔻</p>
<p>上件各等分，細銼如粟米大。用好大棗子一個，去核，置藥在內，以濕紙裹，慢火煨熟。細嚼米飲下，不拘時候。</p>
<p><u>八仙銼散</u></p>
<p>昔宣和初，有華山貢士張老人，號曰鐵翁居士。因入山採藥，遇道人在一石岩坐共飲，約有八人，手中各出一物。亦令張翁坐，與少酒飲。飲數杯，各賜手中之物。張翁熟視之，乃八味藥，兼求其方，名曰：八仙銼散。後亦經進，藥味下項，此方令人飲酒不醉。</p>
<p>乾葛（絞細，白者，去皮銼）　白豆蔻（去皮殼）　縮砂仁（實者）　丁香（揀新大者。以上四味各半兩）　甘草（粉者，一分）　百藥煎（酸澀者，一分）　木瓜（先煮熟，以鹽窨，去核，加倍用）　燒鹽（一兩）</p>
<p>上件八位共細銼末，為人所不能飲，酒後抄一錢細嚼，熱酒下，皆化小便而出。妙甚，秘之。</p>
<p><u>加減降氣湯</u></p>
<p>治肺滿及浮氣不升降，時時喘促。兼治風冷痰嗽。（張維宋傳，小兒亦可服）</p>
<p>紫蘇子（紙銚，微炒）　前胡（去蘆頭）　厚朴（薑汁浸一宿，炒香）　甘草（炙黃）　陳皮（去白）　當歸　半夏曲　桂心（不見火）　黃耆（生銼，焙）　五加皮（薑汁塗炙。以上各半兩）　人參（一分）　沉香（一錢半，不得見火）　北桔梗（一分，去須秤）　阿膠（半兩，用黃秫米炒）　川羌活（一分）</p>
<p>上同為銼散，每服二錢。水一盞，入紫蘇三葉、生薑三片、棗一枚，煎至六分，去滓。食後服。</p>
<p><u>固腸丸</u></p>
<p>治脾胃虛弱，內積陰寒，冷滯交攻，腹肚疼痛，兩脅脹悶，痰嘔噁心，不美進飲食，四肢倦重，精神不爽。常服大壯脾胃，美進食。老人臟腑泄瀉尤宜服之。</p>
<p>胡椒（炒）　蓽撥（炒）　川乾薑（炮）　紅豆（炒）　丁香（不見火）　肉豆蔻（濕紙裹，煨）　高良薑（去須，銼炒）　木香（不見火）　草豆蔻（煨）　陳皮（湯浸，去白）　人參（去須）　厚朴（去粗皮，薑製炙。以上各一兩）　附子（炮裂，去皮臍）　肉蓯蓉（洗淨，酒浸焙）　鹿茸（去皮，劈作大片，酥炙，令黃色）　縮砂仁（各二兩）</p>
<p>上為細末，神麯碾細末作熟糊為丸，如梧桐子大，候乾。每服六十丸，米飲吞下，空心，食前。</p>
<p><u>興脾湯</u></p>
<p>治脾胃久冷，心腹疼痛，胸膈痞悶，噫氣不透，困倦好睡，痰飲結聚，脅肋脹痛，吞酸嘔逆，動則勞倦，心意冥然，終日忘食，脾寒久瘧，腸虛滑泄。一切脾胃虛寒並皆治之。（石大夫方）</p>
<p>良薑（一兩，炒）　陳皮（一兩，洗淨）　厚朴（一兩，生薑一兩制）　附子（一兩，炮，半兩）　甘草（八錢，炙）　白朮（半兩）　藿香葉（一分）　木香（一分）　丁香皮（一分）</p>
<p>上件同為㕮咀。每服五錢，水二盞，煎至一盞，去滓，溫服，不拘時候。</p>
<p><u>草豆蔻散</u></p>
<p>治脾胃氣弱，脅腹脹滿，四肢不和，面色青黃，不納飲食。（於醫傳）</p>
<p>草豆蔻（一兩，去皮）　陳橘皮（二兩，去白）　桂心（一兩，去粗皮，不見火）　白朮（一兩）　附子（一兩）　乾薑（一兩，炮裂）　木香（半兩）　甘草（半兩，炙）　厚朴（二兩，去粗皮，生薑汁塗，炙十次）</p>
<p>上件㕮咀。每服二錢。水一盞半，生薑五片，如當二錢厚薄，棗子三個，煎至八分，去滓服，不計時候。</p>
<p><u>益智散</u></p>
<p>治脾氣虛滯，心腹脹滿，四肢煩疼，少思飲食。（於醫傳）</p>
<p>益智（去皮一兩）　沉香（三分）　赤茯苓（三令）　白朮（三分）　甘草（一分，炙）　枳殼（半兩，去瓤，麩炒黃，去麩）　檳榔（三分）　紫蘇子（三分）　陳橘皮（一兩，去白）　木香（半兩）</p>
<p>上㕮咀。每服二錢。水一盞半，煎至八分，去滓，溫服，食前。日進三服。</p>
<p><u>氣寶丸</u></p>
<p>治一切氣滯。腹中積聚，心胸痞滿，脹悶喘急及風邪久滯，痰涎咳嗽，酒食有傷，脾胃滯氣，膀胱寒氣，攻注腰背，腳膝皆重不可忍。順一切滯氣，為氣藥之寶，因名氣寶丸。</p>
<p>舶上茴香（揀淨，銀石器，用紙襯炒，秤二兩）　陳橘皮（湯浸，去白不用，取橘紅焙乾，秤一兩）　木香（一分）　黑牽牛（四兩，揀淨秤，吳茱萸二兩，慢火同炒黃，取出不用茱萸，取牽牛一兩末用之）</p>
<p>上同為細末，拌勻，煉蜜和丸，如梧桐子大。每服十丸至十五丸，米飲下或木香湯下。有痰即用檳榔末半錢，水半盞煎數沸，放溫下藥。欲微疏動，加至三十丸，看虛實加減。腹稍空服。小腸氣痛，鹽湯下，稀糊和亦得。</p>
<p><u>厚朴煎丸</u></p>
<p>孫兆嘗云：補腎不若補脾。脾胃既壯，則能飲食。飲食既進，能生榮衛。榮衛既旺，滋養骨髓，補益精血。是以《素問》云：精不足，補之以味。形不足，溫之以氣。宜服厚朴煎丸，溫中下氣，去痰進食。（周總領方）</p>
<p>厚朴（一斤，極厚者，去粗皮，銼指面大秤）　生薑（半斤，不去皮，淨洗，切作片子）</p>
<p>上二味用水五升，同煮盡水，不用生薑。只將厚朴焙乾。</p>
<p>乾薑（四兩，銼骰子大）　甘草（二兩，銼半寸長）</p>
<p>上二味用水五升，同焙，厚朴一處煮，煮盡水，不用甘草。只將乾薑、厚朴一處焙乾。一本不再煮厚朴。</p>
<p>舶上茴香（四兩）　附子（二兩，炮，去皮臍）</p>
<p>上件四味同為細末，生薑煮棗肉為丸，如梧桐子大。每服三五十丸，空心，米飲或薑、棗湯下。</p>
<p><u>生氣養胃丸</u></p>
<p>胃者，平人常氣，水穀之海，六腑大源。胃和，則生氣和；胃虛，則生氣弱。或覺飲食減少，中滿噁心。或食已妨悶，腹脹腸鳴，大便秘泄不勻，食飲不為，肌膚胸脘噎痞，噫醋吞酸。消冷止痛，嗜谷充飢。兼治臟腑虛寒，泄瀉不止。（康知周方）</p>
<p>厚朴（四兩，去粗皮，生薑汁塗，炙黃秤）　肉豆蔻（麵裹煨）　草豆蔻（麵裹煨，面熟為度）　白朮　丁香（各三兩）　人參（去蘆頭）　神麯（炒黃）　縮砂（去皮）　乾生薑　橘皮（各二兩）</p>
<p>上十味為細末，用淡糊和丸，如梧桐子大。每服五七十丸。空心，食前，米飲或熟水下。加至百粒。</p>
<p><u>歸氣散</u></p>
<p>治真氣不降，胸膈痞滿，心腹臍脅疼痛，不進飲食。歸元正氣，補脾胃。</p>
<p>沉香　木香　川楝子肉（炒）　丁香　白姜（炮）　白朮　附子（二個六錢者，炮去皮臍）　肉桂　陳皮（去白）　肉豆蔻（麵裹煨，去面用）　當歸　葫蘆巴（炒）　益智仁（炒）　舶上茴香（炒）　縮砂仁　甘草（炙）</p>
<p>上一十六味各一兩，搗羅為細末。每服二錢。水一盞，紫蘇三葉，木瓜三四斤，鹽少許，煎至八分，溫熱服，食前或食空時服。</p>
<p><u>三聖散</u></p>
<p>治心痛不可忍者。</p>
<p>木香　烏藥　檳榔</p>
<p>上各等分於砂盆內，用酒磨之，候成濃汁，以熱酒浸服，或更煎三兩沸服之尤佳。</p>

<h1>中卷</h1>

<h2>補益（心腎藥方附）</h2>
<p><u>金纓神丹</u>（王醫師方，汪尚書傳）</p>
<p>金纓草（二兩，即蓮花心，焙乾）　天芝（即仙靈脾，取汁煎，四兩）　地芝（即生地黃，取汁作煎，八兩，忌用鐵器）　人參（去蘆，二兩，銼）　山精（即生紫花木，取汁作煎，四兩，茅朮也）　乾山藥（二兩，銼）　馬芝（即肉蓯蓉，酒浸五晝夜，作膏，四兩）　甘草（二兩，略炙，銼）　石菖蒲（二兩，米泔水浸一夕，切焙）　丁香（二兩，去萼子，上有四瓣者是，不得見火）　蓮實肉（二兩，杵碎）　雞頭實（二兩，杵碎）　牛膝（去須，二兩，酒浸三晝夜，焙乾，銼）　陳皮（去白，水淘淨，焙乾，五兩，細切）　菟絲子（二兩，酒浸三晝夜，焙乾，先淘洗令淨，去盡輕浮者，候浸爛，用好厚皮紙作極小裹緊裹定，入臼杵即易碎）　木香（二兩，不見火，銼）　白茯苓（二兩，去皮，銼）　柏子仁（二兩，研生膏）　麝香（二兩，別研）　初生兒乳汁　白沙蜜（五兩，煉熟）</p>
<p>上件除作煎別研藥外，同為細末。取馬芝者，酒研爛成膏，次入人乳令勻。用天地爐，用磚砌上圓下方，圓者為爐，方者為基，爐狀如尋。心神安魂魄定。</p>
<p><u>巴戟丸</u></p>
<p>治虛怯，補養心腎，固精氣，助丹田，明耳目。治小便白濁。（林巢先生方）</p>
<p>龍骨（三錢）　半夏（一兩，洗七次）　桑螵蛸（半兩，炙）　山藥（三分）　白茯苓（一兩）　川楝子（半兩，炒）　巴戟（半兩，去心）　木豬苓（一兩，去皮）　當歸（一兩，洗）　熟地黃（一兩，洗）　硃砂（三錢，研為衣）　蓯蓉（一兩，酒浸一宿，切片，焙）</p>
<p>上件酒糊為丸，如梧桐子大。每服三十丸。空心，溫酒鹽湯下。</p>
<p><u>玉輅丹</u></p>
<p>固精，治小便稠濁，夜夢陰遺，不覺滴瀝。</p>
<p>雪色茯苓（二兩）　大半夏（一兩半，米醋浸，炒黃色）　桑螵蛸（半兩，炙）　白龍骨（半兩，別研）　刺雞頭實（二兩）　谷樹子（半合，搗碎炒）</p>
<p>上為細末，酒煮麵糊為丸，如梧桐子大。每服三十丸，空心，鹽湯下。</p>
<p><u>柏子仁丸</u></p>
<p>治肝虛筋痿，行步緩弱。（林巢先生方）</p>
<p>柏子仁（二兩，炒研）　熟地黃（二兩，洗焙）　枳實（半兩，炒，去瓤）　覆盆子（一兩，去萼）　五味子（一兩）　附子（一兩，炮，去皮）　石斛（一兩，去苗）　酸棗仁（一兩，炒）　鹿茸（一兩，去毛，酥炙）　桂心（一兩，去皮）　黃耆（一兩，炙）　白茯苓（一兩）</p>
<p>上為末，煉蜜丸如梧桐子大。每服三十粒。空心，食前，溫酒吞下。</p>
<p><u>坎離丹</u></p>
<p>既濟水火，補心資腎，白濁夢遺。（林懷叔方）</p>
<p>辰砂（一兩，令細研入）　酸棗仁（一兩，淨酒浸，去殼，細研入）　附子（一隻，端正者，炮去皮尖，切）　乳香（半兩，令隔水乳缽，細研入）</p>
<p>上先用附子碾，令細羅為末。入辰砂、酸棗仁、乳香共附子末和勻，煉蜜為丸，如雞頭大。每服一粒，溫酒吞下，空心。一服須是臘月合瓷器盛。</p>
<p><u>龍珠丹</u></p>
<p>蜀亂乾祐間，藥市內有漆發朱顏道士醉飲高歌，曰：尾閭不禁滄溟竭，九轉靈丹都漫說，惟有驪龍頂上珠，能補玉堂關下血。有隱士丁元和異之，再拜求其訣，即此方也。服之，返老還童，名白龍珠丹。（林懷叔方）</p>
<p>鹿茸（去毛，酥炙）　鹿角霜　鹿角膠（炒。以上各二兩）　熟乾地黃（洗焙）　柏子仁（別研。以上各五兩）　附子（炮，去皮臍）　菟絲子（酒浸三宿。各三兩）</p>
<p>上各為細末，煉蜜為丸，如梧桐子大。每服三十丸，溫酒，空心，食前下。湖州真濟大師只用熟乾地黃、柏子仁、鹿角霜、菟絲子四味等分為末，酒糊為丸，如梧桐子大最佳，蜜丸亦得。鹿角不以多少去尖，截作三二寸段子，用河水浸三五日。瓷缽一個，以泥泥底，下砌爐子一所，別用河水煮令軟，沸，取出卻以刀子刮去皮，再用原汁煮，如水少，再添河水，以胡椒十粒、黃蠟半兩同煮，令透爛，取出控干，用汁熬令稠，傾入新盆中，候冷，自凝成膠用，只用炭火煮。</p>
<p><u>神仙助陽丹</u></p>
<p>補氣守神，澀精固陽，應一切虛滑之疾皆治。婦人無子，服之百日有妊娠。</p>
<p>蒼朮（一斤，不浸，用臼內木槌搗去皮）　川烏頭（三兩，紙裹，炮製，去皮臍）　龍骨（二兩，研為粉）　金鈴子（三兩，微炒）　破故紙（二兩，微炒）　茴香（三兩，一半舶上，一半土產）</p>
<p>上為細末，酒糊為丸，如梧桐子大。或硃砂為衣。每服三十、五十粒至百粒，空心，米飲下，溫酒亦得。忌桃李雀蛤。</p>
<p><u>一井金丸</u></p>
<p>神仙變白為黑法。（蔣監門方）</p>
<p>牛膝（三兩，酒浸三日，焙乾）　蓯蓉（三兩，酒浸三日，焙乾）　白附子（一兩，洗）　川椒（二兩，去子並閉口者，微炒）　木鱉子仁（一兩，炒）　附子（二兩，去皮臍，生用）　天南星（一兩，炮）　舶上茴香（一兩，炒）　何首烏（二兩，黑豆半碗，水三碗者，水盡為度，揀出豆，焙乾）　萆薢（一兩，黑豆炒）　地龍（一兩，去土炒）　防風（一兩，炒）　烏藥（二兩，炒）　羌活（一兩，炒）　金毛狗脊（一兩，炒，去毛）　骨碎補（一兩，炒）　白蒺藜　黃耆（一兩，蜜炒）　赤小豆（一兩，生）　覆盆子（一兩，炒）　全蠍（一兩，炒去毒）　五味子（一兩，炒）　青礬（一兩，炒。又一方用青鹽）</p>
<p>上二十三味，各事持為細末，無灰酒煮糊為丸，如梧桐子大。每服五十丸，煎五味子酒送下，空心，日、午各進一服，大能烏髭發，順風氣，美飲食，服之百日神效。遇七，摘去白者，自然黑者自出。</p>
<p><u>二腎散</u></p>
<p>揩牙，烏髭發。</p>
<p>香附子（十二兩，杵去毛，用河水浸三日，再杵碎）　青鹽（二兩，研碎）</p>
<p>上為末，炒令黑色為度，早晨洗漱了，每用少許揩牙上，旋旋咽津，不可吐棄，然後，服一井金丸。</p>
<p><u>羊肉丸</u></p>
<p>治脾虛不納食，臟腑滑瀉，羸瘦困乏。</p>
<p>精羊肉（一斤，去筋膜脂皮，薄批作片子，炙焙乾，取四兩）　人參（二兩）　丁香（一兩，不見火）　陳皮（一兩，去白）　神麯（一兩，炒）　縮砂仁（一兩）　肉豆蔻（一兩，麵裹煨）　附子（半兩，炮，去皮尖）　當歸（一兩，洗焙）　桂心（一兩）　白朮（一兩）　乾薑（半兩，炮）　甘草（三寸，炙）</p>
<p>上為末，煮糯米粥為糊，如梧桐子大。每服五十丸至百丸，空心，食前，粥飲下，不拘時候亦得。</p>
<p><u>破故紙丸</u></p>
<p>破故紙（二兩，炒）　附子（一兩，炮，去皮臍）　桂（一兩，去皮，生用）</p>
<p>上以酒煮麵糊，丸如梧桐子大。每服五十丸，空心，食前，溫酒下，日三服。</p>
<p><u>神仙換骨丹</u></p>
<p>此藥稟天地，按五行，順陰陽，通日月之精氣。安和五臟，調暢三焦，治五勞七傷，補養真氣，聰明耳目，活血脈，駐容顏，壯筋骨，添精髓，祛風邪，黑髭發，延年益壽。</p>
<p>枸杞子（天之精，揀去梗）　熟乾地黃（地之精，洗淨焙）　柏子仁（陰陽之精，揀淨，研）　甘菊花（日月之精，揀去梗）　菟絲子（金之精，酒浸焙）　桂心（木之精，不見火）　肉蓯蓉（水之精，酒浸焙）　山朱萸（土之精，去核焙）　白茯苓（玉之精，去黑皮）　漢椒（火之精，去合口者，微炒）</p>
<p>上件揀擇好者，各四兩同為細末，酒糊為丸，如梧桐子大。每服五十丸，溫酒，鹽湯，空心下。</p>
<p><u>百益煮砂丹</u></p>
<p>滋養心氣，補元臟久虛，益腎經虛損不足。（蘇伯言傳）</p>
<p>硃砂（一兩半）　山茱萸（一兩半，去核，焙乾秤）　遠志（去心秤，一兩半）　柏子仁（一兩半，研）　熟地黃（一兩半，洗焙）　石菖蒲（一兩半）　破故紙（一兩半，酒浸一宿，炒）　菟絲子（一兩半，酒浸一宿，焙）　五味子（一兩半，炒）　茯神（一兩）　蓮子肉（一兩）　穿心巴戟（一兩）　附子（八錢，炮，去皮臍）　沉香（八錢，令為細末）　山藥（三兩，令為細末）</p>
<p>上件各修制了，為細末。用豶豬心三個切開，將硃砂分作三處，放在豬心內。用燈心一兩半同放在豬心內，以麻皮系定。余者燈心一處於銀石器內，水煮一日一夜，取出。研硃砂極細，余物不用。將砂同藥拌勻，以好酒打沉香、山藥糊丸，如梧桐子大。每服五十丸，煎子湯送下，空心，食前，日進三服，大有神效。</p>
<p><u>麋茸丸</u></p>
<p>治腎經虛，腰不能轉側。（蔣監門方）</p>
<p>麋茸（酥炙黃，燎去毛，如無，以鹿茸代）　菟絲子（取末。各一兩）　舶上茴香（半兩）</p>
<p>上為末，以羊腎二對，法酒煮爛，去膜，研如泥和丸，如梧桐子大，陰乾。如腎膏少，入酒糊佐之。每服三五十丸，溫酒鹽湯下。治腎經感濕氣，陰盛，腰痛者宜服。更灸腎俞三七壯。</p>
<p><u>鹿角丸</u></p>
<p>治男子真元虛憊，小便白濁，遺精夢泄不固。（蔣監門方）</p>
<p>肉蓯蓉（酒浸一宿，一分，真者）　肉桂（不見火，去粗皮，一錢）　韭子（炒一分）　牡蠣（煅，二錢）　附子（炮，一分）　鹿角屑（炒半兩）　桑螵蛸（炙，一分）　菟絲子（酒浸一宿，一分）　熟乾地黃（一分）　五味子（一分）　人參（一分）　龍骨（二錢）　雞內金（焙乾秤，一分）　鹿茸（酥炙，半兩）　茴香（一分炒）</p>
<p>上為細末。每服二錢，空心，米飲調下。內一半用煉蜜為丸，如綠豆大。早食前及午食前各一服，每服五七十丸，溫酒下。</p>
<p><u>地黃丸</u></p>
<p>補虛療損，添精益髓，活血明目，烏髭壯陽。（八座常服）</p>
<p>生乾地黃　熟乾地黃（酒浸）　杜仲（銼炒）　白朮　當歸（酒浸）　菟絲子（酒浸一宿。以上各三兩）　鹿茸（酥炙）　鹿角霜　柏子仁（別研。各二兩）　萆薢（二兩）</p>
<p>上為細末，研柏子仁細，入煉熟蜜內，和藥杵數千下，丸如梧桐子大。鹽湯送下五十粒，空心，食前服。</p>
<p><u>黃耆散</u></p>
<p>治虛勞盜汗，噓吸少氣。（筠翁李侍郎傳）</p>
<p>黃耆（一兩，銼）　五味子（半兩）　白茯苓（一兩）　白朮（一兩半）　熟乾地黃（一兩）　牡蠣（一兩半，燒為粉）　天門冬（一兩，去心）　甘草（半兩，炙）</p>
<p>上為末。每服四錢。水一中盞，入棗三枚，煎至六分，去滓，食前溫服，日進三服。</p>
<p><u>救汗湯</u></p>
<p>治陽虛自汗。（筠翁李侍郎傳）</p>
<p>桂（去皮，去有味者，三兩）　芍藥（三兩）　甘草（二兩，炙）　附子（生用，不去皮，三兩）</p>
<p>上㕮咀。每服五錢。水一盞半，姜五片，棗二枚，同煎八分，去滓，溫服，不拘時候。兩滓再煎一服。</p>
<p><u>釣蟲丸</u></p>
<p>治傳屍勞蟲。（江諫議方）</p>
<p>磁石（擇吸鐵緊者，兼有牆壁者，一兩半，細研）　龍骨（半兩，上舌緊者）　極好麝香　硇砂（各一兩，細研）</p>
<p>上用蠟為丸，如櫻桃大。每服一丸。用針穿一竅子，以緋線二尺余穿眼子，來往纏牢。留五寸許，於線頭系大錢一文。早晨令病者用溫水或新汲水吞下藥，咽喉中令口咬定大錢，後覺噁心，便吐出蟲。其形狀不等，急以熟油煎殺，或不吐蟲，只吐血絲子，或涎一兩合，皆是安樂證。更服尋常和氣湯一二日自安。用過藥，卻用溫水浴過，更可醫一二人，若是傳屍勞，一丸定可活二人。</p>
<p><u>神仙菟絲子丸</u></p>
<p>益水補腎除渴。</p>
<p>菟絲子不以多少，於臼中先杵千餘下，用粗羅子羅去土末等。將菟絲子淨水淘過，無灰酒浸五日，候透軟，控稍干帶潤，又於臼內杵，令爛。粗羅羅末，焙乾，再搗羅為末，煉蜜和杵丸，如梧桐子大。空心，米飲下五七十丸。</p>
<p><u>補肝丸</u></p>
<p>補肝壯腎強益，滋養精血，明目。（醫官王康傳）</p>
<p>當歸（二兩）　熟乾地黃（二兩，炒）　生乾地黃（二兩，炒）　黃耆（二兩，蜜炙黃）</p>
<p>上為細末，煉蜜為丸，如梧桐子大。每服三五十丸，食後，米飲下。</p>
<p><u>黃耆十補湯</u></p>
<p>補諸虛不足，安益心腎。（醫官王康傳）</p>
<p>黃耆（半兩，蜜炙）　人參（一分）　白芍藥（一兩）　甘草（半兩，炙）　桂（四錢，去皮）　當歸（半兩，酒浸一宿）　生乾地黃（半兩）　白朮（一分）　茯神（半兩）　半夏（一錢，湯洗十遍）　酸棗仁（二錢，微炒）　麥門冬（二錢半，去心）　北五味子（三錢）　陳皮（二錢，去白）　沉香（一錢，不見火）　天台烏藥（一分）　木香（一錢，煨）</p>
<p>上㕮咀。每服秤二盞。用水二盞半，生薑五片，棗子三枚，煎至一盞，食前通口服。兩服滓又煎作一服。</p>
<p><u>七寶丹</u></p>
<p>大鎮心，養真血，安神魄。治血虛氣結，驚悸不寧。（周三議傳）</p>
<p>當歸（一兩，洗焙）　芎藭（半兩，洗）　桂心（半兩，去皮）　石菖蒲（半兩，去毛）　茯神（一兩）　遠志肉（半兩，湯泡薑汁浸炒）　人參（一兩，去須）　柏子仁（半兩，研）　酸棗仁（半兩，去皮淨，微炒。以上修事為末）　琥珀（半兩）　真血竭（半兩）　沒藥（半兩）　硃砂（一兩）　麝香肉（一錢。以上細研）</p>
<p>上為末，煉蜜和熟棗肉熬成膏，和藥為丸，如梧桐子大。每服五六十丸。棗湯下，不拘時候。</p>
<p><u>杜仲散</u></p>
<p>治腰痛，牽引腹脅。（舒州劉郎中）</p>
<p>杜仲（一兩，去皮細銼，用生薑汁並酒浸濕，炒）　牡丹皮（去心，半兩）　桂（半兩，去皮）</p>
<p>上為細末。每服二錢，用溫酒調下，食前，臨臥。</p>
<p><u>真人去屍延年不老丹</u>（舒州劉郎中）</p>
<p>丹光真華之母，松脂也。</p>
<p>浮水立云之髓，茯苓也。</p>
<p>上等分，松脂熟煉同和茯苓，丸如雞子大。日服一粒，細嚼，以自然津液徐徐嚥下。令人好顏色，氣力有倍，延壽不老，行步輕健。久服不飢，耐寒暑。</p>
<p><u>補心丹</u></p>
<p>治思慮過當，膽氣受寒，肝經不足，心虛恍惚，夜不得睡。（富才李傳）</p>
<p>附子（一兩七錢重者，去皮臍，用麵裹煨，去面不用）　硃砂（一錢半，研）　麝香（半錢）　金銀箔（各二十片）</p>
<p>上一處勻研，爛煮紅米飯為丸，如梧桐子大。每服三粒，溫酒或人參湯下，臨臥服。</p>
<p><u>十五味大建中湯</u></p>
<p>補諸虛損，調順榮衛，滋養氣血。治五勞七傷，虛汗盜汗。</p>
<p>附子（一兩，炮裂，水浸，削去皮臍）　人參（一兩）　當歸（一兩半，洗去土）　黃耆（炙，一兩）　白茯苓（一兩）　白朮（一兩）　熟地黃（一兩半）　五味子（一兩）　石斛（一兩，細銼，酒浸半日，炒）　肉蓯蓉（一兩，酒浸一宿，焙乾）　牛膝（一兩，酒浸一宿，焙乾）　薏苡仁（一兩，炒）　甘草（三分，炙）　官桂（一兩，去粗皮，不見火）　白芍藥（一兩）</p>
<p>上件為粗末。每服三錢。水一大盞半，入生薑五片，棗子二枚，小麥子一百粒，煎至七分，去滓，空心，食前服。</p>
<p><u>拱辰丹</u></p>
<p>治體虛血不足，氣有餘心神不足，精神恍惚，口不能言，夜睡不寐，人事不省，心下迷悶，覺如醉狀，氣不宣通，大小便多秘，累服藥餌不見功效，宜服此藥，必取神功。（李登仕方）</p>
<p>鹿茸（四兩，酒浸，炙）　當歸（四兩，洗去土，酒浸一宿）　山茱萸（四兩）　麝香（半兩，別研入）</p>
<p>上為細末，酒糊為丸，如梧桐子大。每服百丸，用米飲或溫酒送下。空心，食前服，日三服。</p>
<p><u>十四友丸</u></p>
<p>補諸虛不足，益血，收斂心氣。治怔忪不寧，神情昏憒，眠睡不得，極有神效。（紹興王郎中方）</p>
<p>川當歸（去苗淨洗）　干熟地黃（洗焙）　茯神（去心中木）　白茯苓（去赤皮）　人參（去須）　黃耆（去須，蜜炙）　阿膠（麩炒）　柏子仁（研極細）　紫石英（細銼）　酸棗仁（新者，炒香熟，別研細）　肉桂（去皮，不見火）　遠志（湯浸軟，去心，灑酒蒸一飯久，焙乾。以上各一兩）　龍齒（二兩，細研）　硃砂（三錢重，細銼）</p>
<p>上件併為末，攪拌和勻，煉蜜丸如梧桐子大，硃砂為衣。每服三十丸，煎棗湯下，食後，臨睡服。此乃韓魏王方，云：余舊有心疾，怔忪健忘，夢寐恍惚不得睡。世之所傳心藥者無不服，少有效，求盡方，但亦不愈。邂逅一良醫，余喜其語有理，云此疾本由憂悲思慮，耗損心血而得之，只宜先安心。心不徒安，必用當歸、地黃輩滋養乎。心之主血故也。若更服發散藥，如菖蒲之類，則氣愈散，必當收斂之始見效。緣心本用過而虛，更當加阿膠輩補之。乃選諸家方，但撰成此方，集諸家之善也。服之大效，常以此方授人，亦無不驗者。始議收斂藥用訶子，余曰，訶子固好，但宜入腸胃，不若用龍齒，兼此乃安神定魂之藥也。桂大能行血，此十四味，吾之三益友，故名曰十四友丸。</p>
<p><u>紫薇丸</u></p>
<p>開心孔，明目益智慮，補骨髓，強記，去心熱，治諸風，補氣及治寢睡不安。服三十日，聲音清朗；四十日，顏色光澤一如童子，及去面皺，能令睡臥不驚，功效極大，更不具述。（呂仲權傳）</p>
<p>菖蒲　遠志（去苗心，取皮。各半兩）　丹參（去苗土）　柏子仁（別研）　天門冬（去心，焙乾秤。各一兩）　防風（去須）　甘草（炙。各一兩二錢）　薯蕷（一兩半）　熟乾地黃（二兩）　五味子（去枝莖）　百部　杜仲（去皮，橫銼，炒絲斷。各一兩半）　茯苓（去皮，白者）　茯神（去木，白者）　人參（去須。各一兩七錢半）　肉桂（取心，一兩）　麥門冬（去心）　黃耆（去須，蜜炙。各二兩）　菟絲子（酒浸取末，二兩）</p>
<p>上件修制如法為細末，煉蜜為丸，如梧桐子大。每服五十丸，不拘時候，溫熟水吞下。日二服。</p>
<p><u>育神散</u></p>
<p>治心氣不寧，二三十年不可者皆治，或虛弱多驚，神色昏憒，怔忪健忘，或言語無節，有類顛邪，或心志不定，小便白濁，飲食無味。</p>
<p>白茯苓　茯神（白者）　人參（去須）　遠志（去心，焙乾秤）　龍骨（令研如粉，臨時和入）　赤石脂（令研如粉，臨時和入）　乾薑（炮）　當歸（淨洗）　白朮（切）　紅芍藥　桂心（去粗皮，不見火，臨時入）　紫菀茸（淨洗）　防風　甘草（炙。各等分）　川烏（炮，去皮臍。各半）　沒藥（一分）　乳香（一分）　安息香（一分）　麝香（一錢，研）</p>
<p>上為細末，相和令勻，將安息香用無灰酒熬成膏，搜為丸，如龍眼大，用辰砂細研為衣。每服一丸，人參酒下，食後，或不拘時候服。如風氣攻作，用防風煎湯下，或茶亦得。</p>
<p><u>養心丹</u></p>
<p>益心強志，安心腎，使水火通交，陰陽既濟，除恍惚驚悸。（醫官王康傳）</p>
<p>通明辰砂（成塊者二兩，用生絹袋子盛定，用無灰酒兩碗半懸臺浸七日。然後用銀石器內慢火煮，令九分干，用井水浸一宿，研成膏子）　通明乳香（酒人參湯研如粉，入在硃砂膏同研。各半兩）　茯神（一兩半）　人參（揀末一兩半，都入硃砂乳香膏內研）</p>
<p>上和令勻，入豬羊心血合成丸，如小雞頭大。每服三兩粒至十粒，煎人參炒酸棗仁湯化服。食後，臨臥服。</p>
<p><u>固精丹</u></p>
<p>升降心腎，固精暖腎，逐膀胱宿冷，止淋漓小便頻數。</p>
<p>沙苑腎形蒺藜（三兩，碾羅為細末，用酒一碗半，慢火熬成稀膏）　雞頭纂（五兩，用熱沸湯洗過，焙乾，碾羅為細末）　菟絲子（二兩，酒浸一宿，炒乾）　桑螵蛸（半兩，用糯米炒熟，去米）　益智（三錢，去皮，酒浸，微炒乾為度）</p>
<p>上件搗羅為末，用前膏為丸，如梧桐子大。每服三十二十粒，空心，溫酒吞下，糯米湯下亦得。此藥溫暖水藏，去敗精，療腰痛，治冷氣。攻小腹連臍㽲刺狀，似奔豚及痃癖氣。但是下元虛冷，夜多小便，淋漓白濁，精滑不禁並宜常服。又能壯氣倍力，進美飲食，功效甚奇。如膏少即添糯米糊同丸。</p>
<p><u>十精丹</u></p>
<p>治心腎不能升降，水火不能既濟。令人上熱下冷，心神不寧，昏昏似醉，小便頻數，遺精白濁，全不思食，縱食不成，肌膚形體黃瘦，上重下輕，夢寐驚魘，心神恍惚。</p>
<p>人參（去須）　遠志（湯浸一宿，槌去心，取肉用）　鹿茸（去毛，酒浸一宿，酥炙令黃色）　柏子仁（新者，揀去殼，半兩研）　石菖蒲（去須，洗淨，一兩）　當歸（去須，酒浸一宿，焙乾）　琥珀（研）　生朱（別研。各半兩）</p>
<p>上件為細末，臨時和勻。每服二錢。水一盞，姜三片，棗一枚，煎七分，食後服。</p>
<p><u>心腎丸</u></p>
<p>治心腎不足，水火不既濟，心忪，夜多驚悸，夢遺失精，恍惚多忘，小便白濁，膀腿沉重，精神昏憒，飲食失味，盜汗少力，或諸虛不足，陽事衰弱。常服不燥熱，但平補氣血，養心腎。（邵總管傳）</p>
<p>肉蓯蓉（二兩，切片，酒浸一宿，焙乾秤）　菟絲子（一兩，酒浸一宿，取出搗成餅，焙乾秤，碾）　蓮子肉（一兩，去心，微炒黃）　遠志（一兩半，酒浸，抽去心，焙乾秤）　人參（去蘆頭，一兩）　柏子仁（一兩半，別研為膏）　石菖蒲（一兩半）　麥門冬（一兩，湯浸去心，焙乾秤）　龍骨（一兩半，上舌緊真者，別研）　附子（一兩，炮，去皮，切片子）　枸杞子（一兩半，擇去枝杈淨秤）</p>
<p>上十一味為細末，卻將研者藥和勻，用浸藥酒打麵糊為丸，如梧桐子大。每服三十丸至五十丸。空心，食前，溫酒鹽湯送下。</p>
<p><u>琥珀安神丸</u></p>
<p>治心氣不和，肢體麻痹，心忪驚憒，飲食無味，或耳內虛鳴，常服鎮心安神。</p>
<p>木香　琥珀（不見火，別研）　人參　五靈脂（揀淨）　沉香（二錢半）</p>
<p>上為細末，肉棗燈心煮去皮，取肉為丸，如梧桐子大。每服四十粒至五十粒，棗湯吞下，空心，日午服。</p>
<p><u>應效遠志丸</u></p>
<p>治心氣虛弱，神志不足，事多健忘，怔忪顫掉，氣短耳鳴，夢遺泄精，盜汗無力，心脾不調，口苦舌乾。（常承務傳）</p>
<p>遠志肉（姜）　石菖蒲（去毛）　白茯苓　熟乾地黃（洗焙。各三兩）　人參　柏子仁（炒）　杜仲（炙，去絲）　麥門冬（去心）　黃耆（蜜炙）　五味子（揀淨。各二兩）　澤瀉　山藥　酸棗仁（炒，去殼）　桂（去粗皮。各一兩）</p>
<p>上為細末，煉蜜丸如梧桐子大，以硃砂一兩半，別研細為衣。每服五十丸，棗湯或溫酒下，空心，臨睡服。此藥補心強記，安魂定魄，長養精神，令人爽朗，悅澤顏色，發白變黑，齒落重生，筋骨壯健，容顏不老。此安神補氣藥中最妙。不熱不燥，溫平益智，令人氣不衰，日記萬言，便是孫真人補心強志丸方。一同但添腎形沙苑蒺藜一兩炒。</p>
<p><u>石斛丸</u></p>
<p>治兩關脈沉緩，引傳人迎短弱，傳化凝澀，榮衛內燥，俾精神恍惚，白濁遺精，情思少樂，四肢怠惰，嗜臥不安，飲食減削，肌肉枯瘁，凡一切不足並宜服之。（呂仲權傳）</p>
<p>金釩石斛（須是緊細者，去根）　白朮　覆盆子（揀淨秤）　人參（去蘆頭）　黃耆（蜜炙，銼）　白茯神　當歸（洗，去蘆頭）　五味子（揀淨）　熟乾地黃　鱉甲（去裙襤，醋炙令焦）　肉蓯蓉（洗令淨，酒浸，焙乾秤）　鹿茸（酥炙）　酸棗仁（去皮，干秤，炒）　神麯（炒。以上各一兩）　沉香（半兩，不見火）　烏梅（並核與肉焙乾秤，二兩）</p>
<p>上十六味併為細末，煉蜜搜和成，杵千百下，丸如梧桐子大。每服三五十丸，溫酒鹽湯下。空心，食前，日可二服。</p>
<p><u>牛膝丸</u></p>
<p>大補下元，虛冷流注，腳膝無力，行坐不能，小便白濁，頭目旋暈。補益真陽，壯氣海。（柴醫傳）</p>
<p>川烏（五兩，每日三度換水，浸令軟，去皮尖細切，用好酒三升煮爛為膏，研細）　木瓜（三個，竹刀去皮、蒂子及瓤核，將艾先熟為末，入在瓜內令滿，蒸爛研細）　青鹽（一兩，別研）　川牛膝（去蘆，半兩）　羌活（半兩，去須）　巴戟（半兩）　青皮（一兩，去白）　肉蓯蓉（半兩，洗，酒浸，切焙）　海桐皮（半兩，去外粗皮）　狗脊（火燒去毛）　萆薢　茴香</p>
<p>上一處為細末。將前二膏子搜勻為丸，如硬，入少酒和，如梧桐子大。每服五十丸，空心，食前，溫酒鹽湯下。此藥大治腳氣。</p>
<p><u>如錦丸</u></p>
<p>治心包絡伏涎，頭眩耳鳴，怔忪語澀。</p>
<p>乳香（別研）　蛇黃（火燒酒淬如柴，次，別為末，細研）　安息香（薄切，酒拌，蒸爛研）　白附子（微炮）　硃砂（別研。以上各半兩）　全蠍（五十枚，微炒）　赤足蜈蚣（七條，炙，去頭足）　天麻（一分，酒浸一宿）　牛膽制南星（一兩一分）　麝香（別研一錢一字）　腦子（別研一字。本方如此。今去腦子不用）</p>
<p>上為細末，入研者藥和勻，以水煮糯米粉作糊和丸，如雞頭大。每服一丸，薑湯磨開服，不拘時候，甚者一服兩丸。</p>
<p><u>寧神丹</u></p>
<p>治心氣不寧，昏狂錯亂。（明州何節推傳）</p>
<p>辰砂（一分研，水飛）　人參（半兩）　天門冬（一分去心）　白茯苓（一分）　白茯神（一分，去木）　南琥珀（一分研）　滴乳香（一分研）　酸棗仁（去皮了，秤一分，炒研）　白殭蠶（一分，炒）　沉香（一分）</p>
<p>上十一味為細末和勻，用豬心血為丸，如龍眼大。每空心一丸。麝香少許，熱酒半盞嚼下，待一時辰，再以熱酒一盞飲之，日二服，神效。一料為四十丸。</p>
<p><u>水仙丹</u></p>
<p>專治心病，補虛損，治百病。</p>
<p>真辰錦硃砂（一兩，水飛，焙乾，再研細）　川木通（一兩，切）　白及（一兩，切）　真麻油（二兩）</p>
<p>上先以木通、白及入油內慢火煎，候二藥焦黑，去藥濾過，再入銚慢火煎，以水盂滴油在水上不散，即取下冷之。以此油少許和硃砂為硬膏，用清皂角水洗去油，以新汲水浸，逐日早一換水。每服旋丸五七丸，如綠豆大，空心。麝香湯吞下，日二服，神驗。</p>
<p><u>補心丹</u></p>
<p>治心氣不足，恍惚多驚，夢寐不寧，昏憒。</p>
<p>人參　白茯苓　硃砂（研細，水飛過）　乳香（別研）　石菖蒲　麥門冬（去心）　酸棗仁（各一兩）</p>
<p>上為細末，煉蜜丸如梧桐子大，食後，臨臥，溫酒或燈心鹽湯吞下三十丸。</p>
<p><u>雄朱丸</u></p>
<p>治丈夫、婦人因驚憂失心，或思慮過當，氣結不散，積成痰涎，留灌心包，久而不去，窒塞心竅。遂致心氣不寧，狂言妄語，叫呼奔走。</p>
<p>辰砂（一分，研）　雄黃（一分，擇有牆壁明淨者研）　白附子（一錢，為末）</p>
<p>上拌勻，以豬心血和丸，如梧桐子大，更別以硃砂為衣。每服三丸，用人參、菖蒲濃煎湯吞下，疾去。常服一粒能安魂定魄，補心氣，鎮神靈，化痰利膈。</p>
<p><u>茸附丸</u></p>
<p>治精血不足，體倦少力，夢寐紛紜，常多驚悸，宜常服，養氣補血。（李登仕唐佐傳字堯卿）</p>
<p>鹿茸（去毛床，酒浸一宿，炙）　附子（去皮臍，炮令極熟）　當歸（洗去泥）　蓯蓉（酒浸一宿，洗）　熟乾地黃（酒浸，焙。以上等分）</p>
<p>上為末，煉蜜丸如梧桐子大。每服五十粒，飯飲或酒送下，食前，空心服之。</p>
<p><u>附子降氣湯</u></p>
<p>治氣血俱虛，呼吸短氣，夜多盜汗，飲食不進。（李堯卿傳）</p>
<p>附子（炮去皮臍，一十六兩）　白茯苓（十二兩）　白朮（十兩）　人參（八兩）　木香（二兩）</p>
<p>上五味為末。每服二錢。水一盞，姜三片，鹽少許，煎至六分，食前，通口服。</p>
<p><u>遠志平肝丸</u></p>
<p>治憂愁思慮，痰氣潮作，如醉如癡，精神不守，大便難通，小便常濁，頭目眩暈，宜服此藥。（李堯卿傳）</p>
<p>石富蒲（炒）　遠志（去心）　人參（去蘆頭）　白茯神（去木）　川芎（洗）　山藥　鐵粉　麥門冬（去心）　半夏曲（炒）　白附子（湯泡七次。以上各半兩）　細辛（二錢半）　生珠（別研，二錢半）</p>
<p>上為末，白湯糊丸如梧桐子大。每服四十丸，生薑、薄荷湯吞下。日午夜臥服。</p>
<p><u>龍齒湯</u></p>
<p>治心怔驚悸，常懷憂慮，神思昏昧，如人將捕狀，小便赤少，或多，或濁，宜服。（李堯卿傳）</p>
<p>人參（去蘆頭）　甘草（炙）　枳殼（去瓤，麩炒）　龍齒（研）　北桔梗（以上各一兩半）　半夏（二兩，湯泡七次）　黃耆（炙）　茯神（一兩）　白茯苓（一兩半）　遠志（去心，一兩半）　當歸（一兩半）　官桂（二兩半）</p>
<p>上為末。每服三錢。水一盞半，生薑三片，棗子一個，粳米百粒，同煎七分，食前服。</p>
<p><u>天王補心丸</u></p>
<p>治證同龍齒湯。（李堯卿傳）</p>
<p>山藥　杜仲（薑汁炙）　百部（洗）　人參（去須）　茯苓（白者）　丹參（洗）　熟乾地黃（洗焙）　貝母（去心，炒）　五味子　石菖蒲（炒）　遠志（去心）　麥門冬（去心）　茯神（去木）　防風（去蘆）　柏子仁（別研。以上各半兩）　甘草（七錢半）　當歸（半兩，酒浸）</p>
<p>上為末，煉丸，每兩作六丸。每服一丸，水一中盞，煎六分，食後，通口服。</p>
<p><u>小補心丹</u></p>
<p>治證同龍齒湯。（李堯卿傳）</p>
<p>防風（去須）　黃耆（炙）　龍齒（研）　白朮　人參（去須）　細辛（去苗）　熟地黃（酒浸）　乾薑（炮裂）　附子（炮，去皮臍）　官桂（去皮，不見火）　遠志（去心）　石菖蒲（炒）　赤小豆（炒極熟）　茯苓（白者）　茯神（去木。以上各等分）</p>
<p>上為末，煉蜜丸如梧桐子大。每服四十丸，煎棗子湯下，日午夜臥服。</p>
<p><u>琥珀七寶丹</u></p>
<p>治心氣不足，榮血衰少，多畏不樂，精神昏昧，魂魄飛揚，心神離散，夢中失精，白濁等疾。（李堯卿傳）</p>
<p>人參（去須二兩）　琥珀（別研）　白茯苓　茯神（並去木）　酸棗仁（炒，令十分熟）　遠志（去心。各一兩）　乳香　生朱（各半兩，個別研）</p>
<p>上為細末和勻，煮棗肉丸，如梧桐子大。每服四十粒，棗湯下，日午夜臥服。</p>
<p><u>定心湯</u></p>
<p>治證同七寶丹。（李堯卿傳）</p>
<p>人參（去蘆頭，三兩）　白茯苓（三兩）　紫菀（取茸，二兩）　白朮（二兩）　甘草（炙，一兩）　官桂（去皮，一兩）　麥門冬（去心，一兩半）　黃耆（三兩）　防風（二兩）　川芎（二兩）　厚朴（薑汁製，炙去皮秤，二兩）</p>
<p>上為粗末。每服三錢。水一盞半，赤小豆七十粒，煎取七分，去滓，食後，通口服。</p>
<p><u>石龍芮丸</u></p>
<p>治遺泄，精氣不固，遂成勞疾，精神恍惚，夜多夢魘，四體疼酸，上焦虛熱，口舌乾澀，小便白濁，健忘多煩，腰膝少力。</p>
<p>石龍芮（生）　白龍骨（至好澀舌者，別杵細研入）　白茯苓　遠志（去心）　熟乾地黃（酒浸一宿，焙）　人參（紫暈盤者佳，去蘆頭，生用）　麥門冬（去心，焙燥）</p>
<p>上件七味等分為末，煉蜜和杵千百下，丸如梧桐子大。每服三十丸，煎炙，麥門冬湯下，食空，臨臥服。</p>
<p><u>雙芝丸</u></p>
<p>能補血填骨髓，助養本臟，傳導六腑，散虛風，壯筋骨，美進飲食。久服延年，甚驗。令人面顏不老，服及一年，加減五七歲。（池州王郎中傳）</p>
<p>熟地黃（一兩半，酒浸一宿，再蒸五七次，火焙）　麥門冬（湯浸，去心，一宿，焙乾）　鹿茸（四兩，切作片子，酥炙黃）　鹿角膠（半斤，切成塊，慢火，用麥麩炒成珠子）　覆盆子（去枝杈淨者秤，二兩，焙乾）　肉蓯蓉（酒浸，二兩半，細切，火焙乾）　五味子（去枝梗淨者秤，二兩半，火焙乾）　天麻（二兩半，細切，火焙乾）　黃耆（六兩，蜜炙黃色，單碾細取粉，四兩，入眾藥）　山茱萸（二兩半，細切，火焙乾）　乾山藥（二兩半，細切，火焙乾）　秦艽（去須頭，一兩半，細切，火焙乾）　人參（去蘆頭，二兩半，細切，火焙乾）　檳榔（二兩，濕紙裹，慢火內煨熟，去紙，細切）　沉香（一兩，細銼末，入眾藥末）　麝香（半兩，別研細，入眾藥）</p>
<p>上件同一處為細末，後入麝香拌勻。醇酒一半，白蜜一半，煮麵糊為丸，如梧桐子大，文武火焙乾，候冷，於瓷器內收貯，不得犯鐵器。每服五十丸，加至六十七十丸。空心，溫米飲下。年高者亦可服，服如覺熱，食後以白蜜點湯一盞吃，去其熱。</p>
<p><u>茴香丸</u></p>
<p>治膀胱經寒濕結成疝氣，年歲深久，及一切小腸虛冷之疾。</p>
<p>茴香（一斤，淘洗淨，焙乾，舶上者尤妙）　生薑（二斤，細擦淹拌茴香一宿，於日中曬令少干）　青鹽（三兩，別研，無青鹽以重煎白鹽六兩代之）</p>
<p>上前二味於日中曬，令少干，然後入焙乾，即碾羅為細末，次入青鹽同前二味攪拌勻，酒糊為丸，如梧桐子大。每服五七十丸。空心，臨臥，溫酒或鹽湯下。</p>
<p><u>增損建中湯</u></p>
<p>治上膈壅盛，口燥咽乾，舌上麻木，不知甜苦意思，不喜飲食，宜服此藥。（許堯臣方）</p>
<p>綿黃耆（二兩，以京墨炙）　肉桂（半兩）　粉草（一兩）　鬼眼京南白芍藥（三兩）　五味子（五兩）　五加皮（三兩）　乾葛（三兩）　烏梅（一兩，去核）</p>
<p>上為粗末和勻。每服三大錢。水一盞半，煎至一中盞，去滓服，不拘時候，一日可三服。</p>
<p><u>三匱丸</u></p>
<p>治心氣不足，大補心腎。（宋參議傳）</p>
<p>大附子（一個重七八錢，用湯浸洗，去黑皮臍作竅）　辰砂（一兩，研入附子竅內，不盡者入木瓜內，鋪蓋附子）　大木瓜（一個去皮瓤作缸子，入附子內，須留蓋子，入附子了蓋之，用竹釘簽定，蒸熟，揀去竹釘）</p>
<p>上用白瓷碗盛木瓜，缸子內蒸，久候附子爛熟，要無白，一時於砂盆內研細如糊。次入干茯神末拌勻，丸如梧桐子大。每服十五丸或二十丸，用人參湯空心服之，或溫酒亦得。</p>
<p><u>靈補丸</u></p>
<p>治心氣不足，或因事煩亂，思慮過當。以至健忘，神意不爽，語言差錯。兼補下元，行榮衛，寬經絡。治四肢癱瘓如神。前後救人甚多。（江南龍瑞長老廣容傳）</p>
<p>遠志（大者，一兩，湯浸拍碎，去心曬乾，好酒浸一宿）　薯蕷（半兩，焙）　茯神（半兩，焙）　干熟地黃（半兩，洗曬乾，用酒浸一宿，焙，瓷缽研末）　天門冬（半兩，洗，去心，曬乾）　車前子（二錢重，洗去沙，曬乾）　五味子（二錢重，洗曬乾）　地骨皮（一分，淨洗曬乾）　桂心（一分，去皮懷干）　龍骨（一分，有五色者，焙）　防風（一分，洗，去蘆頭，曬乾取淨）　麥門冬（一分，洗去心，曬乾）　甘草（一分，炙焙）　好人參（一分，洗切焙）</p>
<p>上件十四味各系淨取，斤兩不可增減，同碾為細末，煉蜜丸如梧桐子大。每服二十丸，食前食中，溫酒或鹽湯下。</p>
<p><u>人參遠志丸</u></p>
<p>治心氣不足。（趙良實傳）</p>
<p>熟乾地黃（二兩）　杜仲（二兩，去皮，薑汁製）　人參（一兩，去須）　遠志（二兩）　菟絲子（一兩，酒浸一宿）　牛膝（一兩，酒浸一宿）　赤茯苓（生，一兩）　白茯苓（一兩）　益智（二兩）</p>
<p>上件為末煉蜜丸，如梧桐子大，空心，酒下三十丸，或麥門冬湯下。</p>
<p><u>寧志丸</u>（與前藥相兼）</p>
<p>人參（一兩）　白茯苓（一兩）　蒼朮（四兩，米泔浸一宿）　辰砂（半兩，研細，臨時用）　甘草（半兩，炙）　厚朴（三兩，去皮，薑汁製，炒黃赤色）</p>
<p>上煉蜜丸如彈子大，每服一丸。午後，臨臥，與前藥相間服，麥門冬湯或酒送下。日三服，飲罷稍空服。</p>
<p><u>九珍散</u></p>
<p>安心神。（範知府傳）</p>
<p>人參　白茯苓　茯神　桔梗　黃耆（蜜炒，細切）　山藥（薑汁浸半日，濕紙裹煨。以上六味各一兩）　硃砂（別研）　白朮　木香（以上三味各半兩）</p>
<p>上為細末。每服二錢，煎燈心湯或棗湯調下。</p>
<p><u>沉朱丹</u></p>
<p>治因百病後氣血不足，虛羸無力，蓋緣心神不寧，眾邪自入，但一味補心，自然六脈和也。服之益心養血，安神定志得睡。</p>
<p>辰砂（二兩，細研如粉）　白朮（一兩，微炒）　人參（二兩，去蘆頭）　沒藥（一兩）　茯神（一兩）　烏藥（一兩，天台者）　沉香（一兩）　木香（一兩）</p>
<p>上件為細末，用麝香二錢研細，以沒藥拌勻，入前藥物，煉蜜丸，如梧桐子大。每服三十丸，隨湯事下，人參湯尤佳。日午、臨睡服，甚有奇效。</p>
<p><u>二黃丸</u>（黃德延傳）</p>
<p>論曰：夫人心生血，血生氣，氣生精，精盛則鬚髮不白，顏面不衰，可以延年益壽。其夭多由服熱藥性燥，不能滋生精血，可不悲夫。余深諳此理，以謂藥之滋補，無出生熟二地黃、天麥二門冬。世人徒知服二地黃，而不知以門冬為引導，則服二地黃者，徒過去爾。生地黃生精血，用天門冬引入所生之地，熟地黃補精血，用麥門冬引入所補之地，四味互相，該說載於《本草》，可考而知。而又以人參為通心氣之主，使五味並歸於心。藥之滋補，無出於此。</p>
<p>生地黃（一兩）　熟地黃（一兩）　天門冬（一兩，去皮）　麥門冬（一兩，去心）　人參（半兩）</p>
<p>上五味為末，煉蜜丸，如梧桐子大。空心，溫酒或鹽湯下三十丸至五十丸，十日，明日，又十日不渴。自此以往，可致長生子登真人之位，此藥功也。</p>
<p><u>乳朱丸</u></p>
<p>寧神益氣血，退面臉紅赤，治思慮過傷，補心。（衢州醫僧慧滿）</p>
<p>遠志（去心，二錢半）　人參（半兩）　石菖蒲（二錢半）　茯神（二錢半）　酸棗仁（一兩）　乳香（二錢半，別研）　官桂（二錢半）　當歸（半兩）　甘草（二錢半）　麥門冬（去心，二錢半）　辰朱（二錢，別研）</p>
<p>上件為末，煉蜜和丸，如雞頭大，金箔為衣。每服一丸，煎棗湯下或溫酒下，日中，臨睡各一服。</p>
<p><u>增添四斤丸</u></p>
<p>大補益肝腎。治虛風冷滯氣，腰重頑痹，腳膝軟弱，行步艱難，肢體少力，手足不遂，筋骨痠疼。療諸風，左癱右瘓，口面歪斜。常服輕健筋骨，黑髭發，駐顏悅色，明耳目，延年益壽。（任少卿傳）</p>
<p>川牛膝（去蘆頭，酒浸一宿）　天麻（明白者，酒浸一宿）　乾木瓜（去皮尖用）　肉蓯蓉（以上各一兩）　沒藥（四兩，明淨者）　虎骨（八兩，解片子塗酥炙）　川烏頭（四兩，炮，去皮臍）</p>
<p>上為細末拌令勻，煉蜜和丸，如梧桐子大。每服五十丸，漸加至七八十丸。溫酒吞下，鹽湯亦得。空心，或晚食前服。</p>
<p><u>白膠丸</u></p>
<p>實精血，益腑臟，利百脈，調四肢。（任少卿傳）</p>
<p>石斛（蜜水洗，去根梢，日乾，一兩）　白膠（炒，四兩，乃麋鹿角膠也）　熟乾地黃（焙）　天麻（酒浸，焙乾）　五味子（焙，去枝杈）　蓯蓉（酒浸，洗去沙土，細切，焙乾）　菟絲子（酒浸三宿，蒸熟，乘熱杵爛作餅子，焙乾用）　人參（洗，日乾）　補骨脂（微炒，去毛）　木瓜（去心，切作片子，焙乾用）　覆盆子（焙乾，秦州者佳）　白茯苓（去筋皮）　乾山藥　牛膝（寸切，酒洗，焙乾用）　秦艽（洗去土，焙乾。以上各一兩）　萆薢（新者去須，焙用）　杜仲（去粗皮，蜜水炙，銼干，炒去綿。各一兩）　薏苡仁（二兩，炒）　沉香（二分）　黃耆（去根梢浮皮，炙銼杵，取頭末用，一兩，後入拌和）</p>
<p>上同為末，再羅過，煉白蜜並醇酒一半，作麵糊為丸，如梧桐子大，文火焙乾，瓷合貯之。每服四五十丸，空心，米飲下，溫酒亦得。如更入真麝香末二錢研細，與前藥和勻，極有益。可增百餘粒，日二服。</p>
<p><u>鎮心爽神湯</u></p>
<p>治心腎不交，上盛下虛，心神恍惚，睡多驚悸，小便頻數，遺泄白濁。服此鎮心安神。（王都巡方）</p>
<p>石菖蒲（半兩，去毛，銼焙）　通草（一錢半，銼焙）　麥門冬（一錢半，湯浸去心）　人參（三錢，去須，銼碎焙乾）　當歸（三錢，酒浸，洗去沙土，銼焙）　赤茯苓（三錢，去黑皮，銼焙）　天南星（一分好者，炮）　橘皮（三錢，去白，焙乾秤）　半夏（二錢，湯洗七次，切片焙乾）　紫菀（二錢，去須，湯洗去沙土，銼焙）　乾山藥（二錢，白者，銼碎焙）　細辛（二錢，陰者，去苗，洗去沙土，焙乾）　川芎（二錢，不見火，銼碎）　五味子（二錢，新者，揀去枝梗，焙乾）　柏子仁（二錢，淨洗，微炒）　酸棗仁（一錢半，湯浸，去殼炒）　覆盆子（一錢半，揀淨焙）　枸杞子（二錢，揀淨焙）　甘草（四錢，炙黃色，銼碎）</p>
<p>上件十九味如法修事，一處作粗散。每服三錢。用水一大盞，入蜜一匙，同煎至五分，去滓，取藥汁，入真麝香少許，再煎一二沸，放溫服，不拘時候。</p>
<p><u>走馬寸金丸</u></p>
<p>治小腸氣痛，不可忍者。</p>
<p>延胡索（一兩）　當歸（淨洗去須，酒浸，一兩）　木香（半兩，不炒）　茴香（炒，一兩）　川楝子（一兩）　乾蠍（三個）</p>
<p>上五件一處同炒紫色為細末，醋麵糊丸，如雞頭子大。每服一丸，細嚼，空心，酒送下。</p>
<p><u>金鈴子丸</u></p>
<p>治膀胱小腸腎余疝氣攻作，臍腹撮痛，不可忍者。</p>
<p>川楝子（四兩，每個作四片，用巴豆四十九粒，麥麩同炒，麩焦為度，去巴豆）　破故紙　舶上茴香　葫蘆巴（以上各二兩，並炒）</p>
<p>上為細末，酒煮麵糊為丸，如梧桐子大。每服三十丸，細嚼。炒胡桃仁三個，熱蔥鹽酒送下，如人行五七里未止，再服之。常服用鹽酒下。</p>

<h2>痼冷</h2>
<p><u>神仙赤丸</u></p>
<p>治陽虛陰盛，手足厥冷，暴吐大下，脈細羸弱，傷寒陰證悉皆治之。</p>
<p>煉成鍾乳粉（二兩）　附子（二兩，炮，去皮臍）　天雄（三兩，炮，去皮臍）　川芎（四兩，炮，去皮臍）　陽起石（一兩，火煅三度，研如粉）</p>
<p>上為細末。將研者藥合研勻，用水煮神麯糊為丸，梧桐子大，用硃砂為衣，窨干。每服十五丸，溫酒下，空心，食前服。如吐痢欲絕，暴虛欲脫者，服二十丸至三十丸。一方加硫黃一兩，火煅礜石一兩尤妙。</p>
<p><u>御前斷下丸</u></p>
<p>治久虛下瀉，寒在下焦，腸滑不禁，日夜無度，全不飲食，腹中疼痛，一切虛寒泄瀉困乏並治之。</p>
<p>甘草（二兩，炮，去皮臍）　細辛（二兩半）　乾薑（炮，二兩）　良薑（二兩）　肉豆蔻（二兩，煨）　訶子（二兩，去核）　酸石榴皮（炒黃，二兩）　龍骨（火煅，二兩）　赤石脂（火煅，二兩）　牡蠣（火煅，二兩）　白礬（火煅，二兩）　陽起石（火煅，二兩）</p>
<p>上為細末。水煮麵糊和丸，如梧桐子大。每服五七十丸，空心，米飲下，日三服。</p>
<p><u>青硫回陽丹</u></p>
<p>治陽衰陰盛，霍亂吐瀉，手足厥冷，脈伏及治陰毒傷寒。</p>
<p>葫蘆巴（三兩）　硫黃（一兩）　茴香（一兩）　木香（半兩）　附子（一兩，炮）</p>
<p>上末之，酒糊丸如梧桐子大。每服三十丸，用鹽湯下，空心，食前。</p>
<p><u>育腸丸</u></p>
<p>治膀胱腎余，小腸疝氣，臍腹撮痛及外腎腫疼。（石大夫方）</p>
<p>阿魏（二兩）　木香（二兩）　桃仁（半斤，麩炒）　馬蘭花（二兩，醋炒）　補骨脂（四兩，炒）　沒藥（二兩，研）　金鈴子（二兩，炒）　茴香（二兩，炒）　全蠍（四兩，炒）　川烏（四兩，炮）</p>
<p>上末之，醋糊丸如豌豆大。每服三十丸，炒茴香酒吞下，空心，食前服。</p>
<p><u>養正金丹</u></p>
<p>治陽衰虛脫，手足逆冷，臟腑泄瀉虛羸。（寒岩升老傳）</p>
<p>附子（炮，去皮臍）　乾薑（炮）　厚朴（薑製）　肉豆蔻（麵裹煨熟）　半夏（湯洗七遍。各半兩）　硫黃（半兩，細研，水飛）</p>
<p>上為細末，酒煮麵糊為丸，如梧桐子大。每服四十丸，空心，米飲下。</p>
<p><u>養正丹</u></p>
<p>祛邪輔正，助陽接真。治元氣虛虧，陰邪交蕩，正氣無常，上盛下虛，氣不升降，呼吸不足，頭旋氣短，心神怯弱，夢寐驚悸，遍體盜汗，腹痛腰疼，或虛煩狂言，口乾上喘，翻胃吐食，霍亂轉筋，咳逆不定。又治中風涎潮，不省人事，陽氣欲脫，四肢厥冷，如傷寒，陰盛，自汗，唇青，脈沉最宜服之。</p>
<p>硫黃（研細）　黑錫（去滓淨秤，同水銀結沙子）　水銀　硃砂（細研。各一兩）</p>
<p>上用建盞一隻，火上熔黑錫成汁，次下水銀，以柳枝子攪勻，次下硃砂攪，令不見星子，放下少時，放入硫黃末，急攪成汁和勻，如有焰，以醋灑之，候冷取出研細，用糯米粉煮糊，丸如綠豆大。每服二十丸至三十丸，鹽湯下。此藥升降陰陽，既濟水火，空心，食前。</p>
<p><u>烏頭煎丸</u></p>
<p>治沉寒痼冷及風寒客於腸間，臍腹撮痛，上乘心絡，心脾疼不可忍者。嘔吐、手足厥冷並皆治之。（劉郎中方）</p>
<p>赤石脂（火煅）　川椒（去黑干併合口者，炒令香）　乾薑（炮）　川烏（炮，去皮臍）　附子（炮，去皮臍。各半兩）</p>
<p>上為細末，煉蜜為丸，如梧桐子大。每服五丸至七丸，用溫酒下，不拘時候。婦人用醋湯下，漸漸加至十丸十五丸無妨。</p>
<p><u>太上白丹</u></p>
<p>治陽衰陰弱，諸虛不足，久積痼冷，臟腑泄瀉，臍腹撮痛，嘔吐不止，六脈沉浮，四肢厥冷，上氣喘促，神思昏亂欲絕，及女人久虛崩中白帶，肌體瘦弱，及虛羸咳嗽並皆宜服。</p>
<p>陽起石（火煅一日，取出研）　礜石（火煅十日，出火毒研）　左顧牡蠣（鹽泥固濟，火煅一日，去土，取白者用）　鍾乳粉（煉成者。以上各半兩）</p>
<p>上同研勻，用天雄或附子，火炮去皮臍，碾為細末，酒煮糊為丸，如梧桐子大，陰乾。每服三丸至五丸，用棗湯下，空心，食前服。</p>
<p><u>助陽丹</u></p>
<p>療脾腎虛冷，瘦悴減食。助陽丸接真氣，治痼冷。</p>
<p>硫黃（四兩，別研）　附子（一兩，炮，去皮臍）　桂心（一兩，不見火）　乾薑（炮，一兩）　吳茱萸（半兩，炒）</p>
<p>上為細末，酒煮糊為丸，如梧桐子大。每服五十丸，空心，米飲。</p>
<p><u>茸朱丹</u></p>
<p>治陽衰陰弱，諸虛不足，肌體羸瘦，及精氣不固，心腎不交養，恍惚怔忪，夢寐驚魘，遺瀝白濁，及婦人子藏虛冷，帶下赤白，日漸瘦悴，臍腹冷痛，並宜服之。（劉郎中方）</p>
<p>好硃砂（一兩，用草烏頭瞿麥黃柏皮藥子各一兩，為粗末，用粗瓷碗一個，以薑汁塗炙數遍，以四味草藥鋪頭蓋頂，以兔毫盞蓋，丁厥一小坑子，安碗在內，以熟火五片煅，令煙盡為度，吹去草藥灰，取砂研細）　鹿茸（酒炙為末）</p>
<p>上每用硃砂一兩，鹿茸末三兩，以棗肉為丸，如梧桐子大。每服三五粒。人參棗湯下，空心，食前服。此丹受陰陽正氣，補心腎諸疾，誠固身異寶。服之祛病延年，既濟水火，安養精血。在心養神，在肝養魂，在肺養魄，在脾養志，在腎養精。常服添精補體，悅澤顏色。久而服之延年益壽。</p>

<h2>積熱</h2>
<p><u>人參飲子</u></p>
<p>治上壅。（張國錄方）</p>
<p>人參　桔梗　半夏（湯泡七次）　五味子（去梗）　赤茯苓　白朮（以上各一兩）　枳殼（麩炒去瓤）　甘草（炙。以上各半兩）</p>
<p>上㕮咀，為粗散。每服三錢重，水一盞半，生薑五片，煎七分，去滓，空心，食前服，不拘時候亦得。</p>
<p><u>辰砂茯神散</u></p>
<p>治心間有氣，邪熱在內，精神恍惚，忘誤怔忪，眠睡不穩，五心煩熱，飲食不美，肢體昏倦。</p>
<p>辰砂（半兩，細研如粉）　人參（半兩）　茯神（半兩，去黑皮秤）　白殭蠶（一兩，洗炒）　遠志（一分，去心秤）　犀角屑（一分）　牙硝（一分，別研細）　甘草（一分，炙微赤）</p>
<p>上件為細末。每服二錢，用薄荷煎湯調下，食後，臨臥，日三服。</p>
<p><u>清心丸</u></p>
<p>治心有邪熱，精神恍惚，狂言呼吸，眠睡不寧。</p>
<p>人參　蠍蛸　鬱金　生地黃　天南星（為末，用黃牛膽一個入天南星末，令滿，掛於當風處風乾，臘月造。如要用時，臨時旋取）　天麻（以上各等分）</p>
<p>上為細末，用湯浸蒸餅，搜和為丸，如梧桐子大。每服二十五丸，人參湯吞下，不拘時候，日三服，小兒量大小加減服之。</p>
<p><u>羌活散</u></p>
<p>治血熱生風，皮膚腫癢，生核不散。</p>
<p>防風（二錢）　當歸（二錢，洗淨）　甘草（一錢半，炙）　生地黃（一分，洗）　羌活（一錢半）　獨活（一錢半）　枳殼（去瓤炒，一錢）</p>
<p>上件銼為粗散，分做四服，水一盞半，煎至七分，去滓，溫服，日午夜臥服，此藥性不冷。</p>
<p><u>三奇湯</u></p>
<p>治上焦風壅客熱，咽喉腫痛，聲音不出。</p>
<p>桔梗（微炒）　甘草（炙）　訶子（煨，去核。各等分）</p>
<p>上為粗末。每服五錢，水一碗，煎十餘沸，去滓放溫，頻頻呷服。</p>
<p><u>火府散</u></p>
<p>治上焦積熱，頰赤口乾，心中煩躁。小兒夜啼，上竄咬牙，小便淋澀，口舌生瘡。</p>
<p>乾生地黃（洗去土）　木通（銼）　甘草（炙）　黃芩（以上各一兩）</p>
<p>上為粗末。每服三錢，水一盞半，煎至八分。去滓，溫服，食後。日可三服，小兒量大小加減服之。如小便淋澀，即入燈心、竹葉煎服。</p>
<p><u>清膈丸</u></p>
<p>治肺氣上壅，氣促壅塞，面赤痰實，咽膈不利，頭目昏眩，肩背拘急，及治面生赤渣瘙癢。</p>
<p>人參（一兩）　生乾地黃（一兩，去土）　赤茯苓（去皮，一兩）　木通（一兩）　黃耆（蜜炙，一兩）　桑白皮（蜜炙，一兩）　枳殼（麩炒去瓤，半兩）　青皮（一兩，去白）　麥門冬（去心，半兩）　甘草（一兩，炙）　防風（一兩，去須）</p>
<p>上為細末，煉蜜為丸，如彈子大。每服一丸，水七分盞，煎至六分。溫服，食後，日可三服。一方只作散子，用蜜煎服亦得。</p>
<p><u>利咽湯</u></p>
<p>治脾肺蘊熱，外搏風邪，乘陽上攻，咽喉腫痛口乾。</p>
<p>桔梗（一兩）　枳殼（麩炒去瓤，半兩）　甘草（炙，半兩）</p>
<p>上為細末。每服二錢，用沸湯調，放溫服，食後，臨臥服。</p>
<p><u>五通散</u></p>
<p>治大人女人小兒寒月傷熱，食溫暖太過，遂成積熱，春後即成涎盛上壅，漸成喉痹，咽間閉塞，涎纏爛喉風等疾。（許堯臣傳高司戶方得之曹聖徒）</p>
<p>山豆根（銼）　朴硝（生）　大黃（生。各一兩）　粉草（炙，三分）　白殭蠶（去嘴並絲，洗控干，生用三兩）</p>
<p>上為細末。每服三錢，球糖一塊如指大，水一小碗，煎至半碗候溫，時時呷少許，仰臥旋旋嚥下，不拘時候。</p>
<p><u>清肺湯</u></p>
<p>治男女肺風熱壅，面生赤癗，臉赤疽瘡，似酒渣而非酒渣，能飲酒而不能飲者，皆能有此。（許堯臣傳岳大監方）</p>
<p>蔓菁子（一兩，洗）　桑白皮（一兩，生用）　甘草（半兩炙用，半兩生用）　荊芥穗（一兩半）</p>
<p>上為細末。每服一錢或二錢，用好臘茶同點服，食後臨臥服。</p>
<p>又方（許堯臣傳關總轄方）</p>
<p>雞心檳榔（三個為末）　輕粉（少許）　麝香（少許）　石亭脂（如一個檳榔多）</p>
<p>上同為細末，日久以紙櫬桌上，指捻藥乾擦赤處。</p>
<p>又方</p>
<p>如酒渣既退，肉癗已除，不免尚有赤痕肉色未歸，宜用此洗。（許堯臣李潞分方）</p>
<p>綠豆殼　黑牽牛子　豬牙皂角　茶枯（各等分）</p>
<p>上為末，早晨洗面如藻豆末用，以赤根去盡為度。</p>
<p><u>犀角防風飲</u></p>
<p>治上焦壅熱，頰赤口乾，眼目赤痛，咽中干疼，聲重痰嗽，及時行瘡疹，已出未出皆可服之。（劉郎中方）</p>
<p>牛蒡子（三兩，炒）　荊芥穗（一兩）　防風（半兩，去須）　甘草（炙，半兩）　乾生地黃（半兩）</p>
<p>上為粗末。每服二錢，水一盞，煎至六分，去滓，溫服，食後臨臥，日可三服。如膈熱咽痛，及煎藥，放溫，頻頻呷服。</p>

<h2>痰飲咳嗽</h2>
<p><u>倍姜半夏丸</u></p>
<p>治痰飲，胸膈不快，嘔吐咳嗽。（小石醫傳）</p>
<p>天南星（一兩）　半夏（一兩）　橘紅（一兩）　白礬（半兩）　白乾薑（二兩）</p>
<p>上為末，麵糊丸，梧桐子大。每服五十丸，薑湯下。</p>
<p><u>清壺丸</u></p>
<p>治痰飲。</p>
<p>半夏（一斤）　天南星（半斤）　神麯（半斤）</p>
<p>上為末，生薑自然汁和餅，焙乾，每曲四兩，入白朮二兩，枳實一兩為末，姜糊丸如梧桐子大。每服三五十丸，薑湯下。</p>
<p><u>石家紫菀湯</u></p>
<p>治一切虛癆咳嗽，嘔吐血絲，上氣喘滿，坐臥不安，嗜臥多困，起居少力。</p>
<p>紫菀（半兩，去土並苗）　桑白皮（半兩，蜜炙）　甘草（半兩，炙）　五味子（半兩）　桂（去皮，半兩，不見火）　款冬花（半兩）　人參（一分）　麥門冬（去心，一兩）</p>
<p>上㕮咀。每服五錢，水二盞，生薑五片，同煎至一盞，去滓，溫服，不拘時候。</p>
<p><u>化痰掉丸</u>（兒林巢先生）</p>
<p>生薑（十二兩，切作片子，鹽三兩，研細，淹拌一宿，焙乾再秤三分）　半夏曲（半兩，炒黃）　丁香（三分）　荊三稜（一兩，煨，切片）　甘草（半兩，炙）</p>
<p>上為末，用好面作糊丸，如雞頭大。每服三五丸，嚼，用生薑湯送下，不拘時候。</p>
<p><u>消飲丸</u></p>
<p>治五臟氣虛，痰飲停積，多嘔噁心，腹脹大便秘澀。（石大夫方）</p>
<p>乾薑（二兩）　茯苓（一兩半）　白朮（四兩）　枳殼（一兩，炒）　山藥（二兩）</p>
<p>上為末，麵糊丸如梧桐子大。每服三十丸至五十丸，用生薑湯吞下，食後夜臥服。</p>
<p><u>除飲茯苓湯</u></p>
<p>治嗽，兩脅支滿，身體浮腫，小便秘澀。（石大夫方）　半夏（五兩）　橘皮（四兩）　茯苓（一兩）　白朮（一兩）</p>
<p>上㕮咀。每服五錢，水二盞，生薑十片，同煎至一盞，去滓，食後，溫服。</p>
<p><u>消飲倍術丸</u></p>
<p>治胃虛五飲酒癖，頭痛眩冒，乾嘔，飲流腸間，動則有聲。（石大夫方）</p>
<p>白朮（五兩）　消石（三兩）　桂（一兩）　乾薑（四兩。以上四味同為細末，如梧桐子大）</p>
<p>上面糊為丸。每服三十粒，溫米飲送下，食後。</p>
<p><u>丁香半夏丸</u></p>
<p>治中寒停飲，痰盛噁心嘔吐，胸膈不快。（石大夫方）</p>
<p>半夏（十二兩，湯洗七次）　丁皮（五兩，不見火）　木香（一兩，不見火）　藿香（二兩）　陳皮（三兩，洗淨焙）　肉豆蔻（一兩，煨）</p>
<p>上為細末，麵糊為丸，如梧桐子大。每服三十丸，生薑湯，食後夜臥時服。</p>
<p><u>中和湯</u></p>
<p>治肺有風寒，痰壅咳嗽。（張維宋方）</p>
<p>紫蘇子（炒）　麻黃（去節）　柴胡（去須）　杏仁（去皮尖炒）　陳皮（去瓤）　桑根白皮（炒）　赤茯苓（去皮。以上各半兩）　馬兜鈴（一分）　細辛（一分）　款冬花（三分）　甘草（一分）</p>
<p>上㕮咀。每服二錢，水一盞，煎七分，去滓，溫服。</p>
<p><u>茱萸丸</u></p>
<p>治停痰飲癖，腹脹嘔吐，頭暈胸膈刺痛。</p>
<p>半夏（七兩）　桂（三兩）　乾薑（五錢）　吳茱萸（四兩，湯洗七遍）　檳榔（一兩）　赤茯苓（四兩）　陳皮　枳殼（各二兩）</p>
<p>上件併為細末，水麵糊為丸，如梧桐子大。每服五十粒，米飲或熟水吞下。</p>
<p><u>抽風膏</u></p>
<p>治頭痛。</p>
<p>半夏（湯洗七遍）　白殭蠶（各半兩）　全蠍（一個）</p>
<p>上同為細末，以綠豆粉和調，貼於太陽上，干即易之。</p>
<p><u>半夏湯</u></p>
<p>治肩臂痛。</p>
<p>半夏（二兩，洗七遍，切作薄片）　白茯苓（二兩，銼）</p>
<p>上為細末。每服二錢，煎至八分，入薑汁一蛤蜊殼許，再煎至七分，食後，溫熱服。</p>
<p><u>小半夏湯</u></p>
<p>治痰飲頭眩及臂痛。</p>
<p>半夏（湯浸七遍）　白茯苓（半兩）　甘草（一分，炙）　橘紅（半兩）</p>
<p>上㕮咀。每服三大錢，水一盞半，姜七片，煎至七分，去滓，通口服，不拘時候。</p>
<p><u>玉真丸</u></p>
<p>治腎氣不足，氣逆上行，頭痛不可忍，謂之腎厥，其脈舉之則弦，按之石堅。</p>
<p>硫黃（二兩）　石膏（煅通赤，研）　半夏（湯洗七遍。各一兩）　硝石（一分，研）</p>
<p>上為末研勻，薑汁糊丸，如梧桐子大，陰乾。每服三十丸，薑湯或米飲吞下。更灸關元百壯。良方中有黃元子亦佳。《素問》云，頭痛顛疾，下虛攻實，過在足少陰巨陽，甚則入腎。徇蒙招搖，目瞑耳聾，下實上虛，過在足少陽厥陰，甚則入肝。下虛者，腎虛也。故腎厥則頭痛。上虛者，肝虛也。故肝虛則頭暈。徇蒙者，如以物蒙其首，招搖不定，目眩耳聾，皆暈之狀也。故肝厥頭暈，腎厥顛痛，不同如此，治肝厥則用釣藤散。</p>
<p><u>釣藤散</u></p>
<p>治肝厥頭暈，清頭目。</p>
<p>釣藤　陳皮（淨洗焙）　半夏（薑製）　麥門冬（去心）　茯苓　茯神　人參　甘菊花　防風（以上各半兩）　甘草（一分，炙）　石膏（一兩）</p>
<p>上為粗末。每服四盞，水一盞半，姜七片，煎八分，去滓，溫服。</p>
<p><u>前胡湯</u></p>
<p>治兩背胛痛。</p>
<p>前胡（四兩，去須，薑製）　陳皮（二兩，去白）　白芍藥（四兩）　乾薑（一兩，炮）　甘草（半兩，炙）</p>
<p>上為粗末。每服四錢，棗一個，水兩盞，煎至七分，去滓，溫服，不拘時候，忌生冷物。</p>
<p><u>人參飲子</u></p>
<p>李景揚所服喘藥三方，治肺受風寒，咳嗽喘急。</p>
<p>人參（一分）　甘草（一兩，炙）　麻黃（一兩，去節）　半夏（二十八個，薑汁製）　訶子（二十二個）　白茯苓（一兩）</p>
<p>上為細末。每服二錢，臘茶一錢，姜錢三片，水一盞半，煎至七分，通口服，日進三服。</p>
<p><u>千緡湯</u></p>
<p>治久新咳嗽，服之立驗。</p>
<p>皂角（不蛀者，炙，一寸）　甘草（炙，一寸）　半夏（七個，炮製）　生薑（一塊，槌碎）</p>
<p>上㕮咀。以上只作一服。用水一盞半，煎七分，去滓，溫服。</p>
<p><u>皂角煎丸</u></p>
<p>治喘藥方。</p>
<p>皂角不以多少為末。以棗肉為丸，如梧桐子大，每服五丸七丸，人參湯下，茶清亦得。</p>
<p><u>南星丸</u></p>
<p>治傷風咳嗽經驗方。</p>
<p>細辛（去土並根葉，秤）　半夏（湯洗七遍）　天南星（湯洗七遍）　溫姜（炮）</p>
<p>上各等分為末。以生薑自然汁打糊為丸，如黍米大。每服二十粒，生薑湯下。常服即以獨活代細辛。</p>
<p><u>人參前胡湯</u></p>
<p>治風痰攻作，頭風頭痛，目眩旋運，胸膈不利，嘔逆不欲飲食。</p>
<p>前胡（去苗，三分）　人參（三分）　陳皮（去白，半兩）　半夏曲（半兩）　枳殼（麩炒去瓤，半兩）　甘草（炙，半兩）　紫蘇葉（七錢半）　赤茯苓（七錢半）　木香（半兩）</p>
<p>上為粗末。每服三錢，水一盞半，生薑七片，同煎至八分，去滓，稍熱服，不拘時候。</p>
<p><u>五痹湯</u></p>
<p>大治風痰飲攻作，臂膀疼痛。</p>
<p>薑黃（二兩）　羌活（一兩）　白朮（一兩半）　甘草（一兩。以上皆生用）</p>
<p>上㕮咀。每服約用五大錢，水二盞，姜十片，煎至七分，去滓，溫服，無時，日二服或三服。</p>
<p><u>半夏橘皮湯</u></p>
<p>治陽濁不清，上焦壅塞，失於下降，陰氣輕疏，上下不得相滋，心生恍惚，神志不寧，下部乏怯，津液不蜜，脾臟不和，痰飲留滯宜服。（王都處方）</p>
<p>人參（三分，去蘆頭，銼焙）　白朮（半兩，銼焙）　川芎（一分，不見火）　北桔梗（一分，去須頭，銼焙）　橘皮（去白，湯洗焙乾秤，四錢）　半夏（湯洗七次，切片子，用一分）　白茯苓（一分，銼焙）</p>
<p>上件七味作粗散。每服三錢，用水一盞，入生薑五片，同煎至五分，去滓，溫服，不計時候。</p>
<p><u>白芷丸</u></p>
<p>治氣虛頭暈。（出本事方）</p>
<p>白芷　石斛（去根）　乾薑（三件各一兩半）　細辛（去苗）　五味子　厚朴（去粗皮）　肉桂（去皮）　防風（去須）　茯苓　甘草（炙）　陳皮（八件各一兩洗）　白朮（一兩一分）</p>
<p>上為細末，煉蜜丸如梧桐子大。每服三十丸，清米飲下，不飢不飽服。鄉人邵致遠，年八十有三，有此疾，得此方數服即愈。（渠云楊吉老傳）</p>
<p><u>分涎湯</u></p>
<p>治風痰留滯，膈間虛滿，食即噁心，咽物上喘，涎唾不利。服此順陰陽，消痞滿。（許堯臣方）</p>
<p>人參（新羅者一兩，用揀參）　天南星（一兩，去外皮，濕紙包，慢灰火煨香熟）　半夏（湯泡七次令軟，每個切作四片，秤一兩，以生薑汁浸一宿焙）　枳實（去瓤，一兩切，微炒）　陳橘皮（去瓤焙乾秤，一兩）　苦桔梗（去須取一兩）</p>
<p>上各銼如米粒大。每服二錢，水一盞半，生薑十大片，同煎至半盞，去滓，候溫，通口旋呷少許，徐徐嚥下。食後，臨臥服，服了高枕仰臥。</p>
<p><u>鍾乳散</u></p>
<p>治寒嗽不止。</p>
<p>鍾乳粉（修事了者）　人參　阿膠（炒）</p>
<p>上三味等分為末，用糯米飲調服。</p>
<p><u>六物湯</u></p>
<p>治痰氣上攻，頭旋目運，嘔吐，胸膈不快及治痰瘧潮作，寒熱往來，頭痛不止。（劉郎中）</p>
<p>白朮（一兩，焙）　人參（去須，一兩）　赤茯苓（去皮，一兩）　半夏（湯洗七次，一兩）　橘皮（洗淨，一兩）　枳殼（麩炒去瓤，一兩）</p>
<p>上六味碾為粗末。每服五錢，水兩盞，生薑五片，同煎至八分盞，去滓，溫服，不拘時候，日進三服。</p>
<p><u>旋覆花丸</u></p>
<p>治停痰飲癖結在胸膈，支滿倦怠，不思飲食，食則不下，逆氣上衝，喜唾乾嘔，溫溫噁心，腹中有水聲，兩脅堅痛，及理風虛體弱，頭痛眩悸，心忪目暈。（劉郎中方）</p>
<p>旋覆花（去梗，二兩）　川烏頭（炮，去皮臍，二兩）　半夏（湯洗七遍，四兩）　赤茯苓（一兩半）　乾薑（炮，一兩）　陳橘皮（洗淨焙，一兩）</p>
<p>上為細末，用白麵糊和丸，如梧桐子大。每服五十丸，熟水下，食後，臨臥服。</p>
<p><u>茱苓丸</u></p>
<p>治痰飲。（新均州李知府傳）</p>
<p>吳茱萸（四兩，湯洗七遍）　白茯苓（四兩）</p>
<p>上為末，麵糊丸，桐子大。每服五十丸，米飲熟水下。</p>

<h2>泄痢</h2>
<p>（秘澀酒毒下血附）</p>
<p><u>八仙散</u></p>
<p>治一切泄痢，無問赤白並皆治之。（小石醫傳）</p>
<p>人參　罌粟殼（炒）　艾（炒）　乾薑（炮）　烏梅（取肉）　棗（去核）　當歸（酒浸一宿）　甘草（炙）</p>
<p>上等分。㕮咀，每服五錢，水一盞半，煎至八分，去滓，溫服，忌生冷炙煿腥臊之物。</p>
<p><u>立效飲子</u></p>
<p>治赤白痢神效，不可具述。（劉郎中方）</p>
<p>罌粟殼（半兩，先剪去蒂，炙）　人參（去須，一分）　厚朴（一兩，去粗皮，銼碎，薑汁炒熟）　白茯苓（半兩，去黑皮）　乾薑（一分，炮）　烏梅（三個，連核用）　甘草（半兩，炙）</p>
<p>上為粗末。每服五錢，水一盞半，生薑三片，棗一個，煎至一盞，去滓，溫服。小兒量大小服。若赤多者，加黑豆三十粒同煎，大人小兒皆可服，不拘時候。</p>
<p><u>小黃耆丸</u></p>
<p>治酒毒五痔。</p>
<p>綿黃耆（四兩）　芎藭（二兩）　枳實（麩炒去瓤秤二兩）</p>
<p>上為末，水煮麵糊為丸，梧桐子大，每服三十丸，食前，米飲下，日進三服。</p>
<p><u>調中散</u></p>
<p>治赤白下痢，腸胃虛弱，冷熱氣相搏，乘虛滲入大腸，則為痢重者，血與膿相雜如濃涕。輕者，膿血上有赤脈薄血狀如魚腦，日夜不絕，臍腹㽲痛。</p>
<p>防風（一分，去須）　木香（一分）　人參（二錢）　白茯苓（二錢）　當歸（一錢）　甘草（炙，一錢）　黃耆（一分，蜜炙）　熟乾地黃（二錢）　罌粟殼（一十四個，蜜炙）</p>
<p>上為細末。每服三錢，水一盞半，生薑三片，棗幹一枚，同煎至八分，通口服，不拘時候。</p>
<p><u>斷下建脾丸</u></p>
<p>治冷熱不調，腸胃虛滑，泄瀉無度，裡急後重，臍腹大痛，飲食減少，諸痢經久不差。建養脾胃，蠲除濕冷。（楊相公方）</p>
<p>木香　乾薑（炮）　蒼朮（米泔浸一宿）　肉豆蔻（麵裹燒令面熟，不用面）　川黃連（去須。以上各等分）</p>
<p>上件為細末，麵糊為丸，如梧桐子大。每服一百丸，空心，食前，米飲下，日進三兩服。</p>
<p><u>木香厚腸丸</u></p>
<p>治下痢泄瀉，腸滑腹痛後重，日夜無度。（石大夫方）</p>
<p>厚朴（二兩，炙）　肉豆蔻（煨，一兩）　木香（一兩）　黃連（二兩，用吳茱萸二兩炒令紫色）</p>
<p>上同為細末，白麵糊丸，如梧桐子大。每服三十丸至四十丸，米飲下。</p>
<p><u>鍾乳豆蔻丸</u></p>
<p>治脾虛滑泄，及下痢純膿久不差，宜服此。（石大夫方）</p>
<p>鍾乳粉　肉豆蔻（煨）　烏頭（炮，去皮臍）　赤石脂乾薑（炮）　龍骨（研）　附子（炮）　白石脂　硫黃（以上各一兩）</p>
<p>上為細末，麵糊丸，如梧桐子大。每服三十丸，用米飲下，空心，食前。</p>
<p><u>雙仙散</u></p>
<p>治丈夫女人小兒一切痢。（孫尚胥方）</p>
<p>木香（一塊，方圓一寸）　黃連（半兩）</p>
<p>上二味以水半升同煎乾，去黃連，只將木香薄切，焙乾為末，分三服：第一服橘皮湯；第二服陳米飲；第三服甘草湯。調下此方。李景純傳，有一婦人久患痢，將死，夢中觀音授此，服之遂愈。</p>
<p><u>養臟湯</u></p>
<p>治脾元虛弱，寒濕結聚，或誤傷脾胃，胸膈痞塞，臟氣不和，泄瀉腸鳴，腹痛水穀不化，或如膿痢，嘔逆噁心，兩脅脹悶瘀痛，氣痞四肢，逆冷自汗，乏力怠惰，不進飲食。</p>
<p>川厚朴（極厚者去盡粗皮，銼細，生薑、厚朴等分搗細，二物和勻，淹一宿，炒令香熟，焙乾秤半斤）　附子（六七錢者炮裂，湯泡去皮臍切，焙乾，四兩）　乾薑（白色者，洗淨銼，炒令香熟，焙乾，二兩）　甘草（好者，銼炒焙，三兩）　益智（去殼洗淨焙乾，四兩）　茴香（去沙土並梗，洗淨焙乾炒，令香熟，四兩）　罌粟殼（去瓤並兩頭，銼碎，蜜拌勻，淹一宿，炒令深紫色，四兩）　人參（去須洗淨切焙，二兩）　縮砂（去殼取仁揉令淨，焙乾，五兩）</p>
<p>上為㕮咀。每服三錢，水一大盞半，生薑五片，棗子三個，拍開煎八分，去滓，食前，溫服。</p>
<p><u>四神散</u></p>
<p>治諸痢。</p>
<p>陳皮　青皮　甘草　罌粟殼</p>
<p>上各等分，如是赤白痢並臟腑，除青皮、陳皮不去瓤，將甘草、罌粟殼半炙半生用。如是赤痢，即將甘草、粟殼全生用。如是白痢，即將甘草、粟殼全炙用。其青皮、陳皮，不問赤痢白痢皆不去瓤，為細末。每服二大錢，用米飲調下，不拘時候。</p>
<p><u>附子湯</u></p>
<p>治臟腑滑泄不止。</p>
<p>訶子（五個，炮過，槌去核）　肉豆蔻（四個，生面裹，火煨熟，去面）　大附子（一個，炮五遍，入水去皮臍）</p>
<p>上三味為末。每服五錢，米飲調下，食前。</p>
<p><u>地榆散</u></p>
<p>治赤白痢疾諸藥不效者。</p>
<p>地榆（半兩）　青皮（一分，去白）　陳皮（半兩，去白）　白姜（半兩，炮）　罌粟殼（一兩，蜜炒）　酸石榴皮（半兩）　甘草（半兩，炙）</p>
<p>上為粗末。每服二大錢，水一盞，蜜半匙，煎至七分，去滓，溫服，不拘時候。不問赤白泄痢，只一服。</p>
<p><u>香連丸</u></p>
<p>治酒積下血。</p>
<p>大黃（一兩半，紙裹蒸）　官桂（一兩，懷干）　木香（一兩，懷干）　黃連（一兩，去須頭）　羌活（一兩）　郁李仁（一兩，去皮，研）</p>
<p>上件搗羅為末，然後入郁李仁和勻，煉蜜為丸，如梧桐子大。每服二十丸至三十丸，用溫酒下，不飢不飽時服，飯飲下亦得。</p>
<p><u>黃連丸</u></p>
<p>治下血。</p>
<p>黃連二兩，揀淨，無灰酒二升煮乾，添酒再煮，至黃連色黑為度，焙燥，研為細末，麵糊為丸。每服三十丸，溫陳米飲下，不拘時候。</p>
<p><u>神應湯</u></p>
<p>治危證痢患，無問赤白。</p>
<p>薤白（二十一條）　棗（七個，擘開）　罌粟殼（五個，去頂蓋子瓤，只使淨殼）　烏梅（五個，去核）　甘草（二段。各一寸）</p>
<p>上件生槌碎，用水二碗，煎至八分碗，分作三服，空心，食前，連進立定。</p>
<p><u>豬骨煎</u></p>
<p>治老人臟腑不通。（陸駐泊楹仲安傳）</p>
<p>肉蓯蓉（洗去土）　牛膝（去須）　當歸（去須）　人參</p>
<p>上件各等分，為細末，以豬骨髓用無灰酒熬成膏子，調前藥末如稀糊樣。每以二匙汁，用酒化下，食前，臨臥服。</p>
<p><u>奪命丹</u></p>
<p>治諸般瀉痢。（舒州添差趙通判傳）</p>
<p>五靈脂（碾細末，一兩）　巴豆（十個，去皮殼，次用竹紙去油盡）</p>
<p>上件二味，同一處研勻，至端午日午時，對日滴水為丸，如粟米大。若丸不就，用少稀糊亦得。臨修合時，不要婦人並雞貓犬見。如水瀉，用新汲倒流水下。如白痢，用乾薑、蓬朮煎湯下。如赤痢，用甘草、罌慄殼煎湯下。空心，食前，或臨臥服。忌生冷。小兒每服一丸，大人每服二丸。如有孕婦不得服。大有神效。</p>
<p><u>呂真人養臟湯</u></p>
<p>治臟腑滑泄，下痢赤白，裡急後重，及腸風下血。</p>
<p>罌粟殼（蜜炙，二兩）　厚朴（去粗皮，一兩）　蒼朮（米泔水浸一宿）　天仙藤　澤蘭葉　木通　甘草（炙）　陳橘皮</p>
<p>上為粗末。每服四錢，水二盞，砂石銚內煎至一中盞。去滓，熱服，空心，食前。忌生冷油膩毒物。此藥性溫，無毒，能陰能陽，分水殼，止泄瀉，治諸般痢，不以年深日近，臍腹疼痛，後重裡急，去後無時，一切臟腑病悉皆治療。泄瀉暴下赤白膿痢，只用淡水煎。血痢便血加當歸、地榆少許。腸滑夜起，腹內虛鳴加附子少許。脫肛墜下，肛門疼痛加川芎少許。其藥滓可再煎服。此藥老人小兒產婦孕婦皆可服，功效甚速。</p>
<p><u>團參阿膠散</u></p>
<p>治大人小兒五色惡痢，狀如魚腦，或如豆汁，移床就廁，晝夜無度，諸藥無效，三服定差。或老或少，若虛若實，婦人產前產後皆可服之。（柴郎中方）</p>
<p>御米殼（一兩，連頂者）　阿膠（一兩，用蚌粉成珠子）　人參（半兩，紫暈者）　黃耆（半兩）</p>
<p>上件為粗末。每服三錢，生薑三片，棗子二個，水一盞半，煎至一盞，去滓，溫服，不拘時候。小兒一服分三服，食前服。</p>
<p><u>赤白痢方</u></p>
<p>治大人小兒臟腑虛寒，腸鳴泄瀉，日夜無度，以至臍下連小腹㽲痛，服藥無效。（何路分傳）</p>
<p>肉豆蔻（一對，用麵裹煨，面黃為度）　木香　黃連（各一分，銼碎）</p>
<p>上用銀銚子將水微浸，炒去水，二藥俱干，用紙鋪在地上去火毒，其焦黑滓不用，入豆蔻，一處碾為細末。每服二錢，陳米飲調下，食前服。小兒每服一錢。</p>
<p><u>木香膏</u></p>
<p>治久痢滑泄，大便頻並。（劉郎中傳）</p>
<p>白芍藥　白茯苓　甘草（炙）　厚朴（薑製）　當歸（洗）　青皮（去白）　白朮（微炒）　乾薑（炮）　訶子肉（煨。以上各二錢半）　罌粟殼（半兩，蜜炒）　木香（一分）</p>
<p>上為細末，煉蜜為丸，如彈子大。每服一丸，水七分，入乳香同煎至五分。通口服，不拘時候。</p>
<p><u>斷痢丸</u></p>
<p>治久痢諸藥不效者。（牛主簿傳）</p>
<p>上用五苓散，用粟米飯研細如糊丸，如彈子兩個大，緩急之間槌碎，以白水一大盞煎開。溫服，不拘時候，未止再煎服。</p>
<p><u>神授丹</u></p>
<p>治腸胃虛滑，瀉痢久不止，服諸藥無效。</p>
<p>附子（一枚，重七八錢者）　肥青州棗（二十枚）</p>
<p>上用水二升，將二味同煮熬，耗水一半，將附子候軟，去皮臍，切四斤，再煮二十餘沸，取出附子焙乾為細末，用棗肉為丸，如梧桐子大。每服三四十丸，米飲下，空心，食前，日可三服。老人臟滑尤宜服。</p>
<p><u>固腸湯</u></p>
<p>治冷熱不調，下痢赤白，及泄瀉不止，臍腹撮痛，裡急後重，日夜遍數頻並。（王云澤方劉郎中傳）</p>
<p>罌粟殼（二兩，蜜炙）　甘草（三錢，炙）　乾薑（炮，三錢）　木香（一錢半）　陳皮（淨洗焙，四錢）　訶子肉（三錢）</p>
<p>上為粗末。每服三錢，水二盞，入陳米一撮，煎至八分盞，去滓，溫服，不拘時候，日可三服。如冷白痢，更加乾薑煎服之。</p>
<p><u>肉豆蔻散</u></p>
<p>治臟腑冷熱不調，下痢膿血，臍腹撮痛，裡急後重，日夜遍數頻並，並皆治之。（劉郎中傳）</p>
<p>肉豆蔻（麵裹煨，一兩）　罌粟殼（一兩，去兩頭，蜜炙黃）　甘草（炒黃黑色，一兩）　乾生薑（炒黃黑色，一兩）</p>
<p>上為細末。每服四錢，水兩盞，煎至一盞，通口服，不拘時候，日可三服。如赤痢多，加甘草一寸煎服。如白痢多，炒生薑一塊，指大，煎服。</p>
<p><u>鶴壽丹</u></p>
<p>治虛冷沉積攻作，瀉痢久不止。</p>
<p>伏火硃砂（三錢）　枯礬（三錢）　粉霜（三錢）　黃丹（飛，三錢）　輕粉（四錢）　硝石（二錢）</p>
<p>上件研勻，用蒸餅半兩和丸，如雞頭大。每服一兩粒，米飲下，日二服。</p>
<p><u>靈砂丹</u></p>
<p>治久積泄瀉，及冷熱不調，下痢赤白，日夕無度。（劉郎中傳）</p>
<p>巴豆（去皮，二十一個）　硃砂（一錢，別研細）　硇砂（一分，別研細）　黃蠟（三錢）</p>
<p>上先將蠟於銀石器內，重湯煮，置巴豆在內，候巴豆紫色，漉出去十四粒，破者不用，留餘七粒乳細，同硃砂硇砂乳勻，用蠟合成塊。如要服，旋丸如綠豆大。每服四粒至六粒，更看虛實加減服之。泄瀉，米飲下。白痢，乾薑湯下。赤痢，甘草湯下。膿血交雜，乾薑甘草湯下。臨臥服。</p>
<p><u>樸附丸</u></p>
<p>治脾胃虛弱，臟腑泄瀉，不思飲食，肢體倦怠。（李郎中堯卿傳）</p>
<p>川厚朴（五兩者，皮，銼如骰子大）　附子（三兩，去皮臍，炮，每個切作六片）　生薑（一斤，切作片子）　棗子（一百枚，如小，即加五十個）</p>
<p>用水三大碗同煮，候附子無白心為度，留下棗子，以樸、附二件焙，去生薑不用。再入：</p>
<p>人參（一兩）　肉豆蔻（一兩）　乾薑（一兩）　訶子（一兩）</p>
<p>上四味同樸、附為末。用煮下棗去皮核，用肉為丸，如梧桐子大。每服五十丸，米飲吞下，不拘時候。</p>
<p><u>二氣丹</u></p>
<p>治暴泄虛滑，手足逆冷，六脈沉浮，陽氣欲絕，並宜服之。</p>
<p>桂心　乾薑（各七錢，炮）　附子（半兩，去皮臍，炮）　硫黃（半兩，研）　肉豆蔻（三錢，煨）　胡椒（二錢半）</p>
<p>上為細末，麵糊丸，如梧桐子大，硃砂為衣。每服三十丸，空心，米飲吞下。</p>
<p><u>平胃正氣散</u></p>
<p>治脾胃氣虛，臟腑泄瀉。常服建脾暖胃，調氣溫中，祛逐寒邪，闢山嵐瘴氣，進美飲食。（顏侍郎傳）</p>
<p>蒼朮（米泔浸一宿，薄切焙）　甘草（用鹽炙）　厚朴（銼成片，生薑制一宿取出，和姜炒紫色，以香為度）　陳皮（洗，去瓤）　藿香葉（去梗）　半夏（用百沸湯燙七遍，洗去滑，薄切焙乾為末，用薑汁調作餅子，曬乾再炙焦黃色，用時再打碎微炒）</p>
<p>上等分為粗末。每服二大錢，水一盞半，生薑五片，棗三枚，同煎至一盞，去滓，食後服。</p>
<p><u>水煮木香丸</u></p>
<p>治一切赤白膿血相雜，裡急後重，或臟腑滑泄，日夜無度，或積寒久冷，臍腹疼痛，不思飲食。（趙德莊少卿傳）</p>
<p>罌粟殼（二兩四錢，蜜炙）　當歸（一兩六錢，洗去蘆頭）　甘草（八錢，炙）　青皮（八錢，去白）　訶子肉（二錢）　木香（二錢）</p>
<p>上件為細末，煉蜜為丸，一兩半作十丸。每服一丸，水八分盞，煎至六分，和滓溫服，不拘時候服。</p>
<p><u>大腹皮丸</u></p>
<p>調脾胃，順氣，去腸中濕積，遇春夏秘瀉不常或飧泄，裡急後重等疾。</p>
<p>大腹皮（洗銼，四兩）　厚朴（去皮，二兩，薑製）　陳皮（去瓤，二兩）　桔梗（一兩）　附子（生去皮臍，一兩）　葫蘆巴（一兩）　馬藺花（一兩）　訶子（去核秤，一兩）　半夏（一兩，每個切作兩片）</p>
<p>上一處以水五升煮乾，取藥焙，搗為細末。別用荊三稜二兩搗末，米醋一升半，砂器內慢火熬成糊，約度留少末，和杵，如梧桐子大，每服三十丸，生薑湯或酒下，空心服。</p>
<p><u>針頭丸</u></p>
<p>治一切泄痢、赤痢，甘草湯下。白痢，烏梅湯下。水瀉，薑湯下。熱瀉，井水攙沸湯下。積瀉，米飲下。（許堯臣方）</p>
<p>杏仁（去皮尖，燒存性四十九個）　巴豆（去殼，燒存性四十九個）　縮砂仁（燒存性四十九個）　烏梅（四十九個，去核，微燒）　百草霜（研，半兩）</p>
<p>上為細末，用久年養酒蠟熔開，搜前藥作一塊。臨用，旋丸綠豆大，每三五丸，小兒一二丸，以前湯使下。</p>
<p><u>大蓽撥丸</u></p>
<p>治虛寒瀉痢，腸鳴腹痛，形體羸瘦，全不思食，氣力困乏。</p>
<p>蓽撥　胡椒　附子（炮，去皮臍）　白石脂　龍骨（各一兩）　桂（去粗皮，一兩半）　乾薑　縮砂仁　訶子（煨，去核）　白朮（各三分）　當歸（半兩）　厚朴（去粗皮，薑製一兩半）</p>
<p>上為末，煉蜜和丸，如梧桐子大。每服五十丸，溫米飲下，食前服。</p>

<h2>婦人</h2>
<p><u>白芷暖宮丸</u></p>
<p>治經候不調，或下赤暗色，或淡赤色，身體羸弱，氣力疲乏，不思飲食，腰背脅肋牽連小腹，常作疼痛，及治帶下等疾。</p>
<p>白芷（四兩）　當歸（一兩）　良薑（一兩）　附子（一兩，炮去皮卻秤）　乾薑（一兩半，炮）　川芎（一兩）　白芍藥（一兩半）</p>
<p>上為細末，酒與薑汁各一半打糊為丸，如梧桐子大。每服四十丸，空心，紫蘇葉煎湯下。</p>
<p><u>經濟丹</u></p>
<p>治婦人血氣不足，榮衛俱虛，心氣不寧，夜臥驚怖，夢寐不祥，心虛自汗，乏力倦怠，飲食減少，咳嗽痰實。常服補養心血，安神定志。令人血壯氣實，極有神效。（太府柳寺丞傳）</p>
<p>白茯苓（一兩）　白茯神（一兩）　白芍藥（一兩）　遠志（一兩，去心）　乳香（半兩，別研）　當歸（一兩，酒浸一宿，焙乾秤）　酸棗仁（半兩，去殼炒）　人參（一兩，去須）　沒藥（一兩，研）　硃砂（半兩別研。又方或令添真石菖蒲一兩，只用棗肉丸亦得）</p>
<p>上十味為末，煉蜜為丸，梧桐子大。每服三十丸加至五十丸，棗湯下，人參湯亦得，食後服。</p>
<p><u>烏梅地黃丸</u></p>
<p>治婦人虛勞，氣血不足。</p>
<p>生乾地黃（四兩）　熟乾地黃（四兩）　烏梅（去仁取肉，四兩）　赤芍藥（一兩）　川當歸（半兩）　川芎（半兩）</p>
<p>上各焙為末，煉蜜丸如梧桐子大。每服三十四十丸，空心，食前，溫酒下，或作大丸嚼亦好。</p>
<p><u>清肺湯</u></p>
<p>治婦人肺熱，生風面痹。</p>
<p>川當歸（一分，去蘆頭秤）　川芎（一分，銼）　生地黃（一分，洗切）　赤芍藥（一分，銼）　防風（一分，去蘆頭）　黃耆（一分，去根銼）　荊芥穗（一分，切）　甘草（半兩，炙銼）</p>
<p>上為細末。每服二錢，水一盞，煎至七分，通口服，食後，日二服。</p>
<p><u>陽起石丸</u></p>
<p>治婦人血海久積，虛冷，不成妊娠，臍腹冷痛，崩中帶下。</p>
<p>陽起石（火煅細研，二兩）　乾薑（二兩，炮）　白朮（三兩）　熟乾地黃（一兩，洗焙）　吳茱萸（三分，湯浸洗七遍，焙乾，微炒）　牛膝（三兩，去須酒浸焙）</p>
<p>上為細末，煉蜜合成劑，搗五百杵，丸如梧桐子大。每服三十丸，溫酒，空心，及晚食前。</p>
<p><u>附子湯</u></p>
<p>治婦人諸虛。補血海，祛風調經，進食壯氣。</p>
<p>附子（一兩，炮，去皮臍）　桂心（三分，不見火）　熟地黃（三分，洗焙）　牡丹皮（三分）　當歸（一兩，洗焙）　川芎（一兩）　艾葉（半兩，炒）</p>
<p>上為粗末。每服三大錢，水一盞半，生薑五片，煎八分，去滓，通口服之。</p>
<p><u>黑神散</u></p>
<p>治橫生難產。（此南陽公主方）</p>
<p>百草霜　香白芷（各等分）</p>
<p>上研勻。每服二錢，釅醋茶腳許，童子小便用半盞調開藥，次入溫酒半盞調下。須是扶起產婦，正坐服之。如未，再進一服，良久便正生。</p>
<p><u>又催生方</u></p>
<p>上用蓖麻七粒，去皮，於乳缽以順手研細，塗足心，有驗，急洗去藥。左轉研四十九匝。</p>
<p><u>粉刺方</u></p>
<p>治面䵟。</p>
<p>上用杏仁末和雞子白敷之，一宿即落。或塗之過一宿，次日泔洗之。</p>
<p><u>積德丹</u></p>
<p>治婦人一切病，服之令人有子。</p>
<p>熟乾地黃（四兩，洗焙）　牡丹皮（二兩，去骨）　官桂（一兩二錢，去粗皮，不見火）</p>
<p>上為細末，煉蜜為丸，如梧桐子大。每服三十丸，溫酒或米飲，空心，食前，日可三服。</p>
<p><u>益陰丹</u></p>
<p>治婦人百病，及胎前產後諸疾並治之，功不盡述。（許堯臣方）</p>
<p>卷柏（洗去泥土並根，二兩）　當歸（三兩，去須）　牡丹皮（三兩）　白芍藥　陳皮　乾薑　肉桂（不見火）　白朮　白茯苓　香白芷　延胡索　茴香（炒。各三兩）　黑豆糯米（各二茶盞，與延胡索、茴香豆、米四味同炒令熟）　百草霜（二兩，別研令細）</p>
<p>上為細末，煉蜜為丸，每兩分作十丸。每服一丸，以溫酒化下，食前，空心時服之。</p>
<p><u>伏龍肝散</u></p>
<p>治婦人崩下五色，日漸瘦弱，腹中冷痛。（石大夫方）</p>
<p>赤石脂　川芎　人參　禹餘糧（火醋淬火內令酥，細研）　當歸（洗去須）　白朮　烏賊魚骨（細研）　柏葉（焙）　伏龍肝　甘草（炙）　阿膠（蚌粉炒）　地黃（洗去土，酒浸一宿，焙）　白芍藥　附子（炮裂，去皮臍）　牛角䚡（酥炙焦）</p>
<p>上等分同為細末。每服三錢，溫酒或米飲調下，不拘時候。</p>
<p><u>艾煎丹</u></p>
<p>治女人諸虛不足，氣血衰耗，長育勞傷，水期不勻，頭目昏重，四肢困弱，赤白帶下，臍腹冷痛，氣上搶心，精神恍惚，夜夢顛倒，或久不成孕，毛髮枯槁。凡血海之疾悉治。（葉知縣方）</p>
<p>白艾（四兩，用藥以糯米粉打糊搜濕，用猛火焙乾脆，急搗為細末）　白芍藥（二兩）　赤芍藥（二兩）　九蒸熟乾地黃（二兩）　生乾地黃（一兩）　赤石脂（一兩，炒）　禹餘糧（一兩，燒紅醋淬五遍）　阿膠（一兩，麩炒）　白茯苓（一兩）　紫石英（二兩）　澤蘭（一兩，去枝梗）　乾薑（半兩，炮）　人參（一兩）　伏龍肝（一兩，炒）　肉蓯蓉（二兩，酒浸一宿，切焙乾）　牡蠣（一兩，大火煅紅）</p>
<p>上十六味為末，醋糊為丸，如梧桐子大，每服五十丸，空心，溫酒或米飲吞下，日三服。</p>
<p><u>大溫經丸</u></p>
<p>治女人衝任經虛，腰腹冷痛，經候不勻，或斷或多，面色萎黃，肌體瘦弱，或帶下赤白，久不成妊。（自強傳）</p>
<p>吳茱萸（一兩，沸湯浸兩次焙）　當歸（半兩去須尾，只用中間獨莖）　大芎（半兩）　白芍藥（半兩）　人參（半兩，去須）　牡丹皮　肉桂（一分，去皮）　阿膠（半兩，蚌粉炒）　熟乾地黃（二兩，洗焙）　白茯苓（一兩）　蒲黃（一分，微炒，只用白芷亦佳）　艾葉（一兩，用醋滴炒赤色）　南琥珀（二分，如血色者佳）　附子（七錢一隻，炮，去皮臍，淨半兩）　硃砂（一分，別研入末）</p>
<p>上十五味煉蜜丸，如梧桐子大，米飲下，四十粒，空心，食前，日三服。大忌生冷動氣之物。</p>
<p><u>聚寶丹</u></p>
<p>治室女經寒，血脈不調，所下過多，日漸瘦弱，面無顏色，不能進食，並宜服之。</p>
<p>當歸（洗，去須）　木香（不見火。二味各半兩，為細末）　琥珀（一分，別研入）　乳香（二錢，別研入）　沒藥（二錢，別研入）　麝香（半錢，別研入）　辰砂（一分，別研入）</p>
<p>上件藥和勻，用熱湯和丸，如雞頭大。每服一粒，用酒磨化，空心，臨睡服。</p>
<p><u>補血艾煎丸</u></p>
<p>補虛羸，益血氣，治衝任虛損，月水不調，臍腹㽲痛，腰腿沉重，四肢倦怠，百節痠疼，心怯恍惚，憂恚不樂，面少光澤，飲食無味。除下藏風冷，治帶下三十六種疾。崩中漏下五色，子宮久冷無子，及數墮胎，或因產後勞損，衝任血氣，虛羸肌瘦，嗜臥，寒熱咳嗽，天陰手骨節冷痛。久服補暖元臟，潤澤肌膚，長髮去䵟，除頭風令人有□。每服五十丸，空心，食前溫酒下。</p>
<p>鹿茸（半兩，去毛酥炙）　附子（一兩，炮裂，不去皮）　芍藥（四錢）　蓯蓉（一分，酒浸一宿，焙）　真阿膠（半兩，蚌粉炒焦）　澤蘭葉（半兩，炒）　桂（去粗皮，四錢，不見火）　川芎（半兩）　厚朴（去粗皮，薑汁製，半兩）　藁本（半兩）　黑豆（半錢，炒熟）　防風（一分）　熟乾地黃（半兩，酒浸）　當歸（半兩去須，酒浸一宿）　白朮（四錢）　柏子仁（四錢）　乾山藥（半兩）　甘草（半兩，炙）　香白芷（半兩）　乾薑（一分，炮）　五味子（四錢，去枝梗）　茯苓（一分）　細辛（去葉土，一分）　卷柏（去根，一分）　川椒（一分，炒黑色）　人參（一分）　杜仲（去皮一分，炒，去絲）　牛膝（一分，酒浸一宿，焙）　蛇床子（一分）　續斷（一分）　艾葉（炒，一分，去梗）　蕪荑仁（一分）　紫石英（三分）　赤石脂（半兩）　硬石膏（半兩，煅紅去火毒）　禹餘糧（半兩，醋淬五七次，令酥脆）</p>
<p>上件同搗羅為細末，煉蜜和丸，如梧桐子大。每服五十丸，溫酒吞下，炒姜酒亦妙，空心，食前服之。</p>
<p><u>沉香養血丸</u></p>
<p>治女人衝任久虛，風冷乘於子宮，不作孕或成孕多致損墮，月事或不調勻，臍腹疼痛，或時漏下赤白，淋瀝不斷，肌膚黃瘦，一切血氣不調疾，神驗。（石大夫方）</p>
<p>白朮　川芎　當歸（焙乾）　川續斷　熟乾地黃（焙乾）　白乾薑（炮）　香白芷（以上各一兩）　大葉真艾　沉香（半兩銼碎）</p>
<p>上用搗羅為細末，煉蜜和丸梧桐子大。每服五十丸。食前，空心，酒或米飲下，日二服。此即永無損娠之患，神應。</p>
<p><u>產後汗方</u></p>
<p>上如虛出汗，用防風不以多少，麩炒赤色，碾為細末，煎豬皮湯調下。如傷風汗別有藥。</p>
<p><u>產後瀉方</u></p>
<p>上酸米醋炒香附子，碾為細末，米飲調下。</p>
<p><u>治婦人面生瘡</u></p>
<p>上用白膠香一小塊，火上燒煙燻之妙。</p>
<p><u>養榮湯</u></p>
<p>治男子婦人榮經不足，肌瘦倦怠，咳嗽發熱，皮肉枯悴，口苦舌乾，不思飲食。</p>
<p>黃耆（二兩，蜜炙）　川芎（一兩半）　當歸（二兩）　甘草（一兩半，炙）　白芍藥（二兩）　白茯苓（二兩）　桂（一兩）　人參（二兩）　熟地黃（一兩一分）　五味子（二兩，如婦人服，去五味子，加牡丹皮二兩）</p>
<p>上為粗末。每服四錢，水一盞半，生薑三片，棗子一枚，同煎至八分，去滓，通口食前服。</p>
<p><u>當歸丸</u></p>
<p>治婦人氣血虛損，冷勞敗血，攻注手足痛疼，上焦虛熱，口苦舌乾，虛汗兼脾胃不和，飲食無味。</p>
<p>人參（切焙）　白茯苓（切焙）　藁本（洗切焙乾）　川芎（切焙）　當歸（洗切焙秤）　牡丹皮（洗干秤）　白芍藥（切焙）　白朮（切焙）　肉桂（去皮不見火）　白蘞（切焙）　甘草（切焙）　藿香（洗曬乾，不見火）　白芷（切焙秤）　延胡索（炮。以上各半兩）　乾薑（半兩）　沒藥（別研）　赤石脂（別研。二味各四錢重）</p>
<p>上為末，煉蜜丸如梧桐子大。每服五十丸，食前，溫酒下。</p>
<p><u>人參銼散</u></p>
<p>去熱解勞，調順經水，滋養新血，藥性中和，退熱無大寒極冷之劑，（蔡郎中傳）</p>
<p>黃耆（三分）　黃芩　熟地黃（洗秤）　白朮　赤茯苓（去皮）　赤芍藥　麥門冬（去心秤。以上七味各一分）　柴胡（去苗半兩）　人參（去蘆）　知母　當歸（去蘆）　甘草（炙。以上四味各三錢半）</p>
<p>上並生銼如麻豆大，焙乾入瓷器中收，每服四錢，水一盞半，竹葉燈心三寸長，各七莖，同煎至七分，去滓，溫服，不拘時候，日三服，至病退即勿服。</p>
<p><u>詵詵丸</u></p>
<p>治婦人子宮久冷，胎孕不成，累有所損，或多漏下，皆由子藏虛弱，風冷乘之。常服養血無病，補一切祛弱。治生產過多，令人虛損，或蓄血瘀閉，作妊不成，服此永無帶下之病，常使新血自安，子藏堅勞，須是志心服食。忌生冷、陳藏、海味、脯臘、瓜姜等物，及戒殺生，如蟹蛤之類，皆不可食。如全家不殺生，其驗尤速。周士言自異人見傳，如都水魯榮伯御史，孫君孚少監，韓致之皆獲其效也。服此藥得效後須廣傳布，異人所說如是。（劉郎中傳於王云澤）</p>
<p>當歸（大者，洗淨去須，用酒浸一宿，焙，一兩）　熟乾地黃（淨洗焙，二兩）　川芎（大者，一兩）　牡丹皮（一兩，去心）　赤芍藥（一兩）　桂（去皮，不見火，一兩）　金釵石斛（去根，一兩）　川白姜（一兩，炮）</p>
<p>上為細末，用醋麵糊為丸，如梧桐子大。每服三十丸至四十丸，用醋湯下，溫酒更妙。空心，晚食前，日可二服。歐陽慶長方加延胡索、澤蘭葉各一兩尤妙。</p>
<p><u>當歸鹿茸丸</u></p>
<p>治婦人衝任經虛，月水不勻過多，血崩不止，赤白帶下，面色萎黃，腰腹冷痛，日漸羸瘦。</p>
<p>鹿茸（酒炙去毛，一兩）　禹餘糧（火煅醋淬七次，一兩）　艾葉（醋炒，半兩）　續斷（一兩半）　亦石脂（七錢半）　當歸（洗去土焙，一兩）　熟地黃（洗淨焙，一兩）　附子（一個，炮去皮臍）　沒藥（二錢半，研）　血竭（二錢半，研，無亦得）</p>
<p>上為細末，用酒麵糊丸，如梧桐子大，每服三十丸至四十丸，醋湯溫酒下，空心，晚食前，日可二服。</p>
<p><u>四聖散</u></p>
<p>治婦人赤白帶下，久不愈，臍腹撮痛，日漸瘦弱。</p>
<p>蛇床子（用象斗子滿量之，二味共秤半兩，燒灰）　酸石榴皮（乾者，半兩）　良薑（半兩，燒存性）　人參末（半兩）</p>
<p>上為細末。每服二錢，用熱酒調下，空心，食前，日可三服。</p>
<p><u>婦人催生丹</u>（劉郎中傳）</p>
<p>凌霄花（去萼）　夜明砂　滑石（研）</p>
<p>上等分為細末，用臘月兔腦髓並臘水合和為丸，如雞頭大，陰乾。每服一丸。臨產時面向正東，用新汲水吞下，立地服，隨男左女右，手握下藥來是驗。如是難產，即用水化開一丸，用剪刀股或用剪子股攪七轉，面東服即產。</p>

<h1>下卷</h1>

<h2>小兒方</h2>
<p><u>雞冠散</u></p>
<p>治小兒瘡子出後卻黑陷不快。</p>
<p>上以雄雞二隻，先令斗數合，隔開，割取冠上血五七點，入麝香少許調酒服之。</p>
<p><u>白帛散</u></p>
<p>治小兒霍亂，吐瀉，胃虛不食，生胃醒脾。（江諫議方）</p>
<p>白豆蔻仁（一兩）　藿香（半兩）　生乾地黃（一兩）　丁香（一兩）　肉豆蔻（一兩）　人參（半兩）　乾葛（一兩）　訶子皮（一兩）</p>
<p>上為末。每服半錢至一錢，水一合至半盞，剪絹錢三片，煎三兩沸，溫服，食前，忌生冷果子。</p>
<p><u>醒脾散</u></p>
<p>小兒生胃氣，去風醒脾。（江諫議方）</p>
<p>川升麻（一兩）　白扁豆（微炒，一兩）　知母（一兩）　白茯苓（一兩）　山藥（一兩）　人參（半兩）</p>
<p>上末之。每半錢至一錢，水一合至半盞，生薑一片，同煎三五沸，溫服，不拘時候。</p>
<p><u>溫驚辰砂膏</u></p>
<p>治一切小兒驚風及陰陽癇。（江諫議方）</p>
<p>乳香末（一兩）　赤腳蜈蚣（一條）　白附子（半兩）　硃砂（一分）　全蠍（半兩）　生腦（五十文）　麝香（五十文）　神麯（一分）　鴉兒（兩個，去皮尖，乃草烏頭至小者，如此大）　躑躅花（一分，淨揀）</p>
<p>上為末，蜜丸如梧桐子大，硃砂為衣，薄荷湯磨化一丸，更量小大加減服之，忌生冷。</p>
<p><u>調中散</u></p>
<p>補虛調氣，止泄定嘔，生胃氣。（江諫議方）</p>
<p>木香　訶子皮　白茯苓　白朮　人參　藿香</p>
<p>上等分為細末，每服二錢，水一盞，入於林檎三小片，煎三四沸。通口服，量小兒大小加減，一錢或半錢服之，忌黏膩之食。</p>
<p><u>銀白散</u></p>
<p>治因吐泄後脾困欲生風，（江諫議方）</p>
<p>白扁豆（百粒炒）　甘草（二錢炙）　白茯苓（半兩）　殭蠶（直者二七個，去嘴炒）　白朮（半兩，炒）　人參（半兩）　山藥（二錢）　白附子（三個）　糯米（半合，炒）</p>
<p>上為末。每服半錢至一錢，水一合至半盞，薑棗煎三兩沸，稍熱服，不拘時候，忌當風奶乳。</p>
<p><u>薄荷散</u></p>
<p>治夾驚傷寒，胃風及瘡疹欲出，則連服此立效。（江諫議方）</p>
<p>干薄荷葉（一兩）　白殭蠶（洗去嘴，一兩，炒）　麻黃（去節，半兩）　甘草（炙，半兩）　白附子（炮，半兩）　羌活（半兩）　蠍（一分，炒）　天竺黃（一錢半）</p>
<p>上為末。每一字至半錢，水一合至半盞，煎三四沸，溫服，不拘時候服，忌炙煿煎炒香物。</p>
<p><u>治小兒虛汗盜汗方</u></p>
<p>治小兒虛汗盜汗驚汗。（江諫議方）</p>
<p>上以草龍膽洗淨為末，蜜丸如綠豆大。每十丸至二十丸，日午臨臥，麥門冬熟水下。</p>
<p><u>石家天麻防風丸</u></p>
<p>治小兒驚風身熱，睡臥不寧啼哭。常服鎮心安神，化風利膈墜痰。</p>
<p>天麻（半兩）　人參（半兩）　防風（半兩）　全蠍（一分，去毒生用）　甘草（半兩，炙）　白殭蠶（一分，炒去絲。以上同為末）　硃砂（一錢半，研）　雄黃（二錢，研）　牛黃（一錢，研）　麝香（一錢，研。以上同研與前藥同拌勻）</p>
<p>上煉蜜丸如皂子大。每服一粒，人參湯或薄荷湯化下。</p>
<p><u>丁香和胃膏</u></p>
<p>治小兒胃虛，嘔吐不止，胸膈痞塞。</p>
<p>丁香　人參　藿香葉　枇杷葉（塗薑汁炙，去毛）　肉豆蔻（麵裹煨）　白茯苓　甘草（炙。以上各半兩）　水銀　硫黃（各半兩同研勻，入無油鐵銚內，以微火慢慢炒，令熔，不住手攪成沙子，別研）</p>
<p>上為末攪勻，煉蜜為丸，如雞頭大，每服一丸，煎生薑棗湯化下，空心，食前，日三服。</p>
<p><u>消疳丸</u></p>
<p>治小兒疳百藥不療。（汪淑人方）</p>
<p>大麥糵（炒）　神麯（炒）　蕪荑（炒）　黃連（去須）</p>
<p>上等分為末，以豶豬膽蒸熟，取汁和宿蒸餅研如薄糊。然後入藥拌勻，丸如麻子大。量兒大小加減，空心，米飲下二十粒，臨時增減，小兒無時，日三五服。</p>
<p><u>小兒肥白丸</u></p>
<p>治疳極妙。（汪淑人方）</p>
<p>川楝子去核取肉淨者四兩，乾薑二兩，同為末，煉蜜丸如麻子大。每日空心十粒二十粒，臨時增減服之，米飲下。</p>
<p><u>小兒人參白朮丸</u></p>
<p>治小兒脾虛吐瀉，不思飲食。（李宗丞方）</p>
<p>當歸（去蘆洗，二錢半）　白朮（二錢半）　人參（二錢半）　川芎（二錢）　木香（一錢）　真橘皮（去白，二錢）</p>
<p>上為細末，煉蜜丸如小雞頭大，乳食前溫粟米飲化下一二丸，治吐瀉極妙。</p>
<p><u>蘆薈丸</u></p>
<p>治小兒嘔吐，及五疳八痢，身體瘦劣，頭髮焦乾，疳氣腹脹，小便白濁，寒熱往來，飲水無度，臟腑冷滑，乳食不化，蛔蟲自出。亦名六神丹。（郎中干革方）</p>
<p>木香　丁香　訶子（煨，去核）　肉豆蔻（水調麵裹炮熟，去面。以上各用二錢）</p>
<p>上件為細末，再用使君子末、蘆薈各二錢，蘆薈別研，共一處為細末和勻。棗肉為丸，如麻子大。每服五七丸或十丸，飯下，不拘時候。</p>
<p><u>觀音散</u></p>
<p>補虛調氣，進乳食，止泄，和胃益脾。</p>
<p>人參（一錢）　白茯苓（一錢半）　甘草（炙赤，一錢）　白扁豆（一錢，略炒）　木香（一錢，炮）　神麯（二錢，炒）</p>
<p>上為細末，嬰兒一字，二三歲半錢，四五歲一錢，用水一藥注或半銀盞，生薑半片，煎十數沸服，食前。</p>
<p><u>白朮散</u></p>
<p>治小兒身上微熱，或渴或瀉。（周提幹方）</p>
<p>人參（一分）　白朮（一分）　白茯苓（一分）　藿香葉（半分）　甘草（一分）　乾葛（一分）</p>
<p>上為粗末。每服一大錢，用水八分盞，煎至四分盞，溫服，食前。或瀉則入薑棗煎。小兒身多熱便是疳，或口臭涎多，則以田螺殼火燒留性，碾為極細末，入麝香與擦開，俟涎出，即以水漱口，吞亦不妨，兼服金箔鎮心丸。</p>
<p><u>保生丹</u></p>
<p>治小兒急慢驚風，其效如神。（趙少卿宜人方）</p>
<p>天南星（炮）　白附子（炮）　硃砂（研）　麝香（別研。以上各半兩）　蛇黃（四個，辰地上煅鐵色者，用楮葉研自然汁塗，卻以火煅金赤色，用生甘草水灑出火毒，研令極細）</p>
<p>上件修事了。用端午日三家粽子尖為丸，如梧桐子大，用淡竹瀝磨下一丸，此方神聖不可慢易，一粒可救一人。兼能治丈夫婦人一切風疾，薄荷酒下二丸。</p>
<p><u>至聖保命丹</u></p>
<p>治小兒胎驚內吊，腹肚堅硬，夜啼發熱，及急慢驚風惡候，目睛上視，手足抽掣，角弓反張，忽然倒地，不省人事。但是驚風悉皆治之。（趙少卿宜人方）</p>
<p>全蠍（十四個，用頭尾全者，青色為佳，炒）　硃砂（二錢，光明有牆壁者佳，研）　麝香（半錢，研）　防風（去蘆，一錢）　金箔（十片，臨時入研令勻）　天麻　白殭蠶　新羅白附子（二錢，炮）　天南星（一錢，炮）　蟬殼（二錢，洗去土焙）</p>
<p>上為細末，用粳米飯丸如此大，硃砂為衣。初生兒每服半丸，乳汁化下，用歲一丸，薄荷湯下亦得，三五歲有急候者，只用兩丸為一服，五歲至十歲常服一丸。此藥性不冷，大鎮心壓驚悸，安魂魄，去驚邪神效。世之名醫多固妙藥，或未得此方，請合一料，方知治療如神。人家有小兒者，自合之，庶不為銀粉所誤，先冷脾胃，即別緻生病也。</p>
<p><u>五疳丸</u></p>
<p>治小兒五疳八痢，肌體羸瘦，毛髮焦枯。</p>
<p>使君子（去皮略炒，秤鬥兩）　蝦螞（燒存性，秤三錢）　胡黃連（略炒秤三錢）　五加皮（略炙秤半兩）　人參（去蘆頭秤半兩）　陳橘皮（陽浸去白，焙乾秤二錢）</p>
<p>上件同為細末，淡麵糊和丸，如麻子大。每服斟量丸數服之，不拘時候。（王醫師方）</p>
<p><u>世室丸</u></p>
<p>治驚悸，安睡去風。此方治小兒風熱作驚最妙。（張維宋方）</p>
<p>人參（半兩，焙）　防風（半兩，焙）　硃砂（半兩，細研）　白茯苓（一分）　龍齒（一分）　馬牙硝（一分，細研）　紫河車（一分，用黑豆煮軟，切作片子焙）　甘草（一分，炙）</p>
<p>上為細末，後入硃砂和勻煉蜜丸，如雞頭大。以金箔十片為衣，每一丸，薄荷湯化下。</p>
<p><u>牛蒡散</u></p>
<p>治小兒陰腫。</p>
<p>牛蒡子　黃芩　川椒（併為細末）</p>
<p>上等分，取蔥白自然汁調，塗腫處。</p>
<p><u>肥兒丸</u></p>
<p>治小兒消積化疳蟲。（許堯臣方）</p>
<p>皂角（十莖，不蛀，好者，打碎）　巴豆肉（三十粒）</p>
<p>上用河水煮一日夜，去皂角，巴豆肉爛研，用爛飯丸，如黍米大。每服二三丸，飯飲下。</p>
<p><u>馬兜鈴丹</u></p>
<p>治小兒肺壅咳嗽，大便不利。如大便利，不須服此。</p>
<p>馬兜鈴（一兩）　紫蘇子（一兩，炒）　人參（一兩）　木香（半兩）　款冬花（半兩。以上為細末）　杏仁（一分，湯浸去皮尖，細研）</p>
<p>上件拌勻，煉蜜丸如黍米大。每服二十丸，煎生薑湯下。</p>
<p><u>龍骨散</u>（於郎中方）</p>
<p>夫小兒盜汗者，為睡臥而自汗出也。小兒陰陽之氣軟弱，腠理易開，若將養過溫，困於睡臥，陰陽氣交，津液發泄而自出汗。治小兒夜常有盜汗黃瘦。</p>
<p>白龍骨（半兩）　牡蠣粉（半兩）　黃耆（去蘆頭）　人參（半兩）　麻黃根（半兩）　熟乾地黃（半兩）　甘草（炙赤，半兩）　麥門冬（去心，一兩）</p>
<p>上件粗為散。每服二錢，水一盞，煎至五分，去滓，不拘時候，溫服。</p>
<p><u>小兒消食丸</u></p>
<p>常服溫胃補脾，和氣消食。</p>
<p>厚朴（洗去皮，一兩六錢，生薑半兩切，同搗爛，焙乾炒）　青橘皮（洗焙秤，一兩二錢）　人參（一錢半）　木香（一錢半）　白麵（八錢，炒）　附子（一枚，炮去皮臍）</p>
<p>上同搗羅為細末，水浸蒸餅和丸，如黍米大，風吹乾。每服五十丸，不拘時候，米飲下。</p>
<p><u>蟬殼散</u></p>
<p>治小兒夜啼。</p>
<p>蟬退（十四個）　硃砂（等分）</p>
<p>上同為細末。每服一字，男兒揩上齒齦，女兒揩下齒齦。</p>
<p><u>治疳肥瘡</u></p>
<p>治小兒頭上疳肥瘡、禿瘡等方。</p>
<p>豆豉（一合，炒焦黑）　白礬（半兩燒）　膩粉（一錢）</p>
<p>上研極細，其瘡先淨剃去發，用小便一盆子，燒秤錘令赤，淬入小便中，乘熱洗瘡，去瘡上皮，更洗，待血出無妨。又以帛子拭乾，生油調塗，只一服立差。</p>
<p><u>小兒當歸丸</u></p>
<p>治小兒脾胃不和，嘔吐泄瀉，腹痛膨脹或身熱。</p>
<p>當歸（二錢半）　人參（二錢半）　川芎（二錢）　木香（一錢）　白朮（二錢半）　真橘皮（去白，二錢）</p>
<p>上件為細末，蜜丸小雞頭大，乳食前溫粟米飲化下一二丸，日可三服。</p>
<p><u>五靈脂丹</u></p>
<p>小兒疳藥。張氏方，因嗽成疳，常服尤佳，名五靈脂丹。</p>
<p>五靈脂（半兩）　蟾頭（一個，塗酢炙微黃）　蟬殼（半兩，炒）　款冬花（半兩。以上為細末）　青黛（一分，研）　雄黃（一分，研）</p>
<p>上糯米飯丸，如黍米大。每服十粒，煎人參湯下，量兒加減服。</p>
<p><u>沉香黃耆散</u></p>
<p>小兒盜汗，沉香黃耆散。</p>
<p>沉香（銼，半兩）　綿黃耆（蜜炙銼，半兩）　參（去蘆，半兩）　當歸（洗焙，半兩）　赤芍藥（半兩）　木香（二錢半）　桂心（二錢半）</p>
<p>上為細末。每服一大錢，水一小盞，姜二片，棗二個，同煎六分，去滓，食前，溫服。</p>
<p><u>治瘡疹如孛泡方</u></p>
<p>治大人小兒大瘡疹如孛泡已破者。</p>
<p>石以黑黃牛糞燒成灰，用瓦盞合在地上研為末，貼在瘡上，並無癍痕。</p>
<p><u>補脾丸</u></p>
<p>治小兒脾虛臟冷，大便青色，腹痛啼哭。</p>
<p>人參（二錢微炒）　茯苓（一錢微炒）　白朮（一錢微炒）　丁香（一下四粒，懷干）　肉豆蔻（一個，炮）　川白姜（一錢，炮）　黃連（一錢半，去須）　甘草（一䔷炙）</p>
<p>上為細末，倉米飯丸，如黍米大。每服五十至七十粒，米飲下。</p>
<p><u>治眉上生瘡方</u></p>
<p>治小兒眉上生瘡。</p>
<p>上以地龍糞二兩，飯二兩，飯須才揭開甑，就上面取者，和地龍糞細炭火燒令煙出，細研。如瘡干，用漿水調敷，瘡濕則乾摻之。</p>
<p><u>香橘丸</u></p>
<p>治疳瘦，可思粥食，泄瀉不常。</p>
<p>使君子（去殼秤，一兩肉，麵裹煨，黃熟為度，取出細銼，再焙乾用）　訶子（半兩，去核秤，半生半熟）　神麯（炒，半兩）　麥糵（半兩，炒）　厚朴（半兩，去粗皮，薑汁製，炙香為度）　甘草（炙赤色，半兩）　陳橘皮（去白用，一分）　木香（炮，一分）</p>
<p>上為末，煉蜜丸如櫻桃大，米飲化下。</p>
<p><u>小兒牛黃丸</u></p>
<p>小兒牛黃丸治言語謇澀，痰盛頭昏，神不清爽。每服十丸，生薑湯下，食後服之。</p>
<p>天南星（半兩，微炮）　白附子（半兩，微炒）　蠍梢（一分，去毒炒）　硃砂（半兩，研）　牛黃（一錢，研）　麝香（半錢，研）</p>
<p>上為細末，薑汁和丸，如梧桐子大，硃砂為衣，如前服。</p>
<p><u>小兒清肺湯</u></p>
<p>治感風寒，咳嗽不止。</p>
<p>人參　茯苓　貝母（炒黃色）　桔梗（去蘆，米泔浸一宿，焙）　甘草（炙）　杏仁（湯泡，去皮尖）　半夏（湯泡七次）</p>
<p>上七味等分為細末。每服一錢，用水一銀盞，入薄荷同煎至七分，去滓，通口，不拘時候並進三服，取效，加生薑三片，煎服尤妙。</p>
<p><u>大黃湯</u></p>
<p>治初生小兒洗胎瘡，（明州黃郎中方）</p>
<p><u>洗藥</u></p>
<p>大黃　川芎　朴硝　當歸（以上等分，㕮咀，煎湯服之）</p>
<p>又傳敷藥密陀僧散，治小兒胎瘡。</p>
<p>密陀僧　黃連　黃皮　黃丹　石膏（以上等分事持淨為末，和勻敷之）</p>
<p><u>生犀人參散</u></p>
<p>治小兒胃氣虛弱及虛熱潮作。（張郎中傳）</p>
<p>人參（二兩）　北桔梗（三兩）　乾葛（三兩）　白茯苓（三兩）　犀角（一兩半，鎊）　白朮（半兩）　甘草（半兩，炙黃色）</p>
<p>上為末。每服二錢，水一小盞，棗一個，煎七分。如泄，入燈心七莖煎。如傷寒，用淡竹葉七片溫服，日二三服。</p>
<p><u>脪驥丸</u></p>
<p>治筋骨弱不能行，生氣血。（張維宋傳）</p>
<p>熟地黃（洗淨焙乾，秤半兩）　白芍藥（半兩，銼焙）　虎脛骨（醋分炙黃色，秤半兩）　白殭蠶（洗淨秤一分，炒黃色）　黃耆（一分，蜜水浸炙）　當歸（洗淨去尾，焙乾秤一分）　白茯苓（去皮秤三錢，不見火，日乾）　桂（去粗皮，取肉秤一分，懷干）　川芎（一分，銼焙）</p>
<p>上件九味搗羅細末，煉蜜丸，綠豆大。每服二十丸，米飲吞下，日三四服。</p>
<p><u>沉香消疳丸</u></p>
<p>治嬰孩小兒疳極羸瘦，沉香消疳丸。</p>
<p>初生男兒胎衣（一具，洗淨，麝香酒煮熟，爛研如泥）　秦艽（一分，洗淨俟干秤，炮過）　沉香（一分）　木香（一錢半，炮）　黃耆（一分，蜜水浸炙）　胡黃連（半兩）　白朮（一分）　麥門冬（去心，一分）　白芍藥（半兩）　生乾地黃（半兩）　人參（半兩）　白茯苓（半兩）　蘆薈（一兩）　肉豆蔻（一分，麵裹煨熟）　麝香（一錢，研和）</p>
<p>上件為細末，用前膏搜為丸，如綠豆大。每服三十丸，米飲吞下，日二三服。</p>
<p><u>人參膏</u></p>
<p>治小兒脾胃虛或因吐瀉後乘虛伏驚，或乳食化遲，胸膈不利，吐涎食久而不除，多變風證，捶頭齧齒，手足不遂，項強目斜，有時上瞟或發搐搦，咽喉涎鳴，睡中自驚，進退往來。人參膏。</p>
<p>羌活（一兩）　天麻（一兩）　川芎（一兩）　人參（一兩）　白朮（一兩）　乾蠍（一兩，頭尾全者，炒令香熟）　白殭蠶（一兩，直者，炒令香熟）　蟬蛻（一兩）　藿香葉（一兩）　天南星（一兩，炮）　白附子（一兩，炮）</p>
<p>上同搗羅為細末，後入真麝香一兩，研細秤，與諸藥弄和勻，煉蜜為膏，入杵臼搗五百下作劑，看孩兒大小與服，煎金銀荊芥湯，食前化下。</p>
<p><u>硃砂丸</u></p>
<p>治風壅驚熱，生涎咽喉不利，呀呷做聲，或吐乳食涎嗽，睡中自驚，頰赤上視。</p>
<p>半夏（湯洗十次，去臍中赤皮秤，二錢）　天南星（白潤光透者，炮，二錢）　白附子（一錢，炮）　蠍梢（半錢，炒。以上四味搗為細末）　硃砂（二錢，研）　乳香（研細秤，一錢半）</p>
<p>上一處研令勻細，用生薑自然汁煮糊丸如麻子大，陰乾。每服十丸至十五丸，煎金銀湯下，乳食後服。孩兒大即加丸數，若氣虛弱孩兒亦可服，有熱者用金銀薄荷湯下。</p>
<p><u>半夏丸</u></p>
<p>和脾胃，定吐逆，化涎止嗽。治泄瀉青白，退驚消解時疾，進食。</p>
<p>天南星（二兩，炮）　半夏（湯洗七遍，一兩）　白茯苓（一兩）　藿香葉（一分）　白朮（半兩）</p>
<p>上為末，麵糊丸如麻子大。每服十丸至十五丸，熟水下，乳食後服。</p>
<p><u>人參保肺丸</u></p>
<p>治小兒肺胃受風寒咳嗽，呀呷嘔吐。（石仲虛方）</p>
<p>丁香（一錢）　半夏（洗，三錢）　款冬花（一錢）　木香（一錢）　五味子（一錢半）　藿香（一錢）　陳橘皮（一錢半）　細辛（一錢）　肉豆蔻（一錢）　桂（一錢半）</p>
<p>上同搗羅為細末，水浸蒸餅和丸，如黍米大，吹乾收。每服五十丸，食後，米飲下。</p>
<p><u>加減四君子湯</u></p>
<p>治小兒吐瀉不止。可進乳食，常服調胃進食。</p>
<p>人參（一兩，焙）　白朮（一兩，焙）　白茯苓（一兩，焙）　甘草（半分，去皮）　黃耆（半分，去蘆）　白扁豆（半分，蒸熟焙乾）　藿香葉（半分）</p>
<p>上為細末。每服一錢，入鹽點服，或用水七分盞煎至五分，溫服亦得。</p>
<p><u>治小兒眉癬</u></p>
<p>上用好皮紙於奶汁內浸，曬乾，復浸，如是三次，燒作灰，生油、膩粉調塗之，妙不可言。</p>
<p><u>麥煎散</u></p>
<p>凡小兒憎寒壯熱，涎嗽面赤，引飲之證。</p>
<p>麻黃（半兩，去節焙）　人參（一分，焙）　地骨皮（一分，後大焙光以日曬）　石膏（煅過秤，半兩）　葶藶子（淘洗去沙石，候乾秤半兩，隔紙炒）　知母（一分，焙）　杏仁（一錢半，去皮尖秤）　甘草（四錢，炙）　赤芍藥（一分，焙）　貝母（去心秤一分，焙）　滑石（細研，一分）</p>
<p>上各事持了秤為末。每服一錢或半錢，煎小麥湯調下。</p>
<p><u>賺氣丸</u></p>
<p>治小兒腹脹如鼓，氣急滿悶神效。</p>
<p>蘿蔔子（半兩，用巴豆肉一分拍破同炒黑色，去巴豆不用，只用蘿蔔子）　木香（一分）</p>
<p>上為細末，用蒸餅為丸，如麻子大。每服五丸至七丸，橘皮湯下，食後，日三服。</p>
<p><u>藿香散</u></p>
<p>治小兒嘔吐不定，脾虛生風，喘急發搐。</p>
<p>藿香葉（一分）　白附子（炮，一分）</p>
<p>上為細末。每服一錢，米飲調下，不拘時候，日三四服。</p>
<p><u>回生散</u></p>
<p>治小兒脾胃虛弱，因吐瀉後脾氣虛極生風，手足瘛縱，項強發搐不定，神妙方。（劉郎中方）</p>
<p>厚朴（一分，細銼，入生薑一分、甘草二錢、水一碗同煮，水盡去余藥，只用厚朴焙）　白朮（半分，蜜炙）　全蠍（七個，用火葉薄荷三七葉，麻黃七莖，各長七寸，將薄荷葉裹蠍，以薑汁浸軟，麻黃十字系定，再以薑汁浸之，慢火炙乾為度，三味都用）　附子（炮去皮臍，三錢）　天麻（一分）</p>
<p>上為細末。每服半錢，濃煎生薑竹茹湯調下，如人行三五里再服，良久，手心微潤熱，次有汗出立差。</p>
<p><u>固氣丸</u></p>
<p>治小兒脾胃虛怯，泄瀉不止，腹痛腸滑。</p>
<p>肉豆蔻（一個）　乳香（一塊，皂子大）</p>
<p>上二味將豆蔻劈破，入乳香在內，以絲線十字扎定，用酵麵裹，慢火內煨，候面熟為度，去面不用，將二味為末，白麵糊為丸，如綠豆大。每服二十丸至三十丸，米飲下，不拘時候，日可三服。</p>
<p><u>五神散</u></p>
<p>治小兒胃氣不和，嘔吐不止。（劉郎中方）</p>
<p>花桑葉（焙乾，半兩）　人參（去蘆，一分）　丁香（不見火，一分）　白茅根（焙，一分）　藿香葉（去梗土，一分）</p>
<p>上為細末。每服一錢，水七分，煎至四分，去滓，溫服，不拘時候，日可三服。</p>
<p><u>黍黏子散</u></p>
<p>治小兒傷寒身熱，及時行癍瘡，毒氣攻咽膈不利，聲不出，咽中疼痛。（劉郎中方）</p>
<p>牛蒡子（炒，一分）　人參（一分，去蘆）　升麻（一分）　甘草（炙，一分）　干薄荷（一分）</p>
<p>上為粗末。每服二錢，水七分，煎至四分，去滓，溫服，不拘時候，日可三服。</p>
<p><u>一捻散</u></p>
<p>治小兒咳嗽有痰。（張維宋傳）</p>
<p>白殭蠶（直者，新瓦上炒）　甘草（半兩，炙）　延胡索（一分）</p>
<p>上為末。每一十或半錢，䔾汁調下。</p>
<p><u>滴金散</u></p>
<p>化痰上嗽。（張維宋傳）</p>
<p>馬牙硝（半兩）　黃丹（三錢）　白礬（三錢）</p>
<p>上研細，入小罐子內，用物蓋，以赤石研細，水調成糊，塗縫，再用黃泥固濟，火中燒通亦，取出候冷，入硃砂末一錢半同研，令極細，每挑二字末，甘草煎湯調下。</p>

<h2>雜病</h2>
<p><u>火燎丹</u></p>
<p>治大人小兒身生燎漿疱子。</p>
<p>大黃（四兩，生）　黃枝（一兩，去尖生）</p>
<p>上件並生研為末，用參門冬熟水稍冷調勻，用雞毛抹紅處，須是只於瘡面上抹，無瘡處不抹，一日立效。</p>
<p><u>無忘在陳丹</u></p>
<p>大麻子（二兩，去皮）　大黑豆（一勝，去皮）</p>
<p>上件各炒香熟為末，煉蜜為丸，如彈子大，每服五七丸，細嚼咽津下，日二服，令人不飢耐老，輕身肥健。又方，以前二味炒香熟了為末，以水調之，服盡飽為度，遇飢再服，久則可辟穀矣。</p>
<p><u>神聖休糧藥</u></p>
<p>辰砂（一兩，別研）　水磨雄黃（一兩，別研）　乳香（一兩，別研）　金箔（五十片，為衣）</p>
<p>上於上寅日在淨室中焚香，將黃蠟半兩熔成汁，和前藥令勻，分作三等丸之。五十歲以上，丸如龍眼大；三十歲以上，丸如小龍眼；二十歲以上，又差小之。欲休食時用沸湯吞下一粒，可一月不飢；再一粒，可三年不飢，服了忌與婦人同寢。合藥時不可令婦女雞犬見之。如要退下藥，即服白粥一盞，如未下，即以葵葉煎湯服之即下。如無葵葉，蜀葵子亦得。退下之藥卻於長流水中洗淨，用瓷合子使乳香收之尤勝。服新藥所合之藥亦同瓷合，以乳香同收之。</p>
<p><u>治肺風面生疹斑方</u></p>
<p>治肺風面生疹斑點癗子。</p>
<p>凌霄花（半兩，去蒂）　蛇蛻皮（一分，用蜜炙）　白朮（半兩，米汁浸一宿，炒）　川大黃（半兩，米泔浸一宿，蒸）　蟬殼（半兩，去泥淨洗焙）　皂角刺（半兩，槌碎蜜拌，蒸三次）</p>
<p>上為末，每服二錢，酒調下，日進三服。忌發風之物。</p>
<p><u>防風散</u></p>
<p>治小腸氣，外腎偏腫，神效。</p>
<p>防風　牡丹皮</p>
<p>上等分為細末，溫酒，空心，食前調下二錢，日三服。</p>
<p><u>萬金丸</u></p>
<p>治小腸氣絕妙。</p>
<p>乾蠍（一兩，酒浸一宿，微炒為末）　硇砂（半兩，去砂石，研）　銅青（半兩，研）</p>
<p>上為細末，以蒸餅丸如雞頭大。每一粒蔥三莖煎，熱酒化下神妙。</p>
<p><u>治腋氣方</u></p>
<p>治腋氣千金不傳。（舒州劉郎中傳）</p>
<p>田螺（一個）　巴豆（一粒）</p>
<p>上將大田螺一個河水養一日，來日揭起靨，入去殼巴豆一粒，安在田螺內，卻以靨子蓋之，放在地上。來日取去靨子，將田螺口安在腋下有小眼兒處，緊夾足，勿令透氣，一兩時辰覺胸腹中鳴時，即大便下，黑水三兩行，其腋氣盡從大便中下，卻須換淨衣服著，永不再作。</p>
<p>又</p>
<p>治腋氣妙甚。</p>
<p>上血餘不拘多少，洗淨，用麻油點燈燒成灰秤，看多少，用膩粉等分和勻，點擦牙旋旋滲嚥下，及造白粥，俟瀉三兩次，以粥補之，不得作緩。</p>
<p>又</p>
<p>同上擦方。</p>
<p>上以古文錢三二十文，硇砂一塊揩頭，大用好米醋一小盞，同於建盞內熬三分去二，以瓷罐收之。每擦時以手撐柱坐，點藥用力擦腋下，凡三次，候腋下小孔成瘡瘥，仍不得動作，恐瘡破再作氣。</p>
<p>又</p>
<p>腋氣方，神妙不可盡述。（許堯臣方）</p>
<p>一味飛白礬，不以多少，臨睡時以紙襯桌上，伸手托壁柱，以藥干揩，令腋十分熱痛，兩腋揩遍。先於日中將所著上截衣服用灰汁淨洗，又泡去腋袖中臭氣，皆不作氣。如新衣時便可著，若洗氣息不斷，枉用其藥，大概藥無不驗，多是衣服再作氣，故不能去根。</p>
<p>治腋氣方。</p>
<p>上以好生膽礬如琉璃片，無灰色石頭者為妙，不拘多少。一半生，一半煨過，同為細末，入膩粉少許，同研細。每用半錢。水先浴了，次用生薑自然汁調藥擦患處，俟十分熱疼，不能忍得即已之。</p>
<p>又</p>
<p>吃藥方。</p>
<p>全蠍（一枚）　小兒胎頭髮（一塊燒灰）　輕粉（三十文）　麝香（五十文）</p>
<p>上四味同研為末。每服一大錢，分兩處，一半揩牙，一半用麝香酒調下。臨臥服，至五更下如黑水，三二十年患者亦可醫。自然先用皂角水淨洗，所著衣服用湯熏濕潤，次燒麝香、沉檀香末熏焙衣服。如用藥後，切不必著不熏過衣服，仍被服，亦須熏洗過。</p>
<p><u>解毒方</u></p>
<p>中全蠶蠱毒、蕁毒、砒毒、野葛、河豚等毒及中一切毒，不省人事而氣欲絕者，皆可治。以甘草末三錢冷水調下，即時吐出毒即不吐。（高郎中方）</p>
<p><u>王不留行湯</u></p>
<p>治五淋小便淋澀，臍腹脹急痛。（石大夫方）</p>
<p>王不留行（一兩）　甘遂（三分，炒）　石韋（一兩，去毛）　葵子（一兩半）　木通（二兩半）　車前子（二兩，淘去沙石）　滑石（一兩）　蒲黃（一兩）　芍藥（一兩半）　當歸（一兩半，洗）　桂（一兩）</p>
<p>上同為粗末。每服二錢，水一盞，入小麥五十粒，同煎至七分，去滓，溫服。</p>
<p><u>江諫議消渴方</u></p>
<p>江諫議治消渴方。夫渴疾飲食皆化為小便，不歸大腸。大腸秘澀，世人不議更服宜藥，大腸既瀉，元氣敗脫，其患愈甚，切忌宣轉及毒食醃藏油膩之物，取曰：消渴消中消腎虛，三焦五臟生虛熱。雖則膀胱冷如水，意中飲水無休歇。小便盡夜不記行，骨慘皮焦心肺裂。本因熱酒炙饌多，或醉恣欲無時節。飲食雖然得美餐，肌肉皮膚轉枯竭。真教便利甘如蜜，口苦喉干舌如血。若加此狀療應難，收得此方真妙訣。</p>
<p>硃砂（研，四兩）　犀角（鎊，四兩）　羚羊角（鎊，四兩）　鐵鏵粉（三兩）　生銀末（一兩）　天花粉（二兩）　黃連（去毛，二兩）　真珠末（二兩）　金銀箔（各三百片）</p>
<p>上為末，金銀箔別研和勻生蜜為丸，梧桐子大。每三十丸，麥門冬熟水下。早午夜各一服。忌酒色炙饌鹹味面。</p>
<p><u>接骨丹</u></p>
<p>治打撲傷損骨折筋傷皆治之。</p>
<p>生薑（一斤，取汁）　牛皮膠（四兩，銼碎）　馬屁勃（二兩，銼研如粟米）　乳香（一兩，細研）</p>
<p>上件薑汁入銀鍋內。約多少得中，多則藥太稀；少則藥太厚。次下膠，又次下屁勃，又次下乳香。調和得所，大紙攤貼痛處。用絹帛裹定痛處，紙包熱瓦熨之。此藥味雖至微，而功用神良。薑汁不可多用，太厚時旋添之。</p>
<p><u>洗風散</u></p>
<p>治面上遊風，或癮疹或風盛，或黑䵟。</p>
<p>茺蔚草（乃益母草也）　晚蠶沙　赤小豆　黑牽牛　白芷　藁本（去土）　殭蠶　白附子　草烏頭　白蘞　蔓荊子</p>
<p>上等分為細末。每用一錢，澡豆用之。</p>
<p><u>灸男女心脾痛法</u>（陳景齊傳）</p>
<p>上灸患人腳大拇指甲肉想著處，系拶近甲處肉上七壯，男子灸左，女子灸右。</p>
<p><u>蛇傷方</u></p>
<p>蛇藥（牛主簿傳）</p>
<p>香白芷（不拘多少，預碾細末）　麥門冬子（不拘多少）</p>
<p>上二味遇有急緩，以麥門冬子半兩拍碎，水一碗半濃煎湯，調白芷末二三錢服之。如煎藥未就間，且用軟帛扎定，勿令毒氣走，又將白芷末敷傷處，神妙。溫酒調極速。</p>
<p><u>治瘰癧方</u></p>
<p>上以牡蠣用火煅淨碾為細末，茶湯或酒或白湯調下二錢，服多妙，毒物皆從大便下，此極妙。</p>
<p><u>治打撲傷損方</u>（此寒岩昂老傳）</p>
<p>黃柏皮（去粗皮）　天南星（淨洗，生用）</p>
<p>上二味等分為細末，以生薑自然汁調，擲放皮紙上，貼在打撲損處。其藥骨碎折者皆見神效。</p>
<p><u>藜蘆散</u></p>
<p>淋洗痔疾。</p>
<p>藜蘆（半兩）　甘草（半兩）　川椒（半兩）　附子（半兩）　蛇床子（半兩）　羌活（半兩）　獨活（半兩）　芍藥（半兩）　當歸（半兩）　苦參（半兩）</p>
<p>上為末。每服三錢。松柏枝、桑枝各一握，水一大碗，煎至六分，入於瓷瓶內。將痔坐於瓶口且熏，候通手即洗至冷住，可再暖再洗。日可洗三二上為佳。此藥極妙，千金不傳。</p>
<p><u>治五十年痔不差方</u></p>
<p>上塗熊膽，取差乃止，神效，一切方所不能及。</p>
<p><u>枳殼煎</u>（孫道士方）</p>
<p>枳殼（二兩，用湯燙，去瓤，麩炒焦黑色秤）　綿黃耆（一兩，槌扁，蜜炙秤）　不蛀皂角（熱炭灰中炮裂，去核不去皮，二兩）　荊芥穗（去枝梗塵上，一兩）</p>
<p>上為細末，煉蜜為丸，如梧桐子大，專治腸風痔漏，久年內外痔不差，疼痛大閉澀，壅盛者皆治。每服三十丸，空心，溫湯下，或陳米飲亦得。如小便澀，更加白茯苓一兩。</p>
<p><u>香岩老痔方</u></p>
<p>海螵蛸　密陀僧　龍骨　煅了白礬（各等分）　梅花腦子（須是成片，十分，大片好腦研細）　真麝香（研細。各少許）</p>
<p>上先將前四味研極細，後入二味和勻，登溷了以溫鹽水洗過，用藥攤油單或帛子上，可大小敷之。</p>
<p><u>聚香丸</u></p>
<p>治腸風痔漏。</p>
<p>生龍腦（半錢）　麝香（半兩）　水磨雄黃（一錢）　密陀僧（一錢）　丁香末（半錢）　安息香（一分）　乳香（一錢）　木香末（一分。以上並各自研）　川巴豆（五個，去皮心膜，以紙壓出油，須是去盡油為度）　真砒霜（半錢，入綠豆粉二錢，同研勻）　真阿魏（半兩）</p>
<p>上先將安息香研細，施入阿魏一處研，續入余藥，遂一味入研，留龍腦、麝香最後入，研勻細，用湯浸蒸餅心，少許搜成劑得所，丸如梧桐子。干瓷器內封盛，不得透風。每日空心，濕臘茶清下一丸。服藥後不便處有垢膩生，大便作阿魏氣息，卻吃平時發病毒物，攻令復作，仍不住服藥，直候吃毒物其病不作，即是根本已去也。</p>
<p><u>治腸風臟毒方</u></p>
<p>上原桑葉（第二次坐者），陰乾為末。每服方寸匕，米飲調下。</p>
<p><u>治久新內外痔方</u></p>
<p>治痔不以內外新久皆治，皆效。</p>
<p>上以五倍子不拘多少為細末，煉蜜為丸，梧桐子大，食前，溫水下四五十丸。忌葵茱海物等。</p>
<p><u>治腸風下血方</u></p>
<p>治腸風下血，亦以五倍子不拘多少，燒存性為末。每服二錢，空心，陳米飲調下。</p>
<p><u>陸行之痔方</u></p>
<p>一用青黛末，一用當歸苗為末，兩味皆獨用。</p>
<p>上先將冷水洗痔揩乾，微濕用藥乾摻。如痔不濕，即以水調成膏塗之。二方前後屢用極驗。</p>
<p>又</p>
<p>以木槿花之葉陰乾為末，遇痔作時塗摻其上，即不痛。</p>
<p><u>治外痔方</u></p>
<p>上採蓮子草，俗謂之鬼蓮，生道邊甚多。用一握以油鹽少許同揉細，去卻此小汁，約去一半汁。罨穀道處，頻頻咳嗽，痛立止。此藥極妙，不可盡述。</p>
<p><u>抵聖散</u></p>
<p>治五般淋疾。</p>
<p>赤芍藥（一兩）　檳榔（一個）</p>
<p>上為細末。每服三錢，水一盞半，煎至七分，溫服，不拘時候。（舒州劉郎中傳）</p>
<p><u>通神散</u></p>
<p>治砂淋。</p>
<p>熟乾地黃（焙）　定州瓷器</p>
<p>上等分為末，煎燈心通草湯調末二錢，熱服，不拘時候，三兩服立效。曹少卿服極有驗。</p>
<p><u>輕粉散</u></p>
<p>治小腸不通。</p>
<p>蔥（一莖）　膩粉（五文）</p>
<p>上以粉入蔥內，用線系兩頭，以水一盞煮熟，蔥入乳缽內，都研細，以煮蔥湯調下。</p>
<p><u>孫巡檢湯方</u></p>
<p>孫巡檢治渴方。若服金石致渴，即不能治。</p>
<p>熟乾地黃（四兩）　山藥（二兩）　山茱萸（二兩）　桂（一兩）　澤瀉（一兩半）　牡丹皮（一兩半）　白茯苓（一兩半）　附子（一兩。覺熱去附子，加五味子四兩，用童子小便浸一宿，焙乾）</p>
<p>上為末，蜜丸如梧桐子大。每服五七十丸，米飲下，空心，食前服或二服，氣滑加龍骨一兩。</p>
<p><u>瓜蔞丸</u></p>
<p>上以瓜蔞根末蜜丸，梧桐子大。米飲或新水下百餘丸，以多為妙，食後，臨臥，日二服。</p>
<p><u>瓜蔞根散</u></p>
<p>治三焦消渴，心煩體熱，皮膚生瘡瘙癢。天渴利之病，隨飲即小便也。此謂服石藥之人房室過度，腎氣虛耗故也。下焦既虛，虛則生熱，熱則腎燥，燥則渴，渴則飲水，腎氣既虛，又不能制水，故小便利。其渴利雖差，熱尤未盡，發於皮膚，皮膚先有風濕，濕熱相搏以生瘡也。</p>
<p>瓜蔞根（二兩）　赤茯苓（二兩）　玄參（一兩）　枳殼（三分，麩炒黃，去麩並瓤）　苦參　甘草（三分，炙赤）</p>
<p>上件為細末，不拘時候，溫漿水調下一錢。（於郎中傳）</p>
<p><u>治吃水水蠱方</u></p>
<p>治吃水渴病水蠱。</p>
<p>上用多年黃牛穿鼻木卷子一個，削成片子，用二盞水煎成一盞，溫服立效。</p>
<p><u>治刀斧傷方</u></p>
<p>治刀斧傷或人咬。</p>
<p>上以竹園荽生者乾者皆可，於口內嚼十分細，貼傷處，不得見水三日。又一方，用真定䒷米乾摻。</p>
<p><u>治蜘蛛蜂蟄方</u></p>
<p>治蜘蛛及蜂蟄，上以蓽撥成膏敷之立不痛。</p>
<p><u>治湯火傷</u></p>
<p>上取久年厚尿鹼，洗淨藏瓶內，以火十斤煅訖，取出細研，麻油調，雞翎敷之。</p>
<p><u>治蠱毒方</u>（林景度方）</p>
<p>上以川升麻不拘多少，焙乾為末，鹽湯點二錢先服了，即不納毒。已中毒而後服即番吐出。</p>
<p><u>聖授奪命丹</u></p>
<p>解一切毒。（沈檢法傳名觀音散）</p>
<p>山慈姑（一兩，乃是玉簪花根生白花者）　麝香（半錢，別研）　五倍子（三兩）　大戟（半兩）　續隨子仁（一兩，別研）</p>
<p>上三味搗羅為末，同麝香、續隨子仁一處研勻，收藥東向用糯米糊和丸，作四十九丸，候一宿，入葛布袋掛通風處，治百藥毒打撲。發背蛇虎一切毒，用薄荷茶磨下。發背山慈姑煎湯磨下。蛇虎咬用雄黃水磨。喉閉腮頷腫痛，涎潮膈上，語言謇澀，中風暴病，大腸熱結，清水磨下。小兒驚風，薄荷湯磨下。產前產後皆可服，一切毒瘡，清水磨下。傳此藥神效不可具述。</p>
<p><u>治驢涎馬汗毒物傷方</u></p>
<p>治驢涎馬汗毒物所傷。（牛主簿傳）</p>
<p>上以白礬飛過黃丹炒令紫色，等分一處貼患處。</p>
<p><u>荊芥散</u></p>
<p>治血妄行口鼻中，出血不止。（劉郎中方）</p>
<p>荊芥菜（連根二莖，一名小薊）　生地黃　生薑　薄荷葉</p>
<p>上四味一般勻停，細研，入蜜少許拌勻。如鼻中血出，用冷水調下。如口中血出，溫湯調下，立止。</p>

<h2>傷方</h2>
<p><u>側柏散</u></p>
<p>治內損吐血、下血，或因酒太過，勞損於內，或血氣妄行，其出如湧泉，口鼻皆流，須臾不救，此藥不過二服止。（劉郎中方）</p>
<p>柏葉（一兩半，蒸乾者）　人參（一兩，去蘆）　荊芥穗（一兩，燒灰）</p>
<p>上為細末，每服三錢，入飛羅面二錢和勻，新汲水調如稀糊相似，啜服。血如湧泉者立效。</p>
<p><u>黑虎丹</u></p>
<p>治腸風下血，及酒毒、大便血諸藥不差者。（劉郎中方）</p>
<p>白礬（二兩，飛研）　雞冠花（一兩，乾者）　黑龍尾（屋下煤，半兩）　青皮（去白，四兩）　五靈脂（四兩，生）</p>
<p>上為細末，分一半用米醋二升慢火熬成膏子，候冷，和一半末為丸，如梧桐子大，每服二十丸，陳米飲下，空心，食前服立差。</p>
<p><u>血餘散</u></p>
<p>治瀉血，藏毒下血，一服效。（劉郎中方）</p>
<p>血餘（半兩，燒灰）　雞冠花（根葉皆用，一兩）　柏葉（焙乾，一兩）</p>
<p>上為細末。每服二錢，溫酒調下，臨臥服，來晨飲酒一杯投之立愈。</p>
<p><u>金露丸</u></p>
<p>天寶七年內，王元覽進金露丸，治腹內積聚癥塊，久患大如杯，及黃瘦宿水，朝暮咳嗽，積年冷氣時復，腹下盤痛絞結，衝心及兩脅，徹背連心，疼痛氣不息，氣繞臍下，狀如蟲咬不可忍。又治十種水氣，反胃吐食嘔逆，飲食多噎，五般痔漏，𨇥氣走注風，有似蟲行，手足煩熱，夜臥不安，睡語無度。又治小兒驚疳，婦人五邪，夢與鬼交，沉重不思飲食，昏昏欲如夢，不曉人事，欲死懼多，或歌或哭不定，月候不調，心中如狂，身體羸瘦，莫辨莫狀。但服此藥，萬無失一，無不平愈。是病皆療，更不細述。（林巢先生方）</p>
<p>草烏頭（炮）　黃連（各二兩）　桂心（不見火）　乾薑（炮）　桔梗　茯苓（去皮）　柴胡（去苗）　蜀椒（去目炒，用汁）　吳茱萸（湯浸七遍）　厚朴（薑汁製用）　人參（去蘆）　菖蒲（米泔浸一宿）　紫菀（去苗）　鱉甲（醋炙為度）　芎藭（洗焙）　枳殼（去瓤麩炒）　貝母（去心）　甘遂（炮）　乾地黃（洗焙）　甘草（炙）　防風（以上一十以末，各依所制過，度焙乾訖，各一兩）　巴豆（去心膜，用醋煮三十沸，焙乾，取一兩不去油用）</p>
<p>上件為細末，以麵糊丸，如梧桐子大。每服五丸。心中痰患，米飲下；心痛，酸石榴皮湯下；頭痛，石膏湯蔥茶下；一切脾胃氣，橘皮湯下；傷寒，麻黃蔥湯下；腳氣、水氣，杏仁湯下；水瀉、氣瀉，龍膽草湯下；赤痢，甘草湯下；白痢，乾薑湯下；赤白痢，甘草乾薑湯下；胸膈咽悶，通草湯下；婦人血氣，當歸酒下，如不飲酒，當歸煎湯下亦得；疝氣、嵐氣、小腸氣及下墜，附子湯下。常服及應急諸般疾患，米飲熟水茶酒任下。如傷冷腹痛，酒食所傷，酒疸黃疸，結氣痞塞，鶴膝風，並用鹽湯鹽酒下，治三十六種風，十二疰，無不醫治。此藥前人用之效者，馬遂臨老渾身楚痛，不思飲食，每夜五丸至七日下血如雞肝者，二日餘下臭膿二升，以此遂愈。三原主簿陳勝妻有病十五年，羸瘦，腹中楚痛不可忍，服藥至旬日，下青蟲六十四條，如箸頭，身赤色，及藥水五升遂愈。京兆府工曹柳行余著床經年，服至十日，下肉蜣螂一百有餘個，青黃水一升許遂愈。王元覽有門客久患羸瘦，吃食轉吐，服之下肉蝦螞七個、青水一升遂愈。興國寺僧澄清患癰塊十五年，服十日下肉蛇二條遂愈。後來又患風疾，眉毛盡落，服至一百日出五色蟲兒，並青水三升，遂平復。此元覽進方時所陳也。後代鄭教授云，此方於杜相公府子弟處曾用之，無不治效。如與小兒吃時，一丸分作四丸，量兒大小可下三五丸合蚍藥，如煮巴豆時須是躬親，自數三十沸便傾出焙乾。若沸過即藥無力。服此藥別無所忌，只恐服食人看驗病症，不定用湯便有差，所以不驗也。此方《必用方》中亦有之，但無此治症，且以元覽為元鑑，故別而出之。</p>
<p><u>換骨散</u></p>
<p>治大風疾。（尚書舊於江諫議方上錄者）</p>
<p>金星石　銀星石　寒水石　太陰玄精石　磁石　禹餘糧石（各一兩）</p>
<p>上各槌碎如皂子大，用膠泥裹作一團子，將四斤炭攢之，方安頂火煅，火盡伺冷，搗羅為細末，和之令勻。每服用一兩，分為五服，每服二錢，作五日用，別用水銀二錢半，膩粉二錢半，比之二味於漆碗內，用小葫蘆兒研之不見水銀星子為度。亦分五服作五日用，每服三錢。換骨散二錢，水銀、膩粉共一錢。將芝麻油一兩半調之，先令患人於囟門灸艾炷七壯，壯如棗核一半大可爾，灸畢然後用前藥油渾身塗之，藥盡為度，用衣被蓋之，汗出藥入矣。每日早晨一服，五日五服，極難取者，不過五服，用盡一兩藥也。俾轉盡膿血及腹內不痛，即不用塗也。若或三服或四服，腹中不痛，不須用藥，然後看下項動靜之候。塗藥後，先須口內有涎，其涎乃黏，並口中臭，其腳熱，腹內做聲一陣肚痛，要人揉肚，同患痢之狀，便是動靜之應也。取下膿是病之根也。七日中不得吃冷水，七日外出入無妨，口吐黏涎不得怪也。宜少語，恐口痛，又或口中無皮，及牙斷腫痛亦不得怪，五七日自安。忌酒色併發風物一百日，其疾永不發動。後服補藥聖救散一百日。</p>
<p><u>聖救散</u></p>
<p>天麻　赤箭　萇松　鬼臼　羌活　人參　細辛（去苗）　何首烏（炮）　防風（去蘆頭）　蔓荊子　烏麻子（各一兩，生用）　天南星（用薑汁炒令黃色）　款冬花　虎腦骨（酒炙）　白花蛇　烏蛇（二味湯洗，酒炙黃色）　牛膝（酒浸去蘆）　麻黃（去節）　蛜𧌴（炒）　附子（炮）　藁本　地骨皮　甘草（炮）　天門冬（去心）　麥門冬（去心）　川當歸（洗去土，炙黃）　硃砂（研）　雄黃（研）　乳香（研）　雲母粉（研。以上各半兩）　紫菀（去土）　苦參（各一兩半）　萆薢（一分）</p>
<p>上件三十三味依法修制，杵羅為末。每服一錢半，米飲或茶清調下。每日早晨日午臨臥，日三服。</p>
<p><u>治臁瘡</u>（折監稅傳）</p>
<p>上以古牆上螺螄，殿須多年蝕破者，燒為灰，入少輕粉麝香乾摻。</p>
<p><u>治口瘡</u>（楊鈴傳）</p>
<p>治口瘡不安。</p>
<p>黃連　黃麥糵（等分）　木香（比二味稍增）</p>
<p>上為末，填入瘡內即生肌。</p>
<p><u>治血淋</u>（許堯臣傳泰侍郎方）</p>
<p>木豬苓（一兩）　赤茯苓（一兩）　車前子（半兩）　滑石（一兩）　澤瀉（一兩）　阿膠（二兩，麩炒）</p>
<p>上粗末。每服三錢，水一盞，同煎七分，去滓，食前，五更時服至天曉，小便清瑩，其不知去處。</p>
<p><u>鐵刷瘡藥</u></p>
<p>治男女一切瘡傷、疥癆、冷漏瘡、痔漏瘡，男女下部蠹精疳蝕瘡，小兒劫頭瘌痢頭瘡，走馬疳瘡。無問大人小兒久患諸般瘡疥，但是皮肉痛癢，有膿汁，有形無名並皆用之，如鐵帚刷云，天下無比。堯臣用之三十年，惟恐不用，用無不效。（許堯臣方）</p>
<p>苦葶藶子（半兩）　白膠香（一錢，旋研別入）　蛇床子（半兩）　雄黃（半兩，別研入）　貫眾根（半兩）　象斗子（二錢，刷洗）　密陀僧（一分）　苦參（半兩）　大柏皮（半兩）　黃連（半兩）　藜蘆須（半兩）　前草（揀淨取，半兩）　輕粉（半錢，旋入）</p>
<p>上各不得火焙，猛日中曬，碾羅為末。巴豆七粒敲損，麻油一兩，煎至巴豆黑，取淨油，去巴豆，調輕粉，隨油調藥，稀稠得所，瓶收，十年不壞。用時先煎蔥鹽湯，洗去舊硬瘡皮，挹乾擦藥。如小兒，令小兒睡著擦上，疥癆炎火邊抓損，通身搽擦，令肉熱止，次日如剝卵，神妙不可言。</p>

<h2>治眼目</h2>
<p><u>洗眼珊瑚散</u></p>
<p>治氣眼、風眼、內瘴外瘴、青盲、雀盲、赤眼、黑花、羞明不能視物，不問久近，並皆治之。每一料用淨白鹽三斤，沸湯泡，淘去不淨，澄清，用瓷甕或銀器以炭火熬成霜，不得犯鐵器，直候鹽霜幹了，秤一斤乳缽內略研過，不令作塊，每一斤用飛過辰砂一錢重，晉礬秤一錢，以下八分許，重研細，然後與鹽辰拌勻如珊瑚色。凡洗時用二大錢許，以不熱不冷湯半碗以下，卻用銀盂子或銅盂子盛，趁不冷不熱時，先以溫湯洗去眼上汗，然後以藥洗之，澀痛為度。若冷，再以銀盂子暖動，一服可作三次洗，洗訖，卻用溫湯洗去鹽水，第二第三次如前，用畢，可潑在淨處。此方乃韓州李太尉遇一聖僧傳之，云是台州人，後尋覓不知所在，再三祝令不可容易傳之，徑山佛日得此方，藏之甚秘。</p>
<p><u>還睛膏</u></p>
<p>還睛膏洗眼藥。</p>
<p>鷹爪黃連（四兩，新汲水洗淨曬乾為末）　膽礬（半兩）　青鹽（半錢）　輕粉（五文）　黃丹（三錢）　滴乾香（一塊如楊梅核大，研）　蠍梢（一十四個，為末）　梅花腦（二錢五分，如魚以鹿慄腦亦得）</p>
<p>上用研勻。每用二字，以沸湯浸熱洗之。</p>
<p><u>地黃丸</u></p>
<p>治男子婦人肝元風虛，眼目昏暗，視物不明。</p>
<p>生地黃（四兩，生洗）　熟地黃（四兩，生洗）　防風（一兩，去蘆）　枳殼（一兩，湯浸，去瓤麩炒）　牛膝（一兩，去根，酒浸一宿）　石斛（一兩，去苗頭）　杏仁（一兩，湯浸，去皮尖炒）</p>
<p>上件為末，入杏仁膏研和令勻，煉蜜為丸，如梧桐子大。每服三十粒，用炒黑豆淋浸酒下，早晨日午臨臥各—服。</p>
<p><u>增明丸</u></p>
<p>治肝腎虛眼昏。</p>
<p>菟絲子（五兩，酒浸三宿）　附子（十個，去皮臍，生切作兩片）</p>
<p>上用生地黃汁三勝煮附子，煮令汁留七合，取出附子，同菟絲子為細末，用余者地黃汁打糊為丸，如梧桐子大。每服三十丸，空心，鹽湯溫酒下。</p>
<p><u>夜光育神丸</u></p>
<p>能養神明，育精氣，主健忘，益智聰心，補血，不壅燥，潤顏色，遠視移時目不䀮䀮，穀道調適。久服目光豁然，神宇泰定，語音輕微，就燈永夜，眼力愈壯，並不昏澀，不睡達旦，亦不倦怠。服兩三月後，覺神清眼明，志強力盛，步履輕快，體氣舒暢，是藥之效。常餌如飲食，一日不可輟。唯在修合，洗滌，潔淨藥材，須件件正當，不宜草率。</p>
<p>熟地黃（洗淨，曝乾，酒浸）　牛膝（去蘆頭，酒浸）　枳殼（淨洗，去瓤，麩炒赤色）　菟絲子（淨洗瀝乾，以酒別浸，單研）　遠志（淨洗，就潔淨砧上槌碎取皮，去骨木）　地骨皮（須是取淨洗砧上槌，取皮去骨木，春夏等分，秋冬減半）　當歸（淨洗，曝乾，酒浸）</p>
<p>上件等分，逐一秤過，分量均平，除地黃、菟絲子別器用酒浸，其餘五味同銼細，共入一缽或甕內。若每件藥十兩時，可用無灰濃酒六升同浸三宿，取出，文武火焙乾。須試火令得所，不可火太猛，恐傷藥性，十分焙乾，搗羅為末，以兩手拌，令十分勻，煉蜜為丸，如梧桐子大。每服空心鹽酒下三十丸，增至四五十丸亦不妨。若不飲酒，鹽湯下亦得，但不如酒妙。煉蜜法，冬五滾，夏七滾，候冷，以紙貽惹去沫，藥成丸後，都入微火焙，少頃入甕收。（何撿詳傳此方在南康朱章之所刊方中）</p>
<p><u>明目人參丸</u>（張㨰龍傳）</p>
<p>人參（一兩半）　決明子（一兩半）　菟絲子（二兩，酒浸三日，別研）　黃耆（二兩，蜜炙）　覆盆子（二兩）　枳殼（一兩，炒黃去瓤）</p>
<p>上件藥焙乾，碾為細末，煉蜜為丸，如梧桐子大。每服三十丸，溫酒，食前服。</p>
<p><u>防風散</u></p>
<p>治眼昏，去肝風。（張㨰龍傳）</p>
<p>防風（一兩）　麥門冬（一兩，去心）　旋覆花（一兩）　羌活（一兩）　細辛（一兩）　甘草（一兩，炙）　香白芷（一兩）　荊芥（一兩）</p>
<p>上件藥焙乾，碾為細散。每服二錢，茶調下，食後服。</p>
<p><u>洗眼千金散</u></p>
<p>當歸（一兩）　赤芍藥（一兩）　川黃連（一兩）</p>
<p>上焙乾，研為粗末。每用一錢，水一小盞，煎八分，去滓，溫熱，用綿惹汁頻洗。</p>
<p><u>通關吹鼻散</u>（張㨰龍傳）</p>
<p>零陵香（一分）　藿香（一分）　甘松香（二分）　藜蘆（一分）　細辛（一分）　丁香（二十一粒）　川芎（一分）</p>
<p>上件藥焙乾碾為細末，入腦子少許。每吹少許入鼻中，日三二吹。</p>
<p><u>治內障眼方</u></p>
<p>上以蒼朮半斤切片，累豆一小升，用水二碗煮，干，焙碾為末，糊丸如梧桐子大。每服三十粒，空心，鹽湯吞下。</p>
<p>又方</p>
<p>菊花（四兩）　木賊（四兩，去節）　蒼朮（二兩，銼）　荊芥穗（二兩）　甘草（二兩，銼）</p>
<p>上同為末。每服三錢，茶調服，日二服，二藥兼之乃佳，食後臨臥。</p>
<p><u>補睛丸</u></p>
<p>治眼睛楚痛，及頭疼偏正發作無常。</p>
<p>沒藥（研）　乳香（研）　白殭蠶（炒）　石膏（煅）　荊芥穗（不焙）　川芎（不焙）　羌活（洗）　地骨皮（洗去泥）　白附子（炮）　當歸（洗，切焙）　白朮　附子（炮，去皮臍）</p>
<p>上件等分，依法修製為末，以蔥涎搜為丸，如梧桐子大。每服十五粒，食後蔥茶吞下。或薄荷茶下亦得。</p>
<p><u>乳香散</u></p>
<p>治眼睛疼痛。（林子啟傳）</p>
<p>通明乳香（二錢，研）　青黛（一錢）　焰消（一錢）　通明雄黃（一錢，研）</p>
<p>上件為末。每用時先口中含水，鼻中搐半字，吐卻水，仰頭少時。</p>
<p><u>防風羌活散</u></p>
<p>治風毒上攻，眼睛疼痛。（林子啟傳）</p>
<p>防風（洗，切焙）　羌活（洗，切焙）　黃耆（洗，切焙）　家菊花（去蒂，野菊不要）　川芎（焙）　荊芥穗（不焙）　白蒺藜（炒，杵去尖）　甘草（炙。以上各半兩）</p>
<p>上件為末。每服二錢，麥門冬熟水調下。熟水茶並可。（林子啟傳）</p>
<p><u>當歸地黃丸</u></p>
<p>養血益肝治目。</p>
<p>當歸（二兩，去蘆洗淨焐干，酒浸一宿）　枸杞子（二兩，揀淨焙乾）　熟乾地黃（二兩，用竹刀切細，不得犯鐵器）　菟絲子（水淘去沙石及浮者，酒浸一宿，再以水淘過控干，先研碎，焙令乾秤，二兩）</p>
<p>上除地黃外，併為細末，再將地黃於石臼內搗爛，添煉蜜，搗丸如梧桐子大。每服四五十丸，空心，食前，米飲下，溫酒亦得。</p>
<p><u>三賢湯</u></p>
<p>治風毒入眼，迎風有淚，雨皆濕赤，癢發難任，視物昏昧。久用養目力，活血脈，使面目光澤，眼力明健。</p>
<p>川當歸（二兩，和頭尾細銼）　赤芍藥（二兩，細銼）　荊芥（取穗，四兩，細銼）</p>
<p>上三味並生用，拌勻，平分三服。以薄絹袋盛，逐日早用水二升煮至一升，取出袋兒控干。每至早晨洗面後，以藥水熟洗眼並洗面上，使至水冷不用藥袋兒，來日早再煎洗，凡一袋得五七次，煎卻再換。</p>
<p><u>觀音洗眼藥</u></p>
<p>治眼瞼赤爛。</p>
<p>銅青（二錢重，細研羅過）　白善土（一兩，研羅用水飛過，取上面浮濃者，去滓澄干，秤半兩用）</p>
<p>上二件細研，每用半錢匕，沸湯浸半盞以下，熱洗眼以紙覆之，一日洗數遍。每洗以湯坐令熱，日一易之。</p>
<p><u>龍樹鎮肝丸</u></p>
<p>治肝腎俱虛，風邪內葉，眼目昏暗，或頭風偏牽，眼漸細小，或青盲雀目，諸風內外障者，不過十數服立愈。酒忌房室，忌面炙煿雞魚辛辣發風動氣物，但於暗室中坐，不可使心，無不應驗。每服二十丸，龍腦薄荷湯食後下。（石大夫方）</p>
<p>草決明（二兩，炒）　人參（半兩）　家菊（二兩）　川芎（一兩）　黃芩（一兩）　玄參（一兩）　地骨皮（一兩）　防風（一兩）</p>
<p>上同為細末，一料用粟米粉三兩蒸熟為丸，如梧桐子大。每服只可二十丸，溫酒吞下，食後夜臥時服。</p>
<p><u>定痛散</u></p>
<p>治眼睛暴痛不可忍者。</p>
<p>漢防己（不以多少）</p>
<p>上為細末，每服二錢，溫酒調下，不拘時候服。</p>
<p><u>羌活散</u></p>
<p>治一切內外障眼，翳膜遮睛，久治不明者，服之神效。</p>
<p>羌活（半兩）　川芎（半兩）　旋覆花（去梗，半兩）　防風（半兩，去蘆）　甘草（生，一兩）　蒼朮（米泔水浸一宿，去皮切不見火，一兩）　楮葉（一兩，八月中採，陰乾）　甘菊花（去梗，一分）　楮實（一分）　蟬殼（一分，去土）　木賊（去節，一分）　桑葉（陰乾，八月中採，秤一兩）</p>
<p>上為細末。每服二錢，茶清調下，早晚食後，臨臥，日可三服。</p>
<p><u>穀精丸</u></p>
<p>治大人小兒雀目攀睛。</p>
<p>穀精（二兩為末）　羊肝（一具，薄切片子三指大，用黑豆二合，同穀精草以水二大碗同煮乾為度，取出控干）</p>
<p>上和黑豆，不以多少，時時嚼吃。如恐不肯吃時，初煮乾時乘熱入臼內搗成丸，如綠豆大。每服三十丸，茶清湯下，食後臨臥服，小兒隨大小加減服。</p>
<p><u>還睛散</u></p>
<p>治風熱，毒氣攻眼，血貫瞳人，赤𦙒痛澀。</p>
<p>龍膽草（洗）　赤芍藥　當歸（洗，去蘆。各等分）</p>
<p>上為末。每服二錢，用茶湯調下。食後臨臥服。小兒半錢，蜜湯調下。</p>
<p><u>三退散</u></p>
<p>治丈夫風熱眼，婦人血風眼，腫赤疼痛，年年發作，服此大效。（許堯臣傳高司法方）</p>
<p>蠶退紙（五月者）　蛇退殼（洗，剪碎焙）　蟬蛻殼（洗去土）　草龍膽草（去根節）　木賊（去根節）　防風（去蘆）　黃芩（洗）　羌活（洗。以上各半兩）　白蒺藜（炒去殼，取仁三錢）</p>
<p>上九味同為細末。先泡南硼砂湯洗眼卻，每服二錢，炒黑豆淋湯調下，食後，臨臥時服，日進三服。</p>
<p>又方</p>
<p>用羊子肝，不拘多少，入黃芩末，銚子內入水少許煮熟，先食肝，次以汁吞下，青州白丸子三十丸，雀盲黑花眼患服此，取效為度。</p>

<h2>治咽喉口齒</h2>
<p><u>治喉閉方</u>（林巢先生方）</p>
<p>盆消不以多少為末，以筆管子吹藥入喉中甚妙。</p>
<p><u>開喉散</u>（林巢先生方）</p>
<p>盆消（二文）　青黛（三文）　腦子（二十文）</p>
<p>上為末。每用少許，以筆管子吹藥入喉中。</p>
<p><u>治口瘡方</u>（林巢先生方）</p>
<p>薔薇（莖葉，冬用根）</p>
<p>上細銼，濃煎湯漱之大效。</p>
<p><u>小兒誤吞物啞方</u>（林巢先生方）</p>
<p>卷柏　茯苓</p>
<p>上等分為末，溫水調下一錢，立取下誤吞一切物，金石草木之類悉能取下。</p>
<p><u>失笑散</u>（陳左司傳）</p>
<p>治蟲牙疼。</p>
<p>川升麻　細辛（去苗）　蓽撥　胡椒　甘松（去土）　白芷</p>
<p>上等分，擇淨為細末。每用少許揩患處，閉口少時，頑涎出。若甚者，用二錢百沸湯浸，乘熱漱之，涎出立愈。</p>
<p><u>治急喉閉方</u></p>
<p>上以皂角去皮子為末，用箸惹藥，點腫處，次用醋調二三錢，塗外腫處，須臾自破血出即愈。</p>
<p><u>齒藥方</u>（陳希夷方）</p>
<p>川烏頭（炮裂去皮臍秤，四兩）　白殭蠶（微炒，四兩）　華陰細辛（半兩）　青鹽（一兩）　皂子（一百個，炮，燒存性不蛀者）</p>
<p>上同搗為末，食後臨睡，如齒藥用，永除齒患。</p>
<p><u>烏髭齒藥方</u></p>
<p>生乾地黃（二兩）　豬牙皂角（二兩）　巨勝子（一兩，黑芝麻是也）　槐枝（二兩，取著大木生綠□者）　青鹽（一兩）　威靈仙（半兩，去土取細□子秤）　蔓荊子（半兩）</p>
<p>上用一藏瓶，鹽泥固濟一指厚，上留一竅子，候乾入藥在內，用炭火約半秤煅，候煙欲盡去火，地上開坑，取藏瓶藥置坑中，以土培之，經宿取出細研，以瓷器收之，旋取揩牙。</p>
<p><u>一捻如神散</u></p>
<p>治風腫牙疼，諸藥不能療者。</p>
<p>華陰細辛（好者，去苗葉）　隰川地龍（去土。二味各半兩）　麝香（一錢秤）</p>
<p>上先將前二味為細末，次研入麝香，再同研勻。每用半字擦痛處，無不取速效。</p>
<p><u>堅齒散</u></p>
<p>酸石榴（一個）　丁香母（二十一個）　華陰細辛（二錢）　川升麻（一錢）　青鹽（一錢）</p>
<p>上件先將丁香母散插在石榴內，黃泥固濟。令乾，猛火煅成，煙盡取出，放在地竅內出火毒，去土，入前三件碾為末。早晚揩牙良久，溫水漱口，誤咽不妨。常用去風黑髭、堅肌骨，能令牙齒百病不生，無牙疼苦赤之患。（沙河塘余醫傳）</p>
<p><u>吹喉散</u></p>
<p>治大人小兒喉閉腫塞，水漿不下。</p>
<p>硼砂（一分）　龍腦（一錢）　白殭蠶（二十一個，直者別研）　青黛（一錢）　硝石（三錢）　馬牙硝（一錢半）　白礬（一錢半）　生膽礬（一錢半）</p>
<p>上件各研細，再同研令勻，用好新筆管抄少許吹在咽喉內，立效。</p>
<p><u>勝金散</u></p>
<p>治腎熱上蒸，牙齦浮腫，牙齒疼痛，或腎元虛冷，牙齒動搖，或赤腫痛，風牙蛀牙並治之。</p>
<p>老生薑（十兩，切如錢薄，攤干，用砒霜一錢細研拌和，姜錢令勻，留少許砒霜放銀沙鍋內，放砒霜拌姜錢於上，按令緊，以新瓦一片蓋鍋口，炭火煅令煙盡，傾於碗內，盞子和定存性，要成黑炭，不可白卻）　蓽撥（二錢）　全蠍（二錢）　胡椒（二錢）　華陰細辛（二錢）</p>
<p>上四件焙乾為細末，並薑炭亦為細末拌勻。每用手指點少許揩牙齦上，閉口，候有涎沫出，吐之不可咽，仍以鹽湯漱之。</p>
<p><u>治魚骨鯁方</u></p>
<p>上用淨水一盞，左手屈第三第四指，用大指及第二第五指托起水盞，次用右手掐子上念吾順東流啟毒攝七遍，噴氣入水中，令被鯁人飲水立愈。仍面東北。</p>
<p><u>南星散</u></p>
<p>治纏喉風。（林景度方）</p>
<p>白殭蠶（直者焙乾）　天南星（大者，炮，置地上，盞蓋候冷用）</p>
<p>上各為細末。每味挑一錢用，生薑自然汁小半盞調勻呷，治喉閉方甚多，此方最妙。高醫增蛇蛻、半夏、白礬各等分。</p>
<p><u>防風散</u></p>
<p>治齒痛。（徐大卿傳）</p>
<p>防風（二兩）　附子（二兩）　蜀椒（二兩）　莽草（一兩，乃樟木葉）</p>
<p>上為細末，溫青酒一盞，和少許含，不要咽汁，以余酒漱口，十年患者亦差。</p>
<p><u>一漱散</u></p>
<p>理牙痛。</p>
<p>川芎　細辛　防風　防己　升麻　莽草（各等分）　郁李仁（別研）</p>
<p>上為末煎漱口。</p>
<p><u>黑龍膏</u></p>
<p>治咽喉腫痛九種疾：急喉閉、纏喉風、結喉、爛喉、重舌、木舌、遁蠱、蚛蝶、飛絲入喉。（舒州劉郎中傳）</p>
<p>人參末（一錢）　甘草末（二錢）　酒（一合）　百草霜（一錢）　不蛀皂角（二條，以水三升浸一時辰，揉汁去滓）</p>
<p>上件同熬成膏，次入霜梅，上白鹽、硇砂、焰消各少許，再煎一兩沸為度。如有患人先用水漱口，次以鵝毛點藥掃喉中，有惡涎或自出，或下腹，可一兩度引藥方歇良久，喉中惡物出盡為度。</p>
<p><u>白衣觀音丸</u></p>
<p>治誤吞麥芒、針刺、銅鐵啞者，及喉閉痛，魚骨啞。</p>
<p>殭蠶（半兩）　烏魚骨（去殼半兩）　白茯苓（半兩）　甘草（半兩，炮）　貫眾（一兩半）　縮砂仁（半兩）　硼砂（二錢研）　麝香（一字研）　山豆根（半兩）　真珠屑（少許）　象牙屑（少許）</p>
<p>上為末，用飛羅面打糊為丸，如梧桐子大，蚌粉為衣，陰乾。每服二丸，冷水浸藥，頻頻呷服。忌雞犬婦人見合藥，將一丸含化亦妙。</p>
<p><u>安腎散</u></p>
<p>治風熱上盛，牙齒蟲蛀，但是牙疼苦齒之患，用此立有神效。（許堯臣方）</p>
<p>五倍子　香白芷　草烏尖　蓽撥</p>
<p>上各等分，銼如米豆大，炒令煙出存性為細末。先以百沸鹽湯盥漱，令知其熱痛吐出，用藥遍揩良久去涎，再用鹽湯漱立止，再用。</p>

<h2>治瘡腫傷折</h2>
<p><u>白龍散</u></p>
<p>治干瘡。</p>
<p>白龍骨（半兩）　黃柏（一兩，去粗皮蜜炙）　黃連（一兩，去須）　白蘞（一錢半，銼碎）　白及（一錢半，銼碎）</p>
<p>上件為末。先用荊芥、甘草煎湯洗，用為雞子清調藥，敷在瘡上，定一服可。忌動風炸醬淹藏毒物。</p>
<p><u>黃金膏</u></p>
<p>治一切癰疽腫癤已成未潰宜用之。（江諫議方）</p>
<p>乳香（研半兩）　木香（半兩）　當歸（去蘆，半兩）　松脂（研，半兩）　防風（去蘆，半兩）　金毛狗脊（去毛，半兩）　楓香乳（即楓樹脂是，半兩）　白及（半兩）　白芷（半兩）　白蘞（半兩）　白朮（半兩）　杏仁（去皮尖，半兩）</p>
<p>上淨洗細銼，用清油一升半安鍋內，文武火養一宿，候油冷下諸藥。又以炭火養之三日，勿令太沸，長如魚眼。候白芷黃為度，濾去滓，入黃蠟四兩再煎，令溶入細羅黃丹一兩，攪勻入瓷合內，候凝即成。可用紙花攤膏子，量大小貼之。</p>
<p><u>靈應神異膏</u></p>
<p>太上無比靈應神異膏，治癰疽、瘰癧、腫癤、惡瘡。（葉京丞方）</p>
<p>露蜂房（一兩，剪細事持淨秤）　蛇蛻（半兩，細剪）　亂髮（如雞子大，男子者）　綿黃耆（三分，細銼）　玄參（半兩，細銼）　黃丹（五兩，後入）　清油（一斤）　杏仁（一兩，去皮尖，先爛研）</p>
<p>上先將油入鐺內，便下亂髮煎溶盡，次入杏仁，候色黑，濾去滓，再入鉈內。然後入余藥候焦黃，再濾去滓，次入黃丹，候沫出變色，以柳木篦子攪五千攪，滴入水中候凝，軟硬得所，即傾入淨罐內。如末甚硬，可再攪五六百下也，即成。如常法用。</p>
<p><u>治陰生瘡方</u></p>
<p>治陰生瘡，痛不可忍。</p>
<p>上用田螺殼，自脫者好，燒存性為末，入些膩粉，生油調抹。先用鹽湯洗，如濕甚，尺乾摻之亦妙。</p>
<p><u>治抓破面方</u></p>
<p>凡面抓破及生瘡癤初安，斑痕未褪者。</p>
<p>上以橄欖核磨滓塗之即愈，仍無痕跡。</p>
<p><u>香連散</u></p>
<p>治熱毒瘡。（院子湯成）</p>
<p>黃連（半兩）　黃柏（一兩）　輕粉（一錢）　蛤粉（二錢）　乳香（半錢）</p>
<p>上為末。用豬膽調敷，或先以豬膽點瘡，然後用藥摻亦敷。</p>
<p><u>淋渫方</u></p>
<p>治熱毒瘡。</p>
<p>鷺鷥藤（五兩）　山茱萸（一兩）　漢椒（一兩）　琵琶葉（一兩）　連根蔥（十莖）　苦參（二兩，槌碎）</p>
<p>上煎湯，將腳擱放盆上，用布罩蓋，露腳趾，候下得手從腰上淋渫下。</p>
<p><u>生肌真珠散</u>（仇防禦方）</p>
<p>定粉（二兩）　白蘞（一兩）　黃丹（半兩，炒地上出火氣）</p>
<p>上為末，乾摻瘡，用紙花子護之。</p>
<p><u>嵌甲藥</u>（石大夫方）</p>
<p>白礬（枯）　乳香（一分）　麝香（半兩）　訶子（五個，取皮為細末）　黃丹（半兩，炒）</p>
<p>上同研細。每用先洗淨溫干，摻藥少許，立干即剪去，永除根本。</p>
<p><u>神明膏</u></p>
<p>治一切瘡腫折傷，磨風止痛。若內傷酒調一錢已服之，口瘡含化。赤眼塗之，瘡口積年不合，三五上便生痂，旬日間肌膚平。鼻中肉鈴子，紙捻日日點，一月取下，乾溼癬風癢疰痛皆磨之。其餘小兒瘤瘡，湯火金瘡，浸淫白禿之類不可盡言，但皮膚之疾，藥到即先止痛，生肌滅斑，高者平，凹者滿，次等膏亦可用，但其效緩，卻可常使。如面膏善藏之，皆十餘年不敗，久則氣愈烈而效愈速，此方傳之經驗。（李參議方）</p>
<p>生瓜蔞（一枚，去皮用仁）　赤芍藥（一分）　甘草（一分）　黃耆（一分）　白芷（一分）　杏仁（一分，湯浸去皮尖）　當歸（一分）　桃仁（一分，湯洗去皮尖）　人參（半兩）　川芎（半兩）　蒼朮（半兩）　桑白皮（半兩）　沉香（半兩，銼極細）　藿香（半兩）</p>
<p>上一十四味並細銼，以清麻油一十五兩浸四十九日，數滿先傾油於銀石器內，以炭火煉令香熟，放冷，入諸藥，文武火養，自旦至暮，候藥色半焦乾，用生絹濾去滓，卻以大鵝梨三個取自然汁，同黃蠟一兩半、麝香一分重煉，候油滾起乃成，蓋梨汁盡故也。入細研生腦子一分攪勻後，入新瓷罐密封起。重以鵝梨一個取汁，蠟一兩半，麝香一錢，再用滓䏚次膏，亦候油不滾起，更入龍腦半錢攪勻，如前法，以為面油。若手瘡，先用蔥椒湯洗過，揩乾即敷之。</p>
<p><u>勝金膏</u></p>
<p>治一切癰疽、毒癤、瘰癧、惡核、赤腫疼痛，排膿散毒神妙。</p>
<p>白及（去鬚毛，重八錢，切作片）　白蘞（八錢重，洗切片）　乳香（八錢重，為末）　木鱉（八十個，去殼切片子）　柳條（八錢重，去葉切半寸長）　黃丹（八兩，須三四十文一兩者方轉用，不用土，丹煉不成，亦不中用）　槐枝（八錢重，亦去葉，小枝切半寸長）　蔥白（八錢重）　麝香（不物多少，同乳香後入）　真麻油（十六兩）　川烏（八錢，去黑皮）　草烏（八錢，去黑皮）</p>
<p>上㕮咀。與油同熬，用槐枝攪，候蔥黑色為度，將絹濾去滓，卻將黃丹入銚內，旋入油，將槐枝攪勻，火上煉有黃色，次變黑色，用冷水盞盛，滴水中看，黑色不散方住火，連銚提起，頻頻攪，方入乳香末，次入麝香，傾於缽內頻頻攪，直至冷方住攪，收，緊緊封之，無令見風。此方神州鄧家每以三百文與人一靨，應系瘰癧惡毒瘡癤初貼盡散，神妙不可說。此方傳於福州乾元寺福首座，福自言在饒州浮梁縣藏山院過夏，遇川僧智宣得此方，再三叮嚀不可輕易與人。晚年歸鄉，煎施病者，病者皆愈。初夢人云，可施此藥，延年八子。未及煎施間再夢寐，今數十年矣，請藥者如市。</p>
<p><u>綠袍散</u></p>
<p>治一切瘡癤神效。（賀參政方）</p>
<p>凌霄花　拒霜葉（各等分）</p>
<p>上二味淨洗，陰乾為末，以水調塗腫處，即時內清。如已結實，即便膿潰，用之屢效。</p>
<p><u>黃耆湯</u></p>
<p>治渴並口干，有癰疽發背之漸。</p>
<p>黃耆（六兩）　芍藥（四兩，白者）　川芎（四兩）</p>
<p>上件每服一兩，水二碗，煎去半碗，入紫蘇十葉泡服之。若臘月，每服入烏豆一匙，生薑五片，同煎服，不拘時候。</p>
<p><u>排膿木香散</u></p>
<p>治一切癰疽癤毒已潰未破，抽風內消神妙無比。（許堯臣傳）</p>
<p>川升麻（半兩）　番降真香（一分）　木香（一分）　真薑黃（一分）　大黃（半兩）　白礬（一分，飛）　商陸根（半兩，切片）</p>
<p>上為細末，以溫水調掃腫處，便覺徹骨涼冷，其腫立消。瘡已破，去白礬。未破可用礬。（此建州齊安天王府方）</p>
<p><u>治發背方</u></p>
<p>上以皂角刺刮皮，如胡桃大一塊，令緊實。水一大盞，濃煎半盞以下，溫服，下黑汁為驗。此方得於鞠學士，孫云嘗病，此一服愈。</p>
<p><u>浴湯方</u></p>
<p>治風虛搔之生癮疹。</p>
<p>枳實（四兩）　何首烏（四兩）　苦參（四兩）　白芷（四兩）</p>
<p>上為末，分作三次作浴湯，水煎淋洗之。</p>
<p><u>治一切瘡方</u></p>
<p>治一切瘡。應偏僻處瘡，頭面上瘡，刀斧傷瘡。</p>
<p>上五倍子，不拘多少為末摻之，妙。加好坯子少許尤佳。又先用杉木刺、干皂角刺煎湯洗瘡摻佳。</p>
<p><u>治久年風癬方</u></p>
<p>治久年風癬或干或濕癢抓不止。</p>
<p>草烏頭（二錢）　川烏頭（二錢）　香白芷（二錢）　天南星（二錢）　零陵香（二錢）　白礬（一錢）　無蛀皂角（一挺，燒留五分性）</p>
<p>上為細末。每用藥時先以溫湯洗瘡，如尋常澡浴，用皂角擦洗。然後搵干，即以極粗布裹藥，以釅醋搗羊蹄根一處蘸擦瘡處，取令皮破血出，又以藥摻之。每用藥痛不可忍，然痛一復時過三二日，瘡乃自生，腐退即愈。</p>
<p><u>治癰疽發背方</u></p>
<p>治內外癰疽發背等疾，無問已破未破。</p>
<p>上以牛皮膠十文，先用無灰酒約三盞浸膠，先取清者一盞溫飲，重湯煮余酒，候膠融入，生甘草末二錢與膠同飲，以盡為度，神妙。</p>
<p><u>當歸消毒散</u></p>
<p>治風毒，身生丹毒。</p>
<p>當歸（一兩，洗，去蘆頭）　川芎（一兩，生用）　黃耆（一兩，生用）　防風（一兩，去蘆頭生用）　甘草（三錢，生用）</p>
<p>上件為粗末。每服三錢，水一盞，麥門冬十粒，去心，同煎至七分，去滓，溫服，不計時候，日進三服。</p>
<p><u>治丹</u>（毒諸方張承務傳）</p>
<p>上用大蒜或小蒜搗如泥厚塗之，干及再塗，以差為度。又赤小豆搗羅為末，以雞子清和塗之，更用川朴硝湯化濃汁放冷，候豆米差干，勤勤以雞毛拂上朴硝汁，令豆末潤，半日一換。地龍糞水和塗之。又生地黃汁塗之。又川大黃米水調塗之。又梔子仁搗為末水調塗之。又黃芩末水調塗之。川芒硝研為末水調塗之。</p>
<p>又</p>
<p>鬱金（一兩）　黃連（一兩）　黃芩（一兩）　糯米（三合）</p>
<p>上細羅為末，用蜜水調令稀稠得所，用雞羽薄掃丹上，干即更塗。</p>
<p><u>治發背灸法</u>（陳景齊傳）</p>
<p>上用草量患人，男左女右，從中指此至手掌後大紋橫處，（凡手有西橫紋，今只量第一梗紋為則，）截斷卻從鳩尾骨盡處面上量，至草盡處，以筆點記。別以草量中指中節，（須測量亦是男左女右，）量訖截斷。卻於筆點處兩旁平量，草盡處是穴，兩穴各灸三七壯，此是灸發背疽之截法，妙不可言。量鳩尾最難，用員竹擱於椅上，令患人坐於竹上，則鳩尾盡處可量矣。</p>
<figure>
<img data-orig-src="urn:270:10409.jpg" alt="圖">
</figure>
<p><u>治腳膝生瘡方</u></p>
<p>治男子婦人氣血凝滯，以致腳膝生瘡，無問久新，四弦肉黑膿汁迸出，無時久成冷漏瘡，用藥無效者並宜用此，功不盡述。</p>
<p>天筒骨（灰存性，半錢）　紫沉香（半錢，降真是）　黃秫米（半錢，炒黃色）　龍骨（半錢）　烏賊骨（半錢）　浮石（半錢）　雞內金（半錢）　輕粉（少許）　蟛蟹（小個一枚，燒存性）</p>
<p>上併為末，令極細和勻，用生油調塗立效，無不瘥者。</p>
<p><u>螵蛸散</u></p>
<p>治發背並手腳背瘡，及諸般無名惡瘡。</p>
<p>海螵蛸（乃為烏賊魚骨，用二兩）　銅綠（秤重半錢）　膩粉（三十□）　麝香（三十□）　黃丹（秤重四錢）　白礬（火飛秤重半錢）</p>
<p>上先將海螵蛸別研極細，後入他藥，一處同研勻。如有瘡不破者，用水調以雞鵝翎掃上，即時定痛。如瘡破，先用溫鹽水洗，只乾摻上藥，須少用。內海螵蛸去面粗皮，白礬銅綠少用，恐多蟄人，屢經神效。（江東李提幹傳）</p>
<p><u>乳香散</u></p>
<p>治遠年日近寒濕注破生瘡諸藥醫不效者，此藥立效。</p>
<p>小粉（一兩，為細末）　膩粉（半兩）　乳香末（三錢，碾細）</p>
<p>上件藥用肥蔥白兩三根炮熟，與藥研成膏，貼患處，帛子系定。如藥干，用溫湯時時潤之。</p>
<p><u>密陀僧散</u></p>
<p>治寒濕瘡藥。</p>
<p>密陀僧（半兩，用鯽魚一個屠開去腸肚，入上件藥在內，濕紙裹放瓦上煅，以魚焦為度，去魚不用，細研為末）　虢丹（二錢，炒過地上去火毒）</p>
<p>上二味細研為末，如瘡濕，用乾淨帛子搵乾摻藥。如瘡干痛癢，用生油膩粉調貼，以帛子蓋立效。</p>
<p><u>觀妙散</u></p>
<p>治大人小兒久蘊積熱，身發大瘡，亦腫膿泡，血灌四弦，紫黑無藥治者，用此立效。（許堯臣方）</p>
<p>川百藥煎</p>
<p>上二味等分為細末。以麻油輕粉少許同調如糊。先剝開瘡，去皮蘸干膿血，隨大小挑藥安瘡窠內，立見徹骨清涼，肉平黑消，次日瘡干。如久患，用服杏黃丸。</p>
<p><u>杏黃丸</u>（許堯臣方）</p>
<p>杏仁（燙去皮尖熬炒）　黃連（去毛）</p>
<p>上二味等分為細末。水煮麵糊為丸，如綠豆大。每服二三十丸，麥門冬溫熟水下，小兒減丸數，並不拘時候服。忌炙饌炸醬淹藏濕面之毒。此方神妙不可盡述。得之沈給事家藏方。</p>
<p><u>勝仙散</u></p>
<p>治打撲傷損，筋斷骨折疼痛。</p>
<p>乾薑　川烏頭　蒼朮　當歸</p>
<p>上四味各等分為細末，用米醋打稀糊入藥末，不拘多少，調成膏子，用厚紙上攤藥，乘熱貼裹傷處。如冷時，即用火四邊炙令熱。如干，即以醋潤濕之。如此三次立效。仍服吃者，藥如後。</p>
<p><u>四托散</u></p>
<p>接骨止疼。（劉郎中方）</p>
<p>降真香　香附子　厚朴（薑製）　水蛭（用鹽炒焦黃。各半兩）</p>
<p>上為細末。每服二錢，用鹽酒調下，日進三服，不拘時候。</p>
<p>又</p>
<p>凡腫皆由風邪毒氣客於經絡，血澀不通，壅結所致。其腫或無頭無根，浮在皮膚之上，如吹之狀，或腫或散，去來不常。或有頭有根，結成疽瘡，其候非一，乃寒氣與血相搏而成。應系䯋腫赤瘤，已潰未潰並宜用之，神效。（包郎中方）</p>
<p>赤小豆（一分）　芮草（半兩）　黃柏（一兩）　黃連（半兩）</p>
<p>上件並日中曬乾，同為細末，用冷水調勻，稀稠得所，貼赤腫處立效。如干再換之。</p>

<h2>湯方</h2>
<p><u>四順生薑湯</u></p>
<p>治中酒胸膈不快，痰嘔噁心。</p>
<p>神麯（四兩）　甘草（一兩半，微炒）　生薑（四兩，肥嫩者，洗淨細擦，與曲同和做餅子，焙乾）　草豆蔻（一兩半，炮熟去皮）　麥糵（一兩，微炒）</p>
<p>上為細末，入鹽點服之。</p>
<p><u>護脾快氣湯</u>（李宗丞方）</p>
<p>生薑（四兩，用鹽淹一宿焙乾）　神麯（一兩，炒）　麥糵（半兩，炒）　陳皮（連白，半兩）　草果（二錢半）　甘草（半兩炙）</p>
<p>上為末。每服一錢，入鹽用白湯點服。</p>
<p><u>沉香降氣湯</u>（趙無量通判方）</p>
<p>天台烏藥（一兩）　香附（二兩，生去炙炒）　甘草（一兩半，炙）　蓬莪朮（一兩半）　縮砂仁（一兩）</p>
<p>上五味同為細末，入鹽點服。</p>
<p><u>增損磨氣湯</u></p>
<p>治一切氣滯，胸膈痞痛，脅肋刺痛疼，及氣忤氣痹並皆治之。</p>
<p>生薑（七片）　附子（二錢，切作片）　橘皮（一個）</p>
<p>以上三味，水二盞同煎至八分一盞，去滓，次入：</p>
<p>沉香　木香　檳榔　烏藥　人參　白朮</p>
<p>以上六味各磨汁半起許，傾在已煎附子等藥汁內再煎，令三五沸，通口服之。</p>
<p><u>半夏湯</u></p>
<p>開胃健脾，溫中化痰，止嘔寬膈進食。</p>
<p>半夏曲（一兩，炒）　陳橘皮（一兩，去瓤）　甘草（二兩，炙）　丁香（一分）　草豆蔻（三個）　生薑（半兩，薄切，干鹽二兩淹一宿了，入神麯同炒）</p>
<p>上為細末，入鹽湯點服。</p>
<p><u>和中湯</u></p>
<p>治脾胃不和，嘔逆噁心，疾吐清水，及中酒胸膈不快。</p>
<p>楝丁香（三錢，熱鍋內用盞䯏良久取出）　縮砂仁（三兩）　胡椒（二錢半）　乾薑（半兩，炮）　炒鹽（二兩）　甘草（二兩，碎，以鹽水灑炒紫色）</p>
<p>上為細末，每一錢沸湯點，極醒酒。</p>
<p><u>清上湯</u></p>
<p>化風墜痰，清頭目，利膈。</p>
<p>薄荷葉（一兩）　白豆蔻（去殼取仁，一兩）　甘草（四錢，炙）</p>
<p>上為細末。每服一錢，沸湯點服，不拘時候。</p>
<p><u>香芎湯</u></p>
<p>治上膈壅痞，頭目昏重，神思不爽利。</p>
<p>川芎（一兩，洗銼焙）　細辛（一分，洗葉銼焙）　檀香（二錢，銼）　人香（一分，洗銼焙）　甘草（一分，炙銼）</p>
<p>上前件五味為細末。每服一錢，熱湯點服，不拘時候，合了用砂合盛封之。</p>
<p><u>洞庭湯</u></p>
<p>清神爽氣，寬中快膈。</p>
<p>陳橘皮（不去白，一斤切）　生薑（去粗皮，一斤切）　甘草（六兩，炙）　神麯（六兩，炒）</p>
<p>上前二味搗入鹽半斤，固淹一宿，焙乾為末，白湯點服。</p>
<p><u>獬豸湯</u></p>
<p>大治心脾疼。暖胃氣，思食醒酒快膈。</p>
<p>良薑（二兩，銼細，用黃泥煮十數沸，卻洗淨焙乾，再用好酒浸一日，再以慢火煮酒盡為度，焙乾）　縮砂仁（一兩）　白朮（一兩，銼炒）　胡椒（半兩）　甘草（二兩，銼入鹽一兩四錢同炒）　紅豆（一兩）</p>
<p>上為細末。每服一錢，沸湯點服。</p>
<p><u>龍涎湯</u></p>
<p>山藥（六兩）　白豆蔻仁（二兩）　丁香（二錢）　木香　沉香（半兩）　腦子（少許）</p>
<p>上為末，密瓷器盛之。每服一字，沸湯點服之。</p>
<p><u>御愛湯</u></p>
<p>治脾胃所傷，不進飲食，胸滿不快，酒食後尤宜服。</p>
<p>乾薑（二兩半，炮）　大麥糵（四兩，炒赤色）　甘草（三兩，炙）　草豆蔻仁（一兩）　粟米（四兩，炒）　縮砂仁（一兩）　鹽（四兩，炒）</p>
<p>上為細末。每服一錢，沸湯點服。</p>
<p><u>酴醾湯</u></p>
<p>和氣血，美飲食。</p>
<p>乾山藥（四兩）　烏藥（一兩）　丁香（三錢）　木香（一錢）　甘草（一錢，炒）</p>
<p>上為末，入鹽沸湯點服。</p>
<p><u>異香湯</u></p>
<p>陸寺丞方，妊娠勿服。</p>
<p>荊三稜（一兩）　蓬莪朮（三兩）　甘草（一兩半）　益智子（一兩）　陳皮（去瓤，一兩）　青皮（半兩）</p>
<p>上同為末。每服二錢，鹽湯點，澄清服。消食化氣，寬膈養脾。</p>
<p><u>余甘湯</u></p>
<p>四時可點。（陳彥序傳）</p>
<p>川百藥煎（四兩）　乾山藥（二兩）　甘草（四兩，炒勻令焦）　鹽（二兩，炒）　人參（二錢，好者去皮梢）</p>
<p>上為細末點之。</p>
<p><u>鳳髓湯</u></p>
<p>蓮肉（去心皮，勻肉二兩）　乾山藥（一兩）　龍腦（少許）</p>
<p>上為末點之。</p>
<p><u>瓊液湯</u></p>
<p>杏仁（一兩，去皮尖）　松子肉（一兩）　胡桃肉（半兩）　腦子（少許）</p>
<p>上爛斫如泥，入蒸蜜半斤以下，再研為膏點。</p>
<p><u>棗湯</u></p>
<p>大棗（一斤，用水洗淨控干，薄切去核焙乾）　甘草（三兩，炒）　生薑（一斤，洗淨薄切片，焙乾）</p>
<p>上為末點之。</p>

<h2>香譜</h2>
<p>四和、凝清、百花、碎瓊、雲英、寶篆、清真</p>
<p><u>文苑</u></p>
<p>沉香（二兩）　檀香（半兩）　箋香（一分）　甘松（半兩）　玄參（二兩）　丁皮（一分）　麝香（一錢）</p>
<p><u>新料</u></p>
<p>降真（半兩）　檀香（半兩）　甘松（半兩）　香白芷（半兩）　茆香（四兩）</p>
<p><u>笑蘭</u></p>
<p>檀香（三錢）　箋香（半兩）　沉香（一分）　降真（半兩）　麝香（一錢）　腦子（一錢）　甲香（半兩）</p>
<p><u>清遠</u></p>
<p>茆香（半兩）　生結（三分）　沉香（一分）　麝香（一錢）　檀香（半兩）</p>
<p><u>錦囊</u></p>
<p>腦子（一錢）　零陵香（半兩）　麝香（一錢）　木香（半兩）　檀香（半兩）　藿香（一分）　丁香（半錢）</p>
<p><u>醒心</u></p>
<p>藿香（一分）　麝香（一分）　腦子（一錢）　箋香（一兩）　沉香（半兩）</p>
<p><u>凝和</u></p>
<p>麝香（一盞）　丁香（半兩）　檀香（一兩半）　甲香（一盞）　結香（一盞）　甘草（一分）　腦子（一盞）</p>
<p>以上併為末，用蜜少許拌勻，如常法燒。內唯寶篆香不用蜜。</p>

<h2>備急諸方</h2>
<p>備急草方頃得之親舊間，一藥治一病，簡而易得，附於卷末。</p>
<p>凡卒死或先疾病，及寢臥間忽然而絕，皆是中惡而死也。</p>
<p>上用蔥黃心於男左女右鼻中刺入，深六七寸，令目中血出即治。又綿浸好酒半盞，手按令汁入鼻中，並提手足，勿驚。又視上唇裡弦有如黍米粒，以針挑破。又皂角或生半夏末如豆許，吹兩鼻中。</p>
<p>卒心腹脹痛，短氣欲死，或已絕。</p>
<p>上以桂二兩銼，水一碗，煎半碗頓服，乾薑亦得。又布裹鹽，如彈丸，燒令赤，置一碗酒中化服，得利即愈。</p>
<p>霍亂轉筋。</p>
<p>上桑葉研汁服一盞，冬月濃煮乾者。又蓼一抱，去兩頭，水三盞煮二盞頓服，用蓼乘熱捺轉筋處。又生薑或乾薑或高良薑或蘇枋木濃煎汁服之。</p>
<p>若霍亂吐利後大渴，多飲則殺人。</p>
<p>上黃米半升，水五碗煮三碗，澄清，稍稍與飲之，更勿與余物飲。</p>
<p>客忤者中惡之類，多於道路在外得之，令人心腹絞痛，服滿氣衝心胸，不即治殺人。</p>
<p>上以好墨為末，水調二錢服。又銅或瓦器盛湯著肚上轉移溫之，稍冷即不用衣襯，湯冷別換。又鹽二錢，水三盞，煎一盞，分二服，得吐即愈。</p>
<p>中惡客忤卒死，鬼擊亦相類為治，可通用之。</p>
<p>上搗生葛蒲根，取汁一盞灌之。又燒羊屎煙令熏鼻中。</p>
<p>鬼擊之狀，卒著如刀刺胸肋，腹內絞急切痛，不可按摩，或下血衄血。</p>
<p>上熱艾如拳大，水五盞，煮三盞頓服。又好酒一盞灌鼻中。又鹽一分，水二盞和攪令服，並以冷水噀之，吐即差。又蓬莪朮酒研服一盞。又車脂一錢，酒調溫服。又灶下黃土水調服良。</p>
<p>凡魘死不得著燈火照，亦不得近前急喚，多殺人。</p>
<p>上以口痛咬其足跟，及足物指甲邊，並多唾其面即治。又皂角末如大豆許，吹兩鼻中，得嚏則氣通，三四日者猶可救。又蘆管吹兩耳，並取病人發二七莖捻作繩刺鼻中，又搗韭汁半盞灌鼻中，冬月掘根研汁。又灸足大指聚毛中三七壯。又鹽湯灌之。</p>
<p>凡自縊死，從早至夜雖已冷，必可治。從夜至早稍難，若心下溫，一日以上猶可救。</p>
<p>上款款抱解，不解截繩放臥，令一人路其兩肩，以手拔其發，常令緊；一人以手擦胸上散動之；一人摩搦臀足屈伸之。若已僵，但漸漸強屈之，及按其腹。如此一飯久，即氣從口出，得呼吸，眼開，勿苦勞動，可以宮桂湯及粥清與之，令潤喉咽。更令兩人以筆管吹其耳中尤好。若依此救，無不得活。又緊用手罨其口，勿令透氣，兩時許氣急則活。又皂角細辛等分為末，如大豆許，吹兩鼻中。</p>
<p>凡溺死一宿者尚可救。</p>
<p>上搗皂角，以綿裹內下部中，須臾出水即活。又醋半盞灌鼻中。又屈死人兩腳著人肩上，以死人背貼坐人背擔走，吐出水即活。又裹石灰內下部中，水出即活。又倒懸，解去衣，去臍中垢，令兩人以筆管吹其耳中。又熬熱沙覆死人，面上下著沙只留出口鼻耳，沙冷濕換之。又解死人衣，灸臍中即活。又倒懸，以好酒半盞灌鼻中及下部哀。</p>
<p>救凍死，四肢直，口噤，只有微氣者。</p>
<p>上用大鍋釜爐灰，令暖，以囊盛熨心上，冷即換之。候目開乃溫酒及粥清，稍稍與之。若不先溫其心，便將火灸，則冷氣與火爭必死。又用氈或藁薦卷之，以素系定，令兩人對面踏，令滾轉來往，如捍氈法，候四肢溫和即止。又手足方自冰雪中來，寒凍僵直。不可便向火灸及搓耳，多令指節及耳隨落。宜歇定飲少水近火。</p>
<p>夏月不可淘井，多致殺人。宜先以雞毛放井中試之，如搖動，不可便下，是有毒物不可入。古塚亦然。五月七月尤甚。如已中毒，以水噀其面，並以水調雄黃末一二錢服，良久即蘇。</p>
<p>凡牆壁壓死、魘死、自縊死、溺死、產死謂之五絕。</p>
<p>上以生半夏為末，如大豆許，吹鼻中，良久即蘇。</p>
<p>凡中熱死，不可便與冷物，多死，救之方：</p>
<p>上取道中熱土多積心下，又眾人噓其心令暖。又取屋上熱瓦熨其心下。又令病人仰臥，以熱土壅臍上，令人尿之，臍中溫即愈，止冷，別換。又延胡索為末，湯調二錢服。又汗頭巾湯浸洗汁服。又幹姜橘皮甘草煎湯少少與之，暑月遠行嘗吃少麻籸即不中暑，嚼少生蔥解熱渴。</p>
<p>轉筋入腹痛欲死者。</p>
<p>上以四人捉手足，灸臍左邊二寸十四壯。又生薑一兩劈碎，酒五盞煮濃頓服。又醋煮衣絮，令徹溫，裹轉筋處。又濃煮鹽湯，通手足洗胸肋間。</p>
<p>霍亂蠱毒，宿食不消，積冷心腹煩滿鬼氣痛。</p>
<p>上用極鹹鹽湯三盞，熱服一盞，刺口中令吐，宿食使盡，不吐更服，未，再服，令吐盡止。</p>
<p>卒上氣鳴息便欲絕。</p>
<p>上搗韭絞汁飲一盞立愈。又露蜂房水煮服一盞。又吳茱萸、生薑各半兩，切作片，水五盞，煮三盞，分二服。又蓬莪朮酒研服。</p>
<p>《千金方》論曰，凡產後角弓反張，及諸風病，不得用毒藥，唯宜單行一兩味。亦不得大發汗。特忌轉瀉吐痢，必死無疑。大豆紫湯，產後大善，紫酒治諸症如後：</p>
<p>上以大豆五勝炒令無聲，以無灰醉酒五勝，就鍋釜中乘熱飲之，量疾輕重，酌度多少，稍熱服。未安，再作。卒中風口不開，身不著席，干口灌之令汗出。中風口歪，頭風、風痹、癮⿱殸高，四肢骨碎，筋傷磋跌，頭破腦出，中風口噤，溫服。外用膏藥貼。破傷風入四肢，角弓反張，口噤不能言，或產婦墮胎重者，不過五劑。男子女人新久腫，得暴惡風入腹，婦人新產，廁上風入臟腑中如馬鞭，噓啼短氣，咳嗽，先經宿勿食，令腹空，明早服令汗出，兩食頃當下去風氣，腫減，慎風，令十日平復風邪。服令出汗，風腫，面欲裂破，一服差。妊娠腰痛，婦人五色帶下，風入耳，角弓反張，及婦人諸風極重者，入雞屎白再煎服。</p>
<p>治鼻衄。</p>
<p>上以龍骨為末，以筆管吹半錢鼻中，九竅出血皆可用。又隨衄左右，以新水洗足。又以左拈紙索子系手第四指，咒曰血神住。立止。又濃研墨，以蔥白蘸，塞鼻中。又蒜研爛貼腳心，及摩手心。又茅花及茅根濃煎汁服。又蔥白一握搗裂汁，入酒少許，抄三兩滴鼻中。又茶籠箬葉燒灰、研細，溫水調一錢服。又張弓弦向上，令病人仰臥枕弦，放四肢如常臥。又灸項後髮際兩筋間宛宛中。</p>
<p>治舌上出血。</p>
<p>上燒亂髮灰，水服一錢，亦治吐血下血。又豉一合，水一碗，煮數沸，溫服一盞。亦治下血。又小豆一合為末，水三盞和，攪汁飲之。又幹地黃一兩，膠半兩，炒為末，湯調下三錢，日三服。</p>
<p>治小便血。</p>
<p>上茅根一把，切，水一碗煮半碗，服一二盞。又龍骨末酒服二錢，日三服。又當歸二兩，切，酒五盞，煮三盞頓服。又生地黃汁一盞，生薑汁半盞，水一盞半煮二盞，分兩服。</p>
<p>治耳鼻口中血出不止。</p>
<p>上赤馬糞燒灰，溫酒調下一錢。</p>
<p>凡喉閉，忌以手掐，摘破，或即時再結愈，甚或成宿疾，時時仍發。如急喉閉未有藥，先用漆箸二隻燒令有煙，含口中，不得出氣，候煙嗆目發嗽即破，然後次用別藥。又先飲生油令氣通，後含他藥。又巴豆一粒微煨過，去皮，用綿裹，安耳或鼻中，腫破即除去。又白殭蠶直者為末，生薑自然汁調下一二盞，大妙。又桔梗、甘草各一兩，銼，用水五盞，煎數沸服，有膿出即愈。又濃煮桂汁服一盞，亦可末桂著舌下漸咽之。又含雞屎白。又含升麻即愈。</p>
<p>治卒喉腫。</p>
<p>上以韭一把搗，熬熱貼項下喉上，冷換之。又含好醋，亦治口舌生瘡。</p>
<p>舌卒腫起如吹泡，滿口塞喉，須臾不治，殺人。</p>
<p>上以指刮破舌兩邊皮，或刀破，次用釜下黑煤和鹽塗舌上，用酒調亦得。</p>
<p>治懸雍暴腫。</p>
<p>上以白礬、鹽等分為末，以箸頭點少許於懸雍上。又幹薑、半夏等分為末，以少許著舌下。</p>
<p>妊娠忽下血，胎上衝，手足逆冷欲死方。</p>
<p>上以生艾汁二盞，膠蜜各二匙，煎一盞半，稍熱頓服之。無生艾，即濃煎熟艾亦得。</p>
<p>妊娠胎動，日夜叫呼，口噤唇青，及下痢不止者。</p>
<p>上以熱艾一兩，酒五盞，煮四盞，去滓，再煎至二盞服。口閉者灌之。亦治腰痛下血。</p>
<p>胎動及下血，心腹脹者。</p>
<p>上以當歸二兩，川芎一兩，為粗末，水四盞，酒五盞，煎至五盞，分三服。若胎未死，即令安，若已死，即下。</p>
<p>妊娠得傷寒熱病令胎不傷。</p>
<p>上灶中黃土水和塗臍，方五寸，干即再塗。又蔥白一把，水五盞煮熟服之，取汗。食蔥令盡，主安胎。若已死，須臾出。</p>
<p>小兒才生下即死，救之方。</p>
<p>上急看兒口中懸雍，前齶上有泡子者，以指掐破，便用帛搵拭血令淨。若血入咽喉，即殺兒，謹之。</p>
<p>小兒卒患肚皮青黑，不急治，須臾即死。</p>
<p>上以酒和明粉塗之，干則再塗。又灸臍四邊，去臍各半寸，並鳩尾骨下一寸五處各三壯。</p>
<p>赤遊腫若遍身，入心腹，即殺人。</p>
<p>上以灶下黃土為末，油調塗，勿令乾。又白豆末和水塗，若入腹及入陰者，以護火草取汁一盞服，干及末之，水調服。</p>
<p>大人小兒丹毒入腹即殺人。</p>
<p>上以水苔、生地黃、菘菜、豆葉、蒴藋葉、浮萍、護火草五葉、藤、芒硝、海藻菜、蕓薹、大黃、梔子、黃芩，但得一味，研為末，調敷之良。</p>
<p>大小便不通。</p>
<p>上以不蛀皂角去子，生為末二錢，獨頭蒜一顆，砂盆內同皂角磨蒜盡。以釅米醋少許，和作餅子如錢大，貼臍中，立通。又糞中自生菰窠，採全窠者，洗去泥土，以水一碗煮，取一盞，微溫服立通。此藥太緊，宜量虛實酌度多少服。又磨刀水服一盞，婦人產後大小便不通，燒發灰細研，湯調一錢服。又傷寒後大便不通，白礬末以絹帛隔臍，填礬在臍中，以新水滴之，通即取去白礬。</p>
<p>小便不通。</p>
<p>上以綿黃耆為末，水二盞，藥二大錢，煎一盞，溫服，小兒減服。又烏梅肉為末，調二錢服，效，小兒通用。又延胡索為末，每服一錢，溫酒調下。又椿樹根直北者，取直者一條，不拘長短，刮去皮土，煎湯溫服。又酸漿研汁，溫酒和服。</p>
<p>魚骨鯁方。</p>
<p>上以小麥黃糵為末，砂糖丸如彈子大，含化如失。又木耳綿裹含咽滓。又令他人以諸魚骨放頭上。又取魚網覆頭。又蒜含鼻中。又服橘皮湯。又口唸鸕鷀鸕鷀即下。</p>
<p>誤吞針釘𬝬子魚骨雜物方。</p>
<p>上多食肥羊脂肉及諸肥肉必自裹出。又木炭研為細末，每服一錢，冷水調下頻服，自然裹於大便中出。</p>
<p>誤吞錢方。</p>
<p>上以榨油枻燒存性為末，濃煎艾湯調下二錢。又服蜜二盞。又濃煎艾湯服一二盞。又餳頓服半斤。又百部根四兩，酒一升，浸一宿，作二服。</p>
<p>百蟲入耳。</p>
<p>上以好酒少許灌耳中，起行。又閉氣令人以筆管吹一耳。又火炙桃葉，卷之塞耳中。又車脂敷耳孔四邊自出。又椒末一撮，醋少許，調灌耳中，行二十步即自出。</p>
<p>蜈蚣入耳。</p>
<p>上以樹葉裹鹽炙熱，以掩其耳。又炙豬肉令香，掩耳即出。</p>
<p>蟻入耳。</p>
<p>上炙豬脂香物，安在耳孔邊即出。</p>
<p>蚰蜒入耳。</p>
<p>上以釅醋灰濁汁，羊酪小蒜汁，驢乳，並灌耳中。又熬油麻以疏布盛枕之。又細研綠礬或銅綠，油調灌耳中。又龍腦黑豆大，綿裹，如入左耳塞右耳，如入右耳則塞左耳，立效。</p>
<p>目睛為物損傷。</p>
<p>上以牛尿日兩次點之，避風，雖黑睛破亦可療之。</p>
<p>牙疼。</p>
<p>上以細辛一兩，地龍四分為末，入麝香少許揩患處。又附子尖一分，胡椒半錢，細辛一字為末，揩患處，良久，以鹽湯漱去，勿咽。蓽撥炮熱咬患處。又乳香咬患處。又野芫荽略捻動塞鼻中，差。</p>
<p>治一切毒腫瘡癤。若患三日內，針者便散。若已有膿，即早較□濃研好墨，依此法於土牆上高處書之，以竹釘子念七或十四遍云：風毒熱毒一切腫毒，釘入此壁深千丈萬丈。急急如律令，敕！中間釘之七下，先令病人咳嗽一聲，便吸氣吹於竹釘上。七釘止，不得移動。此法不須度受，但至誠為病人救療，神驗。又草烏頭為末，水調塗，若已有頭及破者，不可用，以藥有毒，恐入肉內害人。</p>
<p>凡被火傷急向火炙，雖極痛，強忍一時，頃即不痛。切勿以冷物搨之，熱氣不出，爛人筋也。湯火傷未成瘡者，小麥炒黑為末，膩粉減半，油調塗。又豆醬塗。又稈草灰水調塗，已破者干貼。又黃丹酒調塗。又燒羊糞灰，醋調塗。又羊脛炭燒赤為末，蜜調塗。又醋泥塗火傷。又赤皮蔥白研，塗火傷。又新牛糞乘熱塗之不痛。又湯瓶中減為末，酒塗。又赤石脂研末水調塗，破者油調。又生面油調塗。又柿漆塗之。</p>
<p>金瘡深者，若以藥速合則內潰，宜用此方。</p>
<p>上黃丹、滑石等分細研傅之。又黃連、木香、檳榔等分為末傅上。</p>
<p>金瘡。</p>
<p>上以石灰、五倍子、磁石燒氈灰，錫藺脂及槐花初開者入藏瓶中，泥固，燒存性，甑帶燒灰，銀礦燒赤，青蒿、厚朴、熟艾、白藥子，上但得一味為末敷之。桑白皮汁、地松、車前根葉並搗細敷之。</p>
<p>凡傷折，忌服自然銅藥。</p>
<p>上取赤銅屑細研，溫酒服一二錢，其骨自接。又木賊三兩，麻黃去節一兩，甘草三分為末，每服五錢，熱酒調下，先整骨了，飲之令醉。</p>
<p>破傷風。</p>
<p>上白麵、鹽各一撮，新水調塗瘡。又鰾不以多少，於一仰一合瓦內炭火燒，煙盡研細，熱酒調下，汗出即愈。又蘇枋木銼，煎濃汁，灌瘡口中十數盞，不令絕，候瘡中黃水出為效。</p>
<p>破傷中風，瘡口作白痂，無血者殺人，最忌。治之方。</p>
<p>上以雄雀糞直者是研細，熱酒調半錢服。</p>
<p>破傷風，牙關緊噤。</p>
<p>上用草烏頭去皮，防風為末，雄黃別研等分。每服一字，熱酒調灌之。亦治洗頭風，噤了牙關者。如破傷風身體強硬，更用天南星二兩，防風一兩為末，先以熱小便洗瘡貼之，有紫汁出是效。</p>
<p>治諸獸傷。</p>
<p>上馬咬，用獨賴栗子燒灰貼。鼠咬，用麝香唾調塗。獨咬，用薄荷汁塗。狗咬傷，涎入瘡，令人昏悶者，浸椒水調菵草末塗。豬咬，松脂熔作餅子貼。又屋溜中泥塗。</p>
<p>春末夏初狂犬咬人，即令人狂，過百日乃得免，當終身禁食犬肉。若食蠶蛹，此毒亦發，定不可救之，宜忌也。</p>
<p>上先去卻惡血，灸瘡中十壯，明日以後日灸一壯，百日乃止。忌酒，每七日搗韭汁飲一二盞。又地榆搗汁塗瘡，乾者煮汁飲，以末水調塗。又姜汗服一二盞。</p>
<p>治蛇蠍蜈蚣等傷。</p>
<p>上以鐵石上水磨汁塗。蛇傷，吳茱萸為末，酒調服一錢，油調半錢塗瘡。又搗地榆汁飲並塗瘡。又搗小蒜汁飲，滓敷瘡。又元娛蚣燒末，唾調塗瘡。蜈蚣咬，唾調胭脂塗之。</p>
<p>治諸蟲毒。</p>
<p>上蜈蚣咬，大蒜、小蒜、桑葉、豉末、油澱並可塗，麻鞋底土搽。蜘蛛咬，飲羊乳。又飲酒令醉。壁鏡咬，薑汁調皂角末，破者用烏梅肉貼。又蠍蜇，嚼乾薑，擦臘茶油調塗。又蜀葵、馬莧、大蒜、萱草汁皆可塗。又驢耳垢擦。蜂蟄，薄荷擦，又頭垢唾擦。又尿泥塗。又嚼青蒿擦。蠼螋盡其形，以刀子取腹中土，唾調塗。又搗蒺藜敷。孫真人云：見一切毒蟄之物，不得起噁心向之，亦不得殺，若折殺，之後必遭蜇，治亦難差。</p>
<p>解百藥毒。</p>
<p>上以出了蠶子者，蠶紙燒灰研細。每服一錢，冷水調下，頻服取差。雖面青脈絕，腹脹吐血，服之立活。亦治牛馬誤吃花蜘蛛，腹脹欲死者，每用兩大匙水調灌之，下喉必效。</p>
<p>解諸食毒。</p>
<p>上以生韭汁服一二盞。又頭垢如棗核大吞之。酒毒遍身黃者，五靈脂一兩為末，入麝香少許研勻，飯丸如小豆大。每服十丸，米飲下，不拘時候。</p>
<p>治橫生逆生。</p>
<p>上灸右腳小指尖頭，如小麥大三壯，下火立產。又蛇蛻皮燒灰，酒調二錢面東服。又鹽塗兒足底。又可急抓之並以鹽塗產婦腹上。又菟絲子或車前子末，酒調服二錢。</p>
<p>產後血運血迷方。</p>
<p>上以生半夏末吹大豆許鼻中。又五靈脂炒，令煙盡，為末，溫酒調下一錢，童子小便尤佳。又紅花或蘇枋木酒水濃煮汁飲。又神麯末水服二錢。</p>
<p>治口鼻出血不止，名腦衄。</p>
<p>上灸上星五十壯，穴在直鼻上，入髮際一寸。</p>

<h1>跋</h1>
<p>《葉氏錄驗方》，大廉先世所傳，平日受用者也。大廉少好藏書，而於方書尤以注意。宦遊四方，每歲率傳錄成冊。雖所積卷帙甚富，前此未見人用，或用而未見其效，與夫大廉疑之而未敢輕用者，皆不敢傳之於人。大廉嘗見醫家有能療人之疾，而少肯授人以方者，每自思之，與其施藥於人，豈若錄己驗之方，使其傳之寢廣。遂略分門類，別為上中下三卷。𩩲壽春劉良𦙀、三山許堯臣二醫士，詳加校正，而鑱木於龍舒郡齋。淳熙丙午孟冬朔，延平葉大廉謹書。</p>
<p>上《葉氏錄驗方》，太社頃在龍舒，面以見授，具言集此書之不苟。余歸而試之，如治傷寒神捷解肌湯、補心氣七寶丹等藥，皆有奇效。予後為霅為婺日，兩獄遇有病囚，居民間值時氣，輒施解肌湯為劑，動以數十斤計，服者無不立愈，得名神捷誠不忝，江淮間人多信用之，它所或未之見，予故刻之冬陽郡齋。嘉泰甲子九月望，洵陽李景和書。</p>
